SunOnline: Bridge ah india in dhey loanun raajje dharaneege dhanthura ehgai nujeheyne: Raees Nasheed\nބުރިޖަށް އިންޑިއާއިން ދޭ ލޯނުން ރާއްޖެ ދަރަނީގެ ދަންތުރައެއްގައި ނުޖެހޭނެ: ރައީސް ނަޝީދު\nއިންޑިއާގެ ބޮޑުވަޒީރު ރައްޔިތުންގެ މަޖިލީހުގައި ތަޤްރީރުކުރެއްވުމަށް ފަހު މެންބަރުންނާ ސަލާމް ކުރެއްްވުން -- ފޮޓޯ/ މަޖިލިސް\nއިންޑިއާއިން ރާއްޖެއަށް ދޭން ނިންމައި، މިއަދު އިއުލާނުކުރި އެހީއަކީ، ރާއްޖެއަށް އެންމެ ބޭނުންވާ ފަދަ ލުއި އެހީއެއް ކަމަށާއި، އޭގެ ސަބަބުން ރާއްޖެ ދަރަނީގެ ދަންތުރައެއްގައި ނުޖެހޭނެ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nމާލެ ތިލަފުށި ބްރިޖް މަޝްރޫއަށް އިންޑިއާއިން 500 މިލިއަން ޑޮލަރުގެ ލޯނު އެހީއަކާއި، ކޮވިޑް-19ގެ ސަބަބުން އިގްތިސާދަށް ލިބިފައިވާ ގެއްލުންތަކުން އަރައިގަތުމަށް ބަޖެޓް ސަޕޯޓްގެ ގޮތުގައި 250 މިލިއަން ޑޮލަރުގެ އެހީއެއް ދޭން އިންޑިއާއިން ނިންމާފައިވާކަން ވަނީ ހާމަކޮށްފައެވެ.\nއެކަން ހާމަ ކުރެއްވީ އިންޑިއާގެ އެކްސްޓަރނަލް އެފެއާޒް މިނިސްޓަރ ޑރ. އެސް ޖައިޝަންކަރު މިއަދު ރާއްޖޭގެ ފޮރިން މިނިސްޓަރަށް ފޯނުން ގުޅުއްވައި ދެއްކެވި ވާހަކަފުޅުގެ ތެރެއިން ކަމަށް ފޮރިން މިނިސްޓްރީއިން ވަނީ ބުނެފައެވެ.\nއިންޑިއާގެ އެހީއާ ގުޅިގެން ރައީސް ނަޝީދު ކުރެއްވި ޓުވީޓެއްގައި ވިދާޅުވީ، މިއީ ރާއްޖެއަށް އެންމެ ބޭނުންވާ ފަދަ އެހީ ކަމަށެވެ. އަދި އެއީ ރާއްޖޭގެ މުހިންމު އިންފްރާސްޓްރަކްޗާ ހެދުމަށް ގާތް އެކުވެރިޔަކު ހެޔޮހިތުން ދިން އެހީއެއް ކަމަށް ވެސް ވިދާޅުވިއެވެ.\nއެމަނިކުފާނުގެ ޓުވީޓުގައި އިތުރަށް ވިދާޅުވީ އިންޑިއާއިން ދިން އެހީއަކީ ރާއްޖެ ދަރަނީގެ ދަންތުރައެއްގައި ޖައްސާނެ ފަދަ ކޮމާޝަލް ލޯނެއް ނޫން ކަމަށެވެ.\nރައީސް ނަޝީދު އެފަދައިން ވިދާޅުވެފައި ވާއިރު، ރައީސް އަބްދުﷲ ޔާމީންގެ ސަރުކާރުގައި ކުރިއަށް ގެންދިޔަ ސިނަމާލެ ބުރިޖު މަޝްރޫއު އާއި ހިޔާ މަޝްރޫއުއަށް ޗައިނާ އިން ބޮޑު އަދަދުން ލޯނު ދީ، ރާއްޖެ ދަރަނީގެ ދަންތުރައެއްގައި ޖައްސާފައިވާކަމަށް އެމަނިކުފާނު އަންނަނީ ތަކުރާރުކޮށް ވިދާޅުވަމުންނެވެ.\nޗައިނާ އިން ވަނީ ލޯނުގެ އިތުރުން ހިލޭ އެހީގެ ގޮތުގައި 72 މިލިއަން ޑޮލަރު ހިލޭ އެހީގެ ގޮތުގައި ބްރިޖްގެ މަޝްރޫއަށް ދިނެވެ.\nމާލެ ވިލިނގިލި ތިލަފުށި އަދި ގުޅީފަޅު ގުޅުވާލުމަށް އަޅާ ބްރިޖަކީ އިންޑިއާގެ ހިލޭ އެހީ ހިމަނައިގެން އަޅާ ބްރިޖެއް ކަމަށް ސަރުކާރުން މީގެ ކުރިންވެސް ވަނީ ބުނެފަ އެވެ.\n6.695 ކިލޯ މީޓަރުގެ ބްރިޖްތަކާ ކޯޒްވޭގެ މައްޗަށް އެކުލެވޭ މި މަޝްރޫޢު ވެގެން ދާނީ ރާއްޖޭގައި ހިންގާ އުމްރާނީ ތަރައްޤީގެ އެންމެ ބޮޑު މަޝްރޫއު ކަމަށް ފޮރިން މިނިސްޓްރީއިން ބުންޏެވެ. މާލެ، ވިލިނގިލި، ތިލަފުށި އަދި ގުޅީފަޅު ގުޅާލުމަށް ޖުމްލަ ތިން ބްރިޖް މި މަޝްރޫއުގެ ތެރެއިން ހެދުމަށް ވަނީ ނިންމާފަ އެވެ.\nގްރޭޓަރ މާލެ ކަނެކްޓިވިޓީ ޕްރޮޖެކްޓް"ގެ ދަށުން މާލެ، ވިލިގިނލި، ތިލަފުށި އަދި ގުޅީފަޅު ގުޅާލުމުން ރާއްޖޭގެ އިގްތިސާދަށް އޭގެ ގިނަ ފައިދާތަކެއް ލިބި، ވިޔަފާރިތަކަށާއި އާއްމު ރައްޔިތުންނަށް ގިނަ ފަސޭހަތަކެއް ލިބިގެންދާނެ ކަމަށް ސަރުކާރުން ބުނެ އެވެ.\nކޮވިޑް-19 އާ ގުޅިގެން އިންޑިއާއިން ވަނީ އެކި ގޮތްގޮތުން ރާއްޖެއަށް އެހީތެރިކަން ފޯރުކޮށްދީފަ އެވެ. އެގޮތުން ޗައިނާގެ ވޫހާން ސިޓީގައި ތިބި ނުވަ ދިވެހިން ރާއްޖެ ގެނެސްދިނުމާއި، އިންޑިއާގެ އެކި ހިސާބުތަކުގައި ތިބި ހާހެއްހާ ދިވެހިން ރާއްޖެ ގެނެސްދިނުމަށް އެހީތެރިވުމުގެ އިތުރުން ރާއްޖެއަށް ބޭނުންވާ ބޭހާއި ކާބޯތަކެތި ހުއްޓުމެއް ނެތި ރާއްޖެއަށް ލިބޭނެ މަގު ފަހިކޮށްދިނުމާއި، ގިނަ އަދަދެއްގެ ބޭހާއި ކާބޯތަކެތި ހިލޭ އެހީގެ ގޮތުގައި އެ ގައުމުން ރާއްޖެއަށް ފޮނުވާފައިވެ އެވެ. އަދި އިންޑިއާގެ މެޑިކަލް ޓީމަކުން ރާއްޖެއަށް އައިސް، ކޮވިޑް-19 އާ ދެކޮޅަށް ކުރާ މަސައްކަތުގައި ރާއްޖޭގެ ސިއްހީ ދާއިރާއަށް އެހީތެރިކަން ފޯރުކޮށް ދީފައިވެ އެވެ.\nމީގެ އިތުރުން އިންޑިއާގެ ބޯޑަރުތައް ބަންދުކޮށްފައިވުމާއެކު، ރާއްޖެއިން ލިބެން ނެތް ފަރުވާ ބޭނުންވާ ކްރިޓިކަލް ޕޭޝަންޓުންނަށް އިންޑިއާއަށް ދަތުރުކުރުމުގެ މަގު އިންޑިއާއިން ފަހިކޮށްދީފައިވާތީ، ގިނަ އަދަދެއްގެ ދިވެހިން ދަނީ އިންޑިއާގައި ފަރުވާ ހޯދަމުންނެވެ.\nކޮވިޑްގެ ހާލަތާ ގުޅިގެން މީގެ ކުރިން، މަރުކަޒީ ބޭންކް އެމްއެމްއޭ އިން ވަނީ، އިންޑިއާގެ މަރުކަޒީ ބޭންކް ރިޒާވް ބޭންކު އޮފް އިންޑިއާޔާ އެކު ހަދާފައިވާ ކަރަންސީ ސްވޮޕް އެއްބަސްވުމުގެ ދަށުން 150 މިލިއަން ޑޮލަރު ވެސް ރާއްޖެއަށް ނަގައިފަ އެވެ.\n"ޖަލުގައި ބަޑި ޖަހަން މައުމޫން އަމުރެއް ނުކުރައްވާ"\n"ޕާޓީތައް ސަސްޕެންޑްކުރަން އުޅެނީ އިދިކޮޅުގެ އަތް ބަންނަން"\nޕާޓީތައް ސަސްޕެންޑް ކުރެވޭ ގޮތް ހަދަނީ


SunOnline: EPL: Lacazzette ge goal aa eku Liverpool athun Arsenal salaamaiy vejje\nލަކަޒެޓްގެ ގޯލާ އެކު ލިވަޕޫލް އަތުން އާސެނަލް ސަލާމަތްވެއްޖެ\nނަޖާހު މަސްއޫދު 04 Nov 2018, 11:55\nރޭ ލިވަޕޫލްއާ އާސެނަލް ބައްދަލު ކުރި މެޗުގެ ތެރެއިން--\nފަހު ވަގުތު ލަކަޒެޓް ޖެހި ގޯލާ އެކު ލިވަޕޫލް އަތުން ބަލި ނުވެ، އާސެނަލް ސަލާމަތް ވެއްޖެއެވެ.\nއިނގިރޭސި ޕްރިމިއަރ ލީގުގައި ރޭ އާސެނަލްއާ ލިވަޕޫލް ބައްދަލު ކުރި މެޗު ނިމިގެން ދިޔައީ 1-1 ގެ ނަތީޖާއިން އެއްވަރު ވެގެންނެވެ. މި މެޗުން ލިވަޕޫލްއަށް ޕޮއިންޓަކުން ފުއްދާލަން ޖެހުމުން، މިރޭ ސިޓީ ކުޅޭ މެޗުން މޮޅު ވެއްޖެ ނަމަ އެ ޓީމު ލީގު ތާވަލުގެ އެއްވަނައަށް ޖެހިލާނެއެވެ.\nފުރަތަމަ ހާފުގައި ގިނަ ވަގުތު މެޗު ކޮންޓްރޯލުކޮށްގެން ކުޅުނީ އާސެނަލް އިންނެވެ. ނަމަވެސް. ލިވަޕޫލްގެ ވާޖިލް ވެން ޑައިކަށް ލަނޑު ޖަހަން ދެ ފުރުސަތު ލިބި ވަނީ ބޭކާރުވެފައެވެ. އަދި ލިވަޕޫލްގެ ރޮބާޓޯ ފާމިނިއޯގެ ހަމަލާއެއް ވަނީ ގޯލުގެ ދަނޑިއާ އަމާޒުވެފައެވެ. އާސެނަލްގެ މިކިތާރިއަންއަށް ވެސް ފުރުސަތެއް ލިބުނު ނަމަވެސް އޭނާ ފޮނުވާލި ބޯޅަ ދިޔައީ ބޭރަށެވެ.\nފުރަތަމަ ހާފު ނިިމިގެން ދިޔައީ ދެ ޓީމަށް ވެސް ގޯލެއް ނުޖެހިއެވެ. މެޗުގައި ލިވަޕޫލް އިން ލީޑު ނެގީ 61 ވަނަ މިނެޓުގައެވެ. އެ ގޯލު އެ ޓީމަށް ކާމިޔާބު ކުރީ ރޭގެ މެޗުގައި ކެޕްޓަން ކަން ކުރި ޖޭމްސް މިލްނާއެވެ.\nއެއާ އެކު އާސެނަލްއިން މެޗުގެ ނަތީޖާ އަނބުރާލަން އާ ހިތްވަރެއްލިއެވެ. އެގޮތުން އެލެކްސް އިވޯބީ، އާރަން ރެމްސީ އަދި ޑެނީ ވެލްބެކް ބަދަލު ކުޅުންތެރިންގެ ގޮތުގައި އެރުވިއެވެ.\nއާސެނަލްއަށް މެޗުގެ ނަތީޖާ ހަމަހަމަކޮށްދިން ގޯލު ލަކަޒެޓް ކާމިޔާބުކޮށްދިނީ މެޗު ނިމެން އަށް މިނެޓަށް ވެފައި ވަނިކޮށެވެ. އޭނާ އެ ގޯލު ކާމިޔާބު ކުރީ ހަނި އޭންގަލަކުން ބާރު ޝޮޓެއް ފޮނުވާލައިގެންނެވެ.\nރޭގެ މެޗުން ލިބުނު ޕޮއިންޓާ އެކު ލިވަޕޫލް ލީގުގެ އެއް ވަނައަށް ޖެހިލީ 11 މެޗުން 27 ޕޮއިންޓާ އެކުއެވެ. ނަމަވެސް، ދެ ވަނައިގައި އޮތް މެންޗެސްޓާ ސިޓީއަށް 10 މެޗުން 26 ޕޮއިންޓު ލިބިފައިވާ އިރު މިރޭ އެ ޓީމު ކުޅޭ މެޗުން މޮޅުވެއްޖެ ނަމަ، ލީގުގެ އެއްވަނައިގައި ދެ ޕޮއިންޓުގެ ލީޑެއް އެ ޓީމަށް ލިބޭނެއެވެ.


BREAKING NEWS: Covid-19: Kandinma Resort Muvvazafu Niyaavi Massala Fuluhunnah Hushahalhaifi - Vaguthu\nކޮވިޑް-19: ކަނޑިންމަ ރިސޯޓުން މުވައްޒަފަކު ނިޔާވި މައްސަލަ ފުލުހުންނަށް ހުށަހަޅައިފި\nކަނޑިންމަ ރިސޯޓު ---\nކޮވިޑް-19 ޖެހިގެން ކަނޑިންމަ ރިސޯޓުން މުވައްޒަފަކު ނިޔާވި މައްސަލަ ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު މިރޭ ފުލުހުންނަށް ހުށަހަޅައިފިއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި އެޗްއީއޯސީގެ ތަރުޖަމާން ޑޮކްޓަރ ނަޒްލާ މުސްތަފާ ވިދާޅުވީ އެޗްއީއޯސީގެ ޓީމެއް ކަނޑިންމަ ރިސޯޓަށް ގޮސް މުވައްޒަފަކު ނިޔާވި ހާދިސާ އާއި އަދި ރިސޯޓްގައި ކޮވިޑް-19 ފެތުރިގެން ދިޔަ ގޮތް ބެލުމަށްފަހު ރިޕޯޓެއް ޑިރެކްޓަރ ޖެނެރަލް އޮފް ޕަބްލިކް ހެލްތަށް ހުށަހެޅި ކަމަށެވެ.\nއެރިޕޯޓްގައި ހުރިކަންކަން ބެއްލެވުމަށް ފަހު ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ ވަނީ އެމައްސަލަ މިރޭ ފުލުހުންނަށް ހުށަހަޅާފައި ކަމަށް ޑޮކްޓަރ ނަޒްލާ ވިދާޅުވިއެވެ.\nކަނޑިންމަ ރިސޯޓްގައި މަސައްކަތް ކުރާ މުވައްޒަފެއްގެ ކިބައިން ކޮވިޑް-19 އަލާމާތްތައް ފެނިގެން އެތައް ދުވަހެއް ވީއިރުވެސް އޭނާ އިތުރު ފަރުވާ އަށް ނުފޮނުވުމުން ކަނޑިންމަ ރިސޯޓްގެ މެނޭޖްމަންޓަށް މުވައްޒަފުގެ އާއިލާ އިންނާއި ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންގެ ދިފާއުގައި ވާހަކަދައްކާ ޖަމިއްޔާތަކުން ގެންދަނީ ކުރަމުންނެވެ.\nކަނޑިންމައިގައި ވަޒީފާ އަދާކުރި، ދ. މާއެނބޫދޫ، އާދަމް ނަސީރު ނިޔާވި ކޮވިޑް-19 ގެ އަލާމާތްތައް ފެންނަތާ ދިހަ ވަރަކަށް ދުވަސް ފަހުން ހާލު ސީރިއަސް ވެގެން ކުޑަހުވަދުއަށް ގެންގޮސް ފަރުވާ ދޭން ފެށިފަހުންނެވެ. އޭނާ ކޮވިޑް-19 އަށް ޓެސްޓްކޮށް ނަތީޖާ ލިބުނު އިރު ވަނީ ނިޔާވެފައެވެ.\nނޮވެމްބަރު 5, 2020 23:19\nއާތިފް ކޮބާ؟ފެބްރުއަރީ 1 ގަ ނެރުނު ގައިރު ގާނޫނީ އަ މުރު ނެރުނު ދުވަހު ކަލޭ ރައީސް ޔާ މީނަށް ގޮވި އެއްޗިހި ހަނދާންވޭތަ މިއަދު މުޅި ގައު މު ގޮވަމނީ ކަލޭ ތީ އަނިޔާވެރިއެއް ކަ މަށް.....\nނޮވެމްބަރު 5, 2020 23:26\nކަނޑީމަ ބަންދު ކުރަންވީ. އެކަންސިއްރު ކުރީ ހަމަ. މަންޓާ އާ ރިސޯޓަށް ލާރި ނުވަދެފާނެތީ. ދެރަނިކަމެތިިންނާ ދޭތެރޭ ވިސްނާނުލާ.\nނޮވެމްބަރު 6, 2020 01:06\nތިޔަރިސޯޓާދެކޮޅަށް ގާނޫނީ ފިޔަވަޅު އަޅަންޖެހޭނެ އަދިމީހަކުބަލިވެގެން ސިއްހީފަރުވާނުދީ އޮތްމަށްސަލަ ތަހުގީގުކޮށް ކުށްވެރިވާފަރާތްތަކަށް ހަރުކަށިއަދަބުދޭންޖެހޭނެ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އަދި ނިޔާވިމުއަށްޒަފަށް މަރުގެދިޔަ ދިނުމަށްގޮވާލަން.\nނޮވެމްބަރު 6, 2020 08:48\nރިސޯޓްދޭންވީ ފެ މެލީއަށް\nނޮވެމްބަރު 6, 2020 07:13\nއަދިކިރިޔާ މައްސަލަ ވެއްދީ!!! ކުރެއްދޫ އަށް އެއްވެސް ކަމެއްވިތަ؟ ލާހިކެއްނުން އަމުދުން ޔުނިވަރސަލްގެ ރިސޯޓަކަށް ކަމެއްކުރާކަށް\nނޮވެމްބަރު 6, 2020 10:12\nއާ ގުޅުން ހުރި ރިސޯޓެއްނު، ހިއެއް ނުވޭ ފުލުހުންނަށް ހުށައެޅިޔަސް މާކަށް ބޮޑު ކަމެއް ވާނެ ހެނެއް\nނޮވެމްބަރު 6, 2020 13:49\nމަރުވި ހުރިހާ މީހުންގެ ތަހުޤީޤު ކުރަންވީ ނުންތޯ ހަމައެކަނި އެންމެ މައްސަލައެއްތޯ ބަލަނީ ތިޔައީ ފައިސާ ތަކެއް ބަޔަކު ހޯދަން ކުރާކަމެއް !\nނޮވެމްބަރު 6, 2020 13:58\nރިސޯޓުން ލާރި ކޮޅެއް ހޯދަންތޯ؟ ކިތަށް މީހުންތޯ މިހާތަނަށް މަރުވީ ނުބައްލަވަނީ ކީއްވެތޯ ވަކި މައްސަލައެއްގައި ތިހާވަރުން އުޅެނީ ހަމަ ފައިސާ ހޯދަން ބަލި މީހާ ނިޔާވީ ސަރުކާރުގެ ހޮސްޕިޓަލެއްގައި އެޑް މިޓް ކޮށްފައި ވަނިކޮށް، ކަޑިންމަ ރިސޯޓްގެ އެއްވެސް އިހުމާލެއް އޮއްކަމުގައި ނުބެލެވޭ !


Supporter innaaeku Raajje ah maayoos kann, final ge fahu jaaga India ah - One Online\n13 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021 ގައި އިންޑިއާ އާއި ރާއްޖެ ބައްދަލުކުރާ މެޗުގެ ތެރެއިން -- ވަން ފޮޓޯ/ ޔޫސުފް ސޮފްވާން\nސަޕޯޓަރުންނާއެކު ރާއްޖެއަށް މާޔޫސްކަން، ފައިނަލުގެ ފަހު ޖާގަ އިންޑިއާއަށް\nއިންޑިއާ އަތުން ބަލިވެ، ރާއްޖެއަށް ފައިނަލުގެ ފުރުސަތު ގެއްލިއްޖެއެވެ.\nއުރީދޫ ސާފް ޗެމްޕިއަންޝިޕްގައި ރާއްޖެއިން މިރޭ އިންޑިއާއާ ދެކޮޅަށް ކުޅުނު މެޗުން ބަލިވީ 3-1 ގެ ނަތީޖާއަކުންނެވެ. މިއީ އިންޑިއާއިން ސާފް ޗެމްޕިއަންޝިޕުގެ ފައިނަލަށް ދަތުރުކުރި 12 ވަނަ ފަހަރެވެ. މުބާރާތުގެ އެންމެ ކާމިޔާބު ޓީމު އިންޑިއާއިން މިހާތަނަށް ހަތް ފަހަރު މުބާރާތް ކާމިޔާބު ކޮށްފައިވާ އިރު، މިފަހަރުގެ ފައިނަލުގައި އެޓީމު ނުކުންނާނީ ނޭޕާލާ ދެކޮޅަށެވެ.\nމިރޭގެ މެޗު ވެގެން ދިޔައީ ދެޓީމަށްވެސް ފައިނަލެއް ފަދަ މެޗެކަށެވެ. މެޗަކީ ދެޓީމުންވެސް ލީގު ބުރުގައި ކުޅުނު އެންމެ ފަހު މެޗެވެ. މިރޭގެ މެޗުން ޕޮއިންޓެއް ލިބުނު ނަމަވެސް ރާއްޖެ ފައިނަލަށް ދެވެން އޮތް އިރު، އިންޑިއާއަށް ފައިނަލަށް ދެވެން އޮތީ ރާއްޖެ ބަލިކޮށް ތިން ޕޮއިންޓު ހޯދައިގެންނެވެ. މެޗަށް ނުކުތް އިރު، ރާއްޖެއިން ކުޅުނު ތިން މެޗުން ލިބިފައި އޮތީ ހަ ޕޮއިންޓެވެ. މެޗަށް ނުކުތް އިރު، ރާއްޖެ އޮތީ ދެވަނައިގައެވެ. އިންޑިއާއަށް ތިން މެޗުން ލިބިފައި އޮތީ ފަސް ޕޮއިންޓެވެ. އިންޑިއާ އޮތީ ތާވަލުގެ ތިންވަނައިގައެވެ.\nދެކުނު އޭޝިއާގެ ފުޓުބޯޅައިގެ ތާރީހުގައި އުފެދުނު އެންމެ މޮޅު ކުޅުންތެރިންގެ ތެރޭގައި ރާއްޖޭގެ އަލީ އަޝްފާގު (ދަގަނޑޭ) އާއި އިންޑިއާގެ ސުނިލް ޗެތުރީ ހިމެނޭ އިރު، މިރޭގެ މެޗު ވެގެން ގޮސްފައި ވަނީ އެ ދެ ލެޖެންޑުންގެ ޝޯއަކަށެވެ. ރާއްޖޭގެ ގައުމީ ޓީމަށް އެންމެ ގިނަ ގޯލު ކާމިޔާބުކޮށްދިން ކުޅުންތެރިޔަކީ އުމުރުން 36 އަހަރުގެ ދަގަނޑޭއެވެ. އޭނާ ވަނީ 85 މެޗުން 55 ގޯލު ކާމިޔާބުކޮށްދީފައެވެ. ހަމަ އެފަދައިން އުމުރުން 37 އަހަރުގެ ޗެތުރީ އަކީ އިންޑިއާއަށް އެންމެ ގިނަ ގޯލު ކާމިޔާބުކޮށްދިން ކުޅުންތެރިޔާއެވެ. ޗެތުރީ ވަނީ 123 މެޗުން 77 ގޯލު ކާމިޔާބުކޮށްދީފައެވެ. މެޗަށް ނުކުތް އިރު، ދަގަނޑޭއާއި ޗެތުރީ ވަނީ މިހާތަނަށް މި މުބާރާތުގައިވެސް ކޮންމެ ކުޅުންތެރިޔަކު ދެ ގޯލު ޖަހައިފައެވެ. މިރޭގެ މެޗަކީ ދެ ތަރިންގެ ކެރިއަރުގައިވެސް މުހިއްމުވެފައި އޮތް މެޗެކެވެ.\n13 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021 ގައި އިންޑިއާ އާއި ރާއްޖެ ބައްދަލުކުރި މެޗުގެ ތެރެއިން -- ވަން ފޮޓޯ/ ޔޫސުފް ސޮފްވާން\nދެޓީމުންވެސް ޕްރެޝަރުގައި ކުޅެމުން ދިޔަ މެޗުގެ ކުރީކޮޅުގައި އިންޑިއާއިން ޑޮމިނޭޓް ކުރިއެވެ. އިންޑިއާގެ މެދުތެރެއިން ރަނގަޅު ޕާސްތަކެއް ޖަހައިގެން ކުޅުނު ތަން ފެނިގެން ގޮސްފައިވާ އިރު، އެޓީމުން ދިޔައީ ރާއްޖޭގެ މެދުތެރެއިން ކުޅެމުން ދިޔަ ޕާސްތަކަށް ހުރަސް އަޅަމުންނެވެ. ހާއްސަކޮށް އިންޑިއާ ފެނުނީ ވަރަށް ބޮޑަށް ޕްރެސްކޮށްގެން ރާއްޖޭގެ ކުޅުންތެރިންނަށް ވަރަށް ބޮޑަށް ވަގުތު ހަނި ކުރަމުން ކުޅެމުން ދިޔަ ތަނެވެ.\nހީކުރި ގޮތަށް އިންޑާގެ ސެޓްޕީސްތައްވެސް ފުރަތަމަ ހާފުގައި ފެނުނީ ނުރައްކާކޮށެވެ. އަރިިމަތިން ހުރަސް ވެގެން އައި ދެ ހިލޭ ޖެހުމެއްގައި ޗެތުރީގެ ނުރައްކާ ފާހަގަކޮށްލެވުނު އިރު، އޭނާ ބޮލުން ފޮނުވާލި ހަމަލާއެއް ވަނީ ގޯލުގެ ހުރަސް ދަނޑިއަށްވެސް އަމާޒުވެފައެވެ. ރާއްޖެއިން ބޮޑަށް ކައުންޓާގައި އެޓޭކް ކުރިތަން ފެނުނު އިރު، ދެ ފުރުސަތެއްގައި ދަގަނޑޭއަށް ފަހިވި ފުރުސަތުގައި އޭނާއަށް ރަނގަޅަށް ބޯޅަ ފޮނުވައިލެވޭ ގޮތެއް ނުވިއެވެ.\nމެޗުގައި ރަނގަޅަށް ކުޅެ، އިންޑިއާއިން ލީޑު ނެގީ 33 ވަނަ މިނެޓުގައެވެ. މެދުތެރެއިން ހުސައިން ނިހާން (ނިހާޓް)އަށް ހެދުނު ގޯހެއްގެ ފައިދާ ނަގައި، ބްރެންޑަން ދިން ބޯޅައަކުން އިންޑިއާއަށް އެ ގޯލު ކާމިޔާބުކޮށްދިނީ މަންވީރު ސިންހެވެ. އޭރިއާ ތެރެއަށް ވަދެ މަންވީރު ބޯޅަ ގޯލަށް ވައްދާލީ މަތީ ދާގަނޑަށް އަމާޒުކޮށްލައިގެންނެވެ.\nއެ ގޯލާއެކު އިންޑިއާއިން ލީޑު ނަގައި ހަމަޖެހިލި ނަމަވެސް ހާފުގެ ފަހު ވަގުތުކޮޅުގައި ރާއްޖެއިން ނަތީޖާ ހަމަހަމަ ކުރިއެވެ. ހަމްޒާ މުހައްމަދު (ހަމްޕު)ގެ ބުރަ މަަސައްކަތަކުން ހޯދި ޕެނަލްޓީގައެވެ. އިންޑިއާގެ ދެ ކުޅުންތެރިން ކައިރިން ނައްޓާލާފައި އޭރިއާ ތެރެއަށް ވަން ހަމްޕުއަށް އިންޑިއާގެ ޕްރިތަމް ކޮޓާލް ކުރި ފައުލަކާ ގުޅިގެން ދިން ޕެނަލްޓީ ކާމިޔާބުކޮށް ރާއްޖެއަށް ނަތީޖާ ހަމަހަމަކޮށްދިނީ ދަގަނޑޭއެވެ. އެ ގޯލަކީ ދަގަނޑޭގެ ކެރިއަރުގައި އިންޑިއާ ކޮޅަށް ޖެހި ފުރަތަމަ ގޯލެވެ. އަދި އެއީ އޭނާ ސާފް ޗެމްޕިއަންޝިޕުގައި ޖެހި 23 ވަނަ ގޯލެވެ.\nދަގަނޑޭގެ ގޯލަށްފަހު އޭނާ އުފާފާޅުކުރަނީ --- ވަން ފޮޓޯ/ ޔޫސުފް ސޮފްވާން\nދެވަނަ ހާފަށް ނުކުމެ ރާއްޖެއިން ފުރަތަމަ ހާފަށްވުރެ ބޮޑަށް ހަމަޖެހިލިއެވެ. ކޮންމެވެސް ވަރަކަށް މެދުތެރެއިން ޕާސްތައް ޖަހަން ފެށި ނަމަވެސް އިންޑިއާއިން އަނެއްކާވެސް ކުޅުމުގެ ތެރެއަށް ވަންނަން މާ ގިނައިރެއް ނުނަގައެވެ. އިންޑިއާއިން ރާއްޖޭގެ މެދުތެރެއިން ކޮންޓްރޯލު ހޯދައި، މެޗުގެ 62 ވަނަ މިނެޓުގައި އަނެއްކާވެސް ލީޑު ނެގިއެވެ. އޭރިއާ ތެރޭގައި ހުރެފައި މަންވީރު މެއިން ޖައްސާލި ބޯޅައިން އިންޑިއާއަށް އެ ގޯލު ކާމިޔާބުކޮށްދިނީ ކެޕްޓަން ޗެތުރީއެވެ. ޕެނަލްޓީ އޭރިއާ ތެރެއިން ހުސްކޮށް ހުރެ ޗެތުރީ ޖެހި ބާރު ބޯޅަ ރާއްޖޭގެ ގޯލްކީޕަރު ފައިސަލްއާ ދިމާލަށް ދިޔަ ނަމަވެސް އޭނާއަށް މަތަކުރެވޭ ގޮތެއް ނުވިއެވެ.\nއެ ގޯލަށް ދެ މިނެޓު ފަހުން އަނެއްކާވެސް ދަގަނޑޭގެ ނުރައްކާ ފެނުނެވެ. އޭރިއާ ރޮނގު ކައިރިން ކަހަލަ ގޮތަކަށް ލިބުނު ހިލޭ ޖެހުން ދަގަނޑޭ ވަރަށް ރީތިކޮށް ފޮނުވާލި ނަމަވެސް އިންޑިއާ ގޯލްކީޕަރު ގްރަޕުރީތު ސިންހު ވަނީ އެ ބޯޅަ ޕަންޗުކޮށް ބޭރުކޮށްލައިފައެވެ. އެ ހަމަލާއަށްފަހު ދެން ފެނިގެން ދިޔައީ އަނެއްކާވެސް އިންޑިއާގެ ގޯލެކެވެ. މިފަހަރުވެސް ސުނިލް ޗެތުރީއެވެ. ޕްރިތަމް ކޮޓާލް ނަގައިދިން ހިލޭ ޖެހުމަކުން ޕެނަލްޓީ އޭރިއާ ތެރޭ ހުރެ ބޮލުން ފޮނުވާލި ހަމަލާއަކުން އިންޑިއާއަށް އެ ގޯލު ކާމިޔާބުކޮށްދިނީ ކެޕްޓަން ޗެތުރީއެވެ. އެއީ ސާފް ޗެމްޕިއަންޝިޕްގައި ރާއްޖެ ކޮޅަށް ޗެތުރީ ޖެހި ފަސްވަނަ ގޯލެވެ.\nރާއްޖެއާއި އިންޑިއާ ވާދަކުރި މެޗުގެ ތެރެއިން --- ވަން ފޮޓޯ/ ޔޫސުފް ސޮފްވާން\nއެ ގޯލަށްފަހު އިންޑިއާ އަނެއްކާވެސް މަޑުޖެހިލިއެވެ. އެހެން ނަމަވެސް ރާއްޖެއަށް އެންމެ އެދެވޭ ގޮތުގައި ހަމަލާ އުފެއްދިފައެއް ނުވެއެވެ. ފަހު ކޮޅުގައި ކުޅެން އަރައި މުހައްމަދު އުމައިރު ނަގައިދެން ބޯޅައިން ސެންޓޭ ފައިގައި ޖައްސާ ގޯލާ އަމާޒުކޮށްލި ނަމަވެސް ގްރަޕުރީތު ވަނީ އެ ހަމަލާ މަތަކޮށްފައެވެ. އޭގެ ފަހުން ދެން ރާއްޖެއިން ފެނުނީ އާދައިގެ ކުޅުމެއްގައެވެ.\nގުޅޭ ޓެގު ސާފް ޗެމްޕިއަންޝިޕް ރާއްޖޭގެ ޤައުމީ ފުޓުބޯޅަ ޓީމު އިންޑިއާ ފުޓްބޯޅަ


Breaking: Jameel isve hunnavai, United Opposition ge namugai London gai itthihaad eh ufaddhaifi | Mihaaru\nޖަމީލް އިސްވެ ހުންނަވައި ޔުނައިޓެޑް އޮޕޮޒިޝަންގެ ނަމުގައި ލަންޑަންގައި އިއްތިހާދެއް އުފައްދައިފި\n01 ޖޫން 2016 - 14:32 32 comments\nމިހާރު ލަންޑަންގައި ކުރިއަށްދާ ޕްރެސް ކޮންފަރެންސެއްގައި ކުރީގެ ރައީސް މުހައްމަދު ނަޝީދު ވިދާޅުވީ ކޯލިޝަންގެ ލީޑަރަކީ "އިންތިޚާބީ ނައިބުރައީސް" ޑރ. މުހައްމަދު ޖަމީލް އަހްމަދު ކަމަށެވެ. ނަޝީދު ވިދާޅުވީ އިދިކޮޅު ފަރާތްތަކަށް ކުރިމަތިވެފައި ވަނީ ވަރަށް ބޮޑު ދަތިކަމެއް ކަމަށާއި އެކަމަކު މިހާރު މި ނިކުންނަނީ ހުރިހާ ޚިލާފްތަކެއް އެއްފަރާތްކޮށް ގައުމަށްޓަކައި ކަމަށެވެ.\nނަޝީދު ވަނީ ރާއްޖޭގައި ހުރި މައްސަލަތަކުގެ ވާހަކަ ދައްކަވާފައި. އެމަނިކުފާނު ވިދާޅުވި ގޮތުގައި މިއީ ތާރީހީ ދުވަހެއް. އަދި އިދިކޮޅު ފަރާތްތަކުން ގުޅިގެން މަސައްކަތް ކުރުމަށާއި ހިލާފުތައް ނައްތާލުމަށް ގޮވާލެއްވި. ނަޝީދު ފާހަގަ ކުރެއްވި ގޮތުގައި 2008 ގައި ވެސް އިދިކޮޅު ފަރާތްތަކުން ކޯލިޝަނެއް އުފެއްދި. އެހެން ނަމަވެސް އެ ކޯލިޝަން ކާމިޔާބު ނުވި ކަމަށް ވިދާޅުވި. އެހެން ނަމަވެސް މި ފަހަރު އިދިކޮޅު އެކުވެރި އިއްތިހާދު ނުކުންނަނީ ގައުމަށްޓަކައި ކަމަށް އެމަނިކުފާނު ވިދާޅުވި. ރައީސް ވިދާޅުވީ ބައިނަލްއަގްވާމީ އެކި ފަރާތްތަކުން ލިބޭ އެހީތެރިކަން ފާހަގަ ކުރައްވާ ކަމަށް. އަދި ކުރިމަގުގައި ވެސް އެ އެހީތެރިކަން އެ ގޮތުގައި ލިބޭނެ ކަމަށް ޔަގީން ކުރައްވާ ކަމަށް ނަޝީދު ވިދާޅުވި.\nއިއްތިހާދުގެ އެއްބަސްވުމުގެ މުހިންމު ޕޮއިންޓްތައް:\n- މިނިވަން އިންސާފުވެރި، އަދި ބައިނަލްއަގުވާމީ މުޖުތަމައުން ގާތުން ބަލައި މޮނިޓަކުރެވޭނެ ފަދަ ގޮތެއްގައި، ދިވެހިރާއްޖޭގެ ގާނޫނޫއަސާސީއާ އެއްގޮތްވާގޮތުގެ މަތިން ރިޔާސީ އިންތިހާބެއް ބޭއްވުމަށް އިލެކްޝަންސް ކޮމިޝަންގެ މައްޗަށް ގޮވައިލުމަށް ބާރުއެޅުން.\n- ގުޅިފައިވާ އިދިކޮޅު ފަރާތްތަކުގެ އިއްތިހާދުގެ މުޝީރުންގެ ގޮތުގައި ކުރީގެ ރައީސް މުހަންމަދު ނަޝީދާއި، އަދާލަތު ޕާޓީގެ ރައީސް ޝެއިޚް އިމްރާން އަބްދުﷲ އާއި، ކުރީގެ ޑިފެންސް މިިނިސްޓަރު ރިޓަޔާޑް ކާނަލް މުހައްމަދު ނާޒިމް އައްޔަންކުރުން.\n-ގުޅިފައިވާ އިދިކޮޅު ފަރާތްތަކުގެ އިއްތިހާދުގެ ލީޑަރަކަށް ސަރުކާރުގެ އިންތިޚާބީ ނައިބު ރައީސް ޑރ މުހަންމަދު ޖަމީލް އަހުމަދު.، މި އިއްތިހާދުގެ ޝެޑޯ ކެބިނެޓްގެ ނައިބް ރައީސަކަށް އެމްޑީޕީގެ ޗެއާޕާސަން އަލީ ވަހީދު.\n- ދުސްތޫރީ އަދި ގާނޫނީ އިޖުރާއަތްތަކުގެ ތެރެއިން ރައީސް އަބްދުﷲ ޔާމިން މިހިނދުން މިހިނދަށް ވެރިކަމުން ދުރުކުރުމަށް ގޮވައިލުން.\n- ޚިޔާލު ފާޅުކުރުމުގެ ހައްގާއި، އެއްވެ އުޅުމުމުގެ ހައްގާއި، މީޑިޔާގެ މިނިވަންކަމުގެ ހައްގާއި، ޚަބަރުފެތުރުމުގެ ހައްގާއި، އާންމު ކަންކަމުގައި ބައިވެރިވެ އުޅުމުގެ ހައްގާއި، މަދަނީ ޖަމިއްޔާ/ ޖަމާއަތްތައް އެކުލަވައިލުމުގެ ހައްގާއި، މިނިވަން އިންސާފުވެރި އިންތިޚާބެއްގެ ހައްގާއި، ސިޔާސީ ހަރަކާތްތަކުގައި ބައިވެރިވުމުގެ ހައްގާއި، މިނިވަން އިންސާފުވެރި ޝަރީއަތެއް ލިބުމުގެ ހައްގާއި، ނަހަމައިން ހައްޔަރުނުކުރެވުމުގެ ހައްގާއި، މިނިވަން ޖުޑީޝަލް ސާވިސް ކޮމިޝަނެއް އޮތުމުގެ ހައްގާއި، ދެން ވެސް ދިވެހިރާއްޖޭގެ ގާނޫނުއަސާސީން ކަށަވަރުކޮށްދޭ އިންސާނީ، އަސާސީ މަދަނީ އަދި ސިޔާސީ ހައްގުތައް މިހިނދުން މިހިނދަށް އަލުން ފޯރުކޮށްދިނުމަށް ގޮވައިލުން.\n- ރައްޔިތުންގެ ހައްގުތައް ހިމާޔަތްކުރުމަށް، ރައްޔިތުން އިންތިޚާބުކޮށްފައިވާ ރައްޔިތުންގެ މަޖިލިހުގެ މެމްބަރުންނަށް މިނިވަންކަމާ އެކު ހަރަކާތްތެރިވުމުގެ ޖާގަ ގެއްލޭގޮތަށް ރައީސް ޔާމީނާއި ސަރުކާރުން ނުފޫޒާއި ބިރުކުރިމަތިކުރުވާފައި ވުމާއެކު، އެކަމަށް ހައްލެއް ހޯދުމަށް މަސައްކަތްކުރުން.\n- އަސާސީ ހައްގުތަކުން ރައްޔިތުން މަހުރޫމުވެ، އެއްވެ އުޅުމާއި ޚިޔާލުފާޅުކުރުމުގެ ސަބަބުން ދުސްތޫރީ އިމުން ބޭރުން ހައްޔަރުކޮށް، ދައުވާކޮށް، ބަންދުކުރެވި އަދި ބައެއް މީހުންގެ މައްޗަށް ޝަރީއަތްކުރެވި އަދި ކުރެވެމުންދާ މިފަދަ އެކިއެކި މަރްޙަލާތަކުގައިވާ 1700 އަށްވުރެ ގިނަ މީހުން ހައްގުތައް ސަލާމަތްކުރުން.\n- ދައުލަތުގެ ދަރަނި ބޮޑުވެ، ސިޔާދަތުގެ ދަރަންޏަށް ގައުމު ވާސިލްވުމުގެ ބިރު ބޮޑުވެ، ގައުމު ބަނގުރޫޓުވުމާއި ދިމާއަށް ދަތުރު ކުރަމުން ދާއިރު، ހާމަކަމެއްނެތި ދައުލަތުން ކުރަމުންދާ ބޮޑެތި މުއާމަލާތުތައް ބެލޭނެ ނިޒާމެއް ގާއިމުކޮށް، ގައުމުގެ ބައިތުލްމާލު ރައްކާތެރިކުރެވޭނެ ގޮތެއް ގާއިމުކުރުން.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އަދާލަތު ޕާޓީ ރާއްޖޭގެ ސިޔާސީ ހަމަނުޖެހުން


Fuvahmulah City ge Amaanveshi rasmeekoh hulhuvaifi - AO News\nފުވައްމުލަކު އަމާންވެށި ހުޅުވައި ދިނުމުގެ ރަސްމިއްޔާތުގައި މިނިސްޓަރ ވާހަކަ ދައްކަވަނީ: ފޮޓޯ/ އަލީފް- އޭއޯ ނިއުސް\nއެކި ސަބަބުތަކާ ގުޅިގެން ދައުލަތުގެ ބެލުމުގެ ދަށަށް ނެގޭ ކުޑަކުދިން އިޖުތިމާއީ އަދި އާއިލީ ގުޅުމުގެ ތެރެއިން ބޮޑުވުމުގެ ފުރުސަތު ފަހިކޮށްދިނުމުގެ ގޮތުން، 11 ކުއްޖަކު ފުވައްމުލަކު ސިޓީގައި ތަރައްގީކޮށްފައިވާ “އަމާން ވެށި” އަށް މިއަދު ބަދަލުކޮށްފިއެވެ.\nމި ކުދިންނާއެކު ފުވައްމުލައް ސިޓީ އަށް ވަޑައިގެން، “އަމާން ވެށި” ރަސްމީކޮށް ހުޅުއްވައިދެއްވީ, ޖެންޑަރ މިނިސްޓަރ އައިޝަތު މުހައްމަދު ދީދީއެވެ.\nއަމާންވެއްޓަށް ގެނައި ކުދިންނާ އެކު މިނިސްޓަރ ފުވައްމުލަކަށް ވަޑައިގަންނަވަނީ: ފޮޓޯ އަލީފް- އޭއޯ ނިއުސް\nމި ރަސްމިއްޔާތުގައި ވާހަކަ ދައްކަވަމުން މިނިސްޓަރ ވިދާޅުވީ ސަރުކާރުގެ ސިޔާސަތަކީ ކޮންމެ ކުޑަކުއްޖަކު ވެސް އާއިލީ މާހައުލުގެ ތެރެއިން ލޯތްބާއި އަޅައިލުމާއެކު ބޮޑުވާ ކުއްޖަކަށް ހެދުން ކަމުގައިވިޔަސް، ހާލަތު ނިޔާކުރާގޮތުން އެކި ސަބަބުތަކާ ގުޅިގެން ދައުލަތުގެ ބެލުމުގެ ދަށަށް ކުދިން ނެގޭ ކަމަށެވެ. ނަމަވެސް މިނިސްޓްރީ އިން އެންމެ ބޮޑު އިސްކަމެއްދެނީ މިފަދަ ކުދިން މާލޭ ސަރަހައްދުގައި ތޮއްޖެހިފައިވާ މަރުކަޒުތަކުގައި އެ ކުދިން ގެންގުޅުމުގެ ބަދަލުގައި، އެހެން ކުދިންނެކޭ ވެސް އެއްގޮތަށް މުޖުތަމައުގެ ތެރޭގައި ބޮޑުވުމުގެ ފުރުސަތު ހޯދައިދީ، އެ ފަދަ މާހައުލެއް ތަނަވަސްކޮށްދިނުން ކަމަށެވެ. އަދި ރަށްރަށުގައި ގާއިމު ކުރާ އަމާން ވެށިތަކުގައި ކުދިން ބޮޑެތިވެގެންދާނީ ދައުލަތުގެ ބެލުމުގެ ދަށުގައިވާ އެ ކުދިންގެ އާއިލާގެ އެހެން ކުދިންނާއެކުގައި ކަމަށް ވެސް މިނިސްޓަރ ވިދާޅުވިއެވެ.\n“ފުވައްމުލަކުގައި ހުންނަ އަމާން ވެށީގައި މީގެ ކުރިންވެސް ކުދިން ދިރިއުޅެމުން ދޭ. މިއަދު އިތުރަށް9އަންހެން ކުދިންނާއި6ފިރިހެން ކުދިން މި ގެނައީ. ކުދިން އިތުރަށް ގެންނަން ވާއިރަށް އިތުރު ސްޓާފުން ނަގައި ސްޓާފުން ތަމްރީނު ކޮށްފައި މިވަނީ. ފާއިތުވި3ދުވަހު ފުވައްމުލަކުގައި އެ މަސައްކަތް ކުރިއަށް ގެންދިޔައީ. މި ތަނުގެ ސެކިއުރިޓީއާއި ހުރިހާ ޚިދުމަތެއް އެންމެ ފުރިހަމައަށް ލިބޭގޮތަށް ނިމިފައި ހުރީ” މިނިސްޓަރ ވިދާޅުވިއެވެ\n32 ކުދިންނަށް ތިބެވޭ ގޮތަށް ހަދާފައިވާ އަމާން ވެށީގައި 20 ކުދިންނަށް ވުރެ ގިނައިން އިތުރުކުރުމަށް ބޭނުން ނުވާ ކަމަށާއި ކުދިން ސްކޫލަށް ފޮނުވައި ހޯމްވޯކް ހަދައި އެދެވޭ ގޮތުގައި ތަރުބިއްޔަތުކޮށް ރަނގަޅަށް މެނޭޖް ކުރެވޭނީ ކުދިންގެ އަދަދު މަދުކޮށްގެން ކަމަށް މިނިސްޓަރ ފާހަގަ ކުރެއްވިއެވެ.\nއަމާން ވެށިތަކުގައި ދިރިއުޅޭނީ ކަނޑައެޅޭ ވަކި އަދަދެއްގެ ކުދިންނެވެ. އެ ކަމުގެ ސަބަބުން އެ ކުދިންނަށް ބޭނުންވާ ޚާއްޞަ އަޅައިލުމާއި، ބޭނުންވާ ތަރުބިއްޔަތު ފުރިހަމަ ގޮތުގައި ދިނުމަށް އެހީތެރިވެދިނުމުގެ އިތުރުން ކޮންމެ ކުއްޖެއްގެ ވެސް ބޭނުންތައް ފުރިހަމައަށް ދެނެގަނެވިގެންދާނެއެވެ. އަދި މުޖުތަމަޢުގެ ތެރޭގައި އެ ކުދިން ބޮޑެތިވުމުގެ ފުރުޞަތު ލިބިގެން ދިޔުމުން، މުސްތަޤުބަލުގައި އެކި ޕްރޮގްރާމްތަކާއި ހުނަރުތަކުގެ އެހީގައި އެ ކުދިން ވަޒީފާގެ މާޙައުލަށާއި ޢާންމު ދިރިއުޅުމަށް ނުކުތުމަށް ފަހިވެގެންދާނެ ކަމަށްވެސް މިނިސްޓްރީން ބުނެއެވެ.\nމީގެ ކުރިން ނިމިދިޔަ ޑިސެންބަރު މަހުގެ 24 ވަނަ ދުވަހު 17 ކުއްޖަކު ވަނީ ބ.އޭދަފުށި އަމާން ވެއްޓަށް ބަދަލުކުރެވިފައެވެ. އަދި މިއަހަރުގެ ޖެނުއަރީ މަހުގެ7ވަނަ ދުވަހު ށ.ފުނަދޫއަށް 16 ކުއްޖަކު ވަނީ ބަދަލުކޮށްފައެވެ.\nއެކި ސަބަބުތަކާހުރެ، ސަރުކާރުގެ ބެލުމުގެ ދަށުގައި، ކުޑަކުދިންގެ ހިޔާގައި 50 ކުދިން އަދި ފިޔަވަތީގައި 130 ކުދިން އެބަތިއްބެވެ. މިކުދިންނަށް ވެސް މުޖުތަމައުގެ ތެރޭގައި ބޮޑުވުމުގެ ފުރުސަތު ފަހި ކޮށްދިނުމުގެ ގޮތުން ރާއްޖޭގެ އިތުރު ސަރަހައްދު ތަކުގައި އަމާން ވެށިތައް އަންނަނީ ތަރައްގީކުރަމުންނެވެ.\nއަމާން ވެށިމިނިސްޓްރީ އޮފް ޖެންޑަރ އެންޑް ފެމިލީޖެންޑަރ މިނިސްޓަރ\nޖެންޑަރ މިނިސްޓަރ މިއަދު ފުވައްމުލަކަށް ވަޑައިގަންނަވަނީ\nމަސްތުވާތަކެއްޗަށް ދެވިހިފާފައިވާ މީހުންނަށް މެތަޑޯން މެއިންޓެނަންސް ތެރަޕީ ފަށަނީ


މިސްކިތްތަކުގެ ޒިންމާ ނަގަންޖެހެނީ ކޮންބައެއްMikal News\nމިސްކިތްތަކުގެ ޒިންމާ ނަގަންޖެހެނީ ކޮންބައެއް\n15 ޖެނުއަރީ 2016, 22:12 |\nމިސްކިތްތަކުގެ ކަންތައްތައް ބަލަހައްޓާ އެކަމުގެ ޒިންމާ ނަގަންޖެހެނީ ކޮންބައެއް ކަމާއި މެދު މިއަދު ސުވާލުއުފެދިއްޖެއެވެ. މިއަދު ފުވައްމުލަކު އެއް އަވަށް ފިޔަވައި އެހެން އަވަށްތަކެއްގައި ހުކުރު ނުކުރާނެކަމަށް ނޫސްތަކުން ހަބަރުފެތުރުމާއި އެކު ބައެއް މީހުން އެކަން ސިޔާސީކޮށްފައިވެއެވެ. އަދި އިސްލާމިކް މިނިސްޓްރީއިން ކަމުގެ ހަގީގަތް ނުބަލައި އެތައް ވާހަކަތައް ދެއްކުމުން ފުވައްމުލަކުގެ ގިނަ ރައްޔިތުންނަށް ގިނަބައެއްގެ މަލާމާތާއި ފުރައްސާރައާއި ކުރިމަތިލާންޖެހުނެވެ. ނަމަވެސް މިއަދު ފުވައްމުލަކުގައި ހުކުރު ކުރަމުން އައި ހުރިހާ މިސްކިތެއްގައި ހުކުރު ކޮށްފައިވެއެވެ. އެއީ ކައުންސިލްތަކުން ހުކުރު ނުކުރާނެކަމަށް ބުނުމުން ފުލުހުން މެދުވެރިކޮށް ހުކުރު ހަމަޖެއްސީއެއްނޫނެވެ. އަދި އެއީ އިސްލާމިކް މިނިސްޓްރީ އިންވެސް ހުކުރު ކުރާނެ ބަޔަކު ހޯދައި ހުކުރު ހަމަޖެއްސީއެއް ނޫނެވެ.\nރޭ ފަތުއަޑުކިޔާފައި ފެތުރިގެން ދިޔައީ ފުވައްމުލަކު ދަޑިމަގު ކައުންސިލް ފިޔަވައި އެއްވެސް ކައުންސިލަކުން ހުކުރު ނުކުރުވާނެ ވާހަކައެއެވެ. ނަމަވެސް އެއީ ކަޑައެޅިގެން ދޮގު ހަބަރެއް ކަމަށް އެހެން ކައުންސިލްތަކުން ބުނެފައިވެއެވެ. އަދި އެއީ އެކައުންސިލްތަކުގެ އަގުވައްޓާލުމަށް ބަޔަކު ހިންގި ބޮޑު ޖަރީމާއެއްކަމަށް އެކައުންސިލް ތަކުން ބުނެފައިވެއެވެ. ކައުންސިލްތަކުން ކުރިން ބުނެފައިވަނީ ހުކުރު ކުރުމަށް އިމާމުން ހަމަޖެއްސުމާއި އަދި މިސްކިތްތަކުގެ ކަންތައްތައް ބެލެހެއްޓުން ގާނޫނަށް ގެނައި ބަދަލާއި ގުޅިގެން ކައުންސިލްތަކުން އެޒިންމާތައް ނަގާފައިވާ ކަމާއި އިސްލާމިކް މިނިސްޓްރީގެ ދަށަށް އެހުރިހާ ޒިންމާތަކެއް ބަދަލުވެފައިވާ ކަމަށެވެ. އެހެންކަމުން ހުކުރު ކުރުމާއި ހުކުރު ނުކުރުމާއި ކައުންސިލާއި ގުޅުވާ ނުލެވޭނެކަމަށެވެ. އެއީ އިސްލާމިކް މިނިސްޓްރީގެ ޒިންމާއެއްކަމަށެވެ.\n“އިސްލާމިކް މިނިސްޓްރީ އިން މިހާދުވަސްވީއިރު އެކަމުގެ ޒިންމާއެއް ނުނަގާތީ އެހެންކަމުން ކައުންސިލްތަކުގެ މުވައްޒަފުން އެކަން ކުރުމުން ދިޔައީ، ހަގީގަތުގައި އެއީ އިސްލާމިކް މިނިސްޓްރީއިން ކުރަންޖެހޭ ކަމެއް، އެކަންނުކޮށް ކައުންސިލްތައް ބަދުނާމުވާގޮތަށް އެބޭފުޅުން ވާހަކަ ދެއްކުމުން އެއީ ޒިންމާދާރުކަން ކުޑަގޮތެއް” ކައުންސިލް މެމްބަރަކު ވިދާޅުވިއެވެ.\nމިސްކިތްމަގު ކައުންސިލްގެ ރައީސް މުހައްމަދު ޟިރާރު ވިދާޅުވީ ދިވެހިންގެ ދީނީ އެއްބައިވަންތަކަން ހިމާޔަތް ކުރުމަށްބުނެ ގާނޫނަށް ގެނައި އިސްލާހާއި އެކު 13 އެޕްރީލް 2014 ވަނަ ދުވަހު ގެޒެޓްކުރި ގާނޫނު ބުނެފައިވަނީ ގެޒެޓްކުރާތާ ތިން މަސް ފަހުން އެގާނޫނަށް އަމަލު ކުރުމަށް ކަމަށެވެ.\n“ގާނޫނުގައި އެބުނާ ތިންމަސް ހަމަވަނީ އޯގަސްޓް 2014 އަށް އެހެން ކަމުން ގާނޫނީ ގޮތުން ރާއްޖޭގައި މީހުން ދިރިއުޅޭ ރަށްރަށުގައި ހުރި މިސްކިތްތަކާއި ނަމާދުގެ ތައް ހުންނަންޖެހޭނީ މިނިސްޓްރީ އޮފް އިސްލާމިކް އެފެއަރޒްގެ ދަށުގައި، މިއަދު މިއީ 2016، ކޮބާތޯ ގާނޫނު ތަންފީޒް ކުރަން ނިކުންނަ ޕޮލިސް ފޯސް، ބަޔަކު ފެއިލް ވުމަކީ އަތޮޅު ތަކުގެ ރައްޔިތުން ގުރުބާން ކުރަންޖެހޭ ކަމެއް ނޫން، ގާނޫން ތަންފީޒް ނުކުރެވި މިހެންވީމަ ދެން ހަމަ އިސްތިއުފާ ދެއްވުން އެންމެ ރަނގަޅީ” ލިރާރު ވިދާޅުވިއެވެ.\nފުވައްމުލަކު އެހެން ކައުންސިލަކުން ބުނިގޮތުގައި އިސްލާމިކް މިނިސްޓްރީގެ ދަށަށް މިސްކިތްތައް ބަދަލުކުރުމުން ނިންމަންޖެހޭ ގިނަ ކަންތައްތަކެއް ނުނިމި އެބަހުރިކަމަށާއި އެކަމުގެ ސަބަބުން ދަތިތަކާއި ކުރިމަތިވަމުންދާކަމަށެވެ. އެގޮތުން މުވައްޒަފުންގެ ކަންތައްތަކާއި މިސްކިތް ފޮޅާ ސާފުކުރުމަށް ތަކެތި ހޯދުން ފަދަ ކަންތައްތައް ހިމެނޭކަމަށެވެ.\nދިގުވާނޑު ކައުންސިލުން ނެރުނު ބަޔާނެއްގައި ބުނެފައިވަނީ މިއަދު ހުކުރު ނަމާދު ނުކުރުމަށް ކައުންސިލްތަކުން ނިންމާފައިވާ ކަމަށް ބުނެ ދެކެވޭ ވާހަކަތަކަކީ އެންމެ ރަގަޅު ވާހަކަތަކެއް ނޫންކަމަށެވެ. މިސްކިތްތަކާއި މިސްކިތްތަކުގެ މުވައްޒަފުން އިސްލާމިކް މިނިސްޓްރީގެ ދަށަށް ބަދަލުވުމާއި ގުޅިގެން މިނިސްޓްރީއިން ކުރަންޖެހޭ ބައެއް މަސައްކަތްތަކެއް ނުކޮށް ތިބުމުގެ ސަބަބުން ދިމާވީ މައްސަލާގައި ކައުންސިލްތައް ބަދުނާމްކުރުން އެންމެ ރަނގަޅުނޫންކަމަށެވެ.\n“މިނިސްޓްރީ އިން ހުކުރު ހަމަނުޖައްސަވާކަން އެގުމުން ހުކުރު ކުރެވޭނެ އިންތިޒާމް ކައުންސިލުންވަނީ ހަމަޖައްސާފައި އަދިވެސް މިނިސްޓްރީގެ އެއްބާރުލެއްވުން ނުލިބިއްޖެނަމަ މުވައްޒަފުންގެ މުސާރައިގެ ކަންތައްތައް ހަމަޖައްސާނެ ގޮތެއްނެތް” ދިގުވާނޑު ކައުންސިލްގެ ބަޔާނުގައި ބުނެފައިވެއެވެ.\nމިސްކިތުގެ ކަންތައްތައް މިގޮތަށް ދިމާވެފައިވާ ދަނޑިވަޅެއްގައި މިއަދު ފުނާޑު މިސްކިތުގައި ހުކުރު ހުތުބާ ކިޔަމުން ދަނިކޮށް މިސްކިތުގެ ސައުންޑް ސިސްޓަމަށް ދިމާވި ޓެކްނިކަލް މައްސަލަވެސް ފުނާޑު ކައުންސިލްގެ ރައީސް ގުޅުވާލާފައިވަނީ އިސްލާމިކް މިނިސްޓްރީ އާއި އެވެ. އަދި ސަރުކާރަށް ނިސްބަތްވާ މިފަދަ ކައުންސިލްތަކުގެ ރައީސުން ހުކުރު ހަމަނުޖެއްސުމަށް ކައުންސިލްގެ މުވައްޒަފުންނަށް އަންގާފައިވެއެވެ. މިހެންކަމުން ސަރުކާރަށް ނިސްބަތްވާ މިފަދަ ކައުންސިލަރުންގެ އިހްލާސްތެރިކަމާއި މެދުވެސް ގިނަ ބަޔަކު ސުވާލު އުފައްދައެވެ.\nފުވައްމުލަކުގެ މިސްކިތްތަކުގެ މައްސަލަ މިހާހިސާބަތް ގޮސްފައިމިވަނީ އިސްލާމިކް މިނިސްޓްރީ އިން ދޭންޖެހޭ އެއްބާރުލުން ދީފައިނުވާތީކަމަށް ކައުންސިލްތަކުން ބުނެފައިވެއެވެ. ކައުންސިލްތަކުން ބުނެފައިވަނީ އިސްލާމިކް މިނިސްޓްރީ އާއި ކައުންސިލާއި ދެމެދު އެގްރީމެންޓެއްގައި ސޮއި ކުރުމަށް ބުނެ، އިސްލާމިކް މިނިސްޓްރީ އިން އެގްރީމެންޓެއް ފޮނުވާފައިވާ ކަމަށާއި އެގްރީމެންޓްގައި ގާނޫނާއި ހިލާފް އެތައް ކަމެއް ހުރުމުން އެކަން އެމިނިސްޓްރީގެ ސަމާލުކަމަށް ގެނެސް އެކަން އިސްލާހްކުރުމަށް ކައުންސިލްތަކުން އިސްލާމިކް މިނިސްޓްރީއަށް އެތައް ސިޓީއެއް ފޮނުވާފައިވާ ކަމަށާއި ނަމަވެސް މިހާތަނަށް އެއްވެސް ސިޓީއެއްގެ ޖަވާބު ނުލިބޭ ކަމަށެވެ. އަދި އިސްލާމިކް މިނިސްޓްރީގެ އިސްބޭފުޅުންގެ ފޯނަށާއި އޮފީސް ފޯނަށް ގުޅައިގެންވެސް ހައްލެއް ލިބިފައި ނުވާކަމަށެވެ.\n“އެބޭފުޅުންގެ ކަމެއް އަޅުގަނޑުމެން ކޮށްދޭއިރު އެއެއްބަސްވުން ގޯސްކަމަށް އަޅުގަނޑުމެން ބުނުމުން އެބޭފުޅުން ނޫންތޯ އެއެއްބަސްވުން ބަދަލުކޮށް ސޮއިކުރެވޭނެ ގޮތަށް މަގުފަހި ކުރަންޖެހޭނީ، ނަމަވެސް އަޅުގަނޑުމެން ދާން މިޖެހެނީ އެބޭފުޅުންގެ ފަހަތުން އެގްރީމެންޓް ސޮއިކޮށްދޭށޭ ކިޔާފަ” ފުވައްމުލަކު ރަށު ކައުންސިލެއްގެ ރައީސް ވިދާޅުވިއެވެ.\nއިސްލާމިކް މިނިސްޓްރީ އިން ވިދާޅުވެފައިވަނީ ފުވައްމުލަކުގައި މިއަދު ހުކުރު ކޮށްފައިވަނީ އެމިނިސްޓްރީ އިން އިމާމުންނަށް ގުޅައި އެކަން ހަމަޖެއްސުމުން ކަމަށެވެ، ނަމަވެސް އެއީ ކަޑައެޅިގެން ދޮގެއް ކަމަށާއި ހުރިހާ ކައުންސިލްތަކުންވެސް ހުކުރު ކުރެވޭނެ އިންތިޒާމް ބުރާސްފަތި ދުަވަހު ހަމަޖައްސާފައިވާ ކަަމަށް ކައުންސިލްތަކުން ބުނެފައިވެއެވެ.\n“އިސްލާމިކް މިނިސްޓްރީ ފަދަ ޒިންމާދާރު އަދި ދީނީ ތައުލީމް އުގެނިގެން ތިއްބެވި ފަރާތްތަކުން އެފަދަ ބުހުތާނު ދޮގު ހެދުމުން ރައްޔިތުން ކޮން އިތުބާރެއްތޯ އެބޭފުޅުން ދައްކާވާހަކަ ފުޅުތަކަށް ކުރާނީ” ކައުންސިލަރަކު ވިދާޅުވިއެވެ.\nމިހެންކަމުން ގިނަ ބަޔަކު ހަގީގަތް ނުބަލައި ފުވައްމުލަކު ރައްޔިތުން ބަދުނާމުކޮށް ވާހަކަ ދެއްކުން އެއީ އެންމެ ރަނގަޅުގޮތްތޯއެވެ. އަދި މިސްކިތްތަކުގެ ޒިންމާ އުފުލަންޖެހޭ ފަރާތުން އެޒިންމާ ނުއުފުލައި އެހެން ބައެއްގެ ބޮލުގައި ބަދުނާމް އެޅުވުން އެއީ އެންމެ ރަނގަޅުގޮތްތޯއެވެ. ފުވައްމުލަކުގެ އެއްވެސް ކައުންސިލަކާއި މިސްކިތްތަކުގެ އެއްވެސް ކަމެއް މިހާތަނަށް ހަވާލުކޮށްފައެއް ނުވެއެވެ. މިހެންކަމުން ގާނޫނޫ ބުނާގޮތުން މިސްކިތްތަކުގެ ހުރިހާކަމެއް ބަލަހައްޓަންޖެހޭނީ މިނިސްޓްރީ އޮފް އިސްލާމިކް އެފެއަރޒް އިންނެވެ. އެއީ ހުކުރު ކުރުންކަމަށްވިޔަސް އަދި މިސްކިތު މުވައްޒަފުންގެ މުސާރައިގެ ކަމެއްވިޔަސް މިސްކިތުގެ މަރާމާތުގެ މަސައްކަތްވިޔަސް އެކަންކުރަންޖެހޭނީ މިނިސްޓްރީ އޮފް އިސްލާމިކް އެފެއަރޒް އިންނެވެ.


ޚިޔާނާތުގެ ޝަރީއަތް ލައިވްކުރަން އާދީބު އެދިވަޑައިގެންފި | | Sangu News\nޚިޔާނާތުގެ ޝަރީއަތް ލައިވްކުރަން އާދީބު އެދިވަޑައިގެންފި\n23 އޮކްޓޯބަރ 2019 - 09:03\nކުރީގެ ނައިބު ރައީސް އަހްމަދު އަދީބް - (ފޮޓޯ: ސަންގު ފައިލް ފޮޓޯ)\nކުރީގެ ނައިބު ރައީސް އަހްމަދު އަދީބުގެ މައްޗަށް އެމްއެމްޕީއާރުސީގެ ޚިޔާނާތާ ގުޅިގެން އެންމެ ފަހުން އުފުލި ދައުވާތަކުގެ ޝަރީއަތް ލައިވްކޮށް ދެއްކޭ ގޮތަށް ބާއްވަން ކްރިމިނަލް ކޯޓުގައި އަދީބު އެދިވަޑައިގެންފި އެވެ.\nކުރިމިނަލް ކޯޓަށް ފޮނުއްވި ސިޓީއެއްގައި އަދީބު ވަނީ އޭނާއަށް ކޮށްފައިވާ ހުރިހާ ދައުވާއެއްގެ ޝަރީއަތް ވެސް ލައިވްކޮށް ކުރިއަށްގެންދަން ބޭނުންވަނީ، ކޯޓުން ބަލަމުންދާ މައްސަލައަކީ ރައްޔިތުންގެ ކަންބޮޑުވުން އޮތް މައްސަލައަކަށްވާތީ ވީހާވެސް ހާމަކަން ބޮޑު ގޮތެއްގައި ޝަރީއަތް ކުރިއަށް ގެންދަން ބޭނުންވާތީ ކަމަށެވެ.\nތަހުގީގަށް އެއްބާރުލުން ދިނުމަށް ދައުލަތާއި އެކު އެއްބަސްވުމެއް ގާއިމްކޮށްފައިވަނިކޮށް އެމްއެމްޕީއާރްސީގެ ބޮޑު ހިޔާނާތާ ގުޅޭ ހަތް ދައުވާއެއް އަދީބުގެ މައްޗަށް ވަނީ އުފުލާފައެވެ. އެ ދައުވާތައް އުފުލާފައިވަނީ އެސެޓް ރިކަވަރީ ކޮމިޝަނާއި އެންޓި ކޮރަޕްޝަން ކޮމިޝަން އަދި ފުލުހުން ގުޅިގެން ހިންގި ތަހުގީގަށްފަހު ދައުވާކޮށް ދިނުމަށް އެދި ޕްރޮސިކިއުޓާ ޖެނަރަލްގެ އޮފީހަށް ފޮނުވުމުންނެވެ.\nއަދީބު މައްޗަށް ދައުވާކުރަނީ، ޚިޔާނާތްތެރިވުމުގައި ބައިވެރިވުމުގެ ދެ ދައުވާއަކާއި، މަނީ ލޯންޑަރިންގެ2ދައުވާއަކާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ދައުވާއެއްގެ އިތުރުން ރަސްމީ ހައިސިއްޔަތު ނަހަމަ ގޮތުގައި ބޭނުންކުރުމުގެ ދައުވާއެވެ.\nއެމްއެމްޕީއާރުސީ މެދުވެރިކޮށް ހިންގި ކޮރަޕްޝަންގެ މައްސަލައެއްގައި މީގެ ކުރިން ވެސް އަދީބުގެ މައްޗަށް ވަނީ ސާބިތުވެ އަށް އަހަރުގެ ޖަލު ހުކުމެއް އައިސްފައެވެ. ނަމަވެސް އެ ހުކުމް ހައިކޯޓުން ވަނީ ބާތިލް ކޮށްފައެވެ. އެ ހުކުމް ހައިކޯޓުން ބާތިލް ކުރުމާއި ގުޅިގެން ދައުލަތުން ވަނީ އެމައްސަލަ ސުޕްރީމް ކޯޓުގައި އިސްތިއުނާފު ކޮށްފައެވެ.\nއަދީބު ޚިޔާނާތްވި ކަމަށް ކަނޑައަޅައި ކުރި އަށް އަހަރުގެ ހުކުމަކީ ޅ.މާބިންހުރާގައި ޓޫރިސްޓް ރިސޯޓެއް ތަރައްގީކުރަން އެމްއެމްޕީއާރުސީ އިން ކުރެއްދޫ ހޯލްޑިންގްސް ޕްރައިވެޓް ލިމިޓެޑަށް ކުއްޔަށް ދޫކުރުމުން އިކުއިޒިޝަން ކޮސްޓްގެ ގޮތުގައި އެ ކުންފުނިން އެމްއެމްޕީއާރުސީ އަށް ދިން ފަސް މިލިޔަން ޑޮލަރަށް (77 މިލިއަން ރުފިޔާ) ޚިޔާނާތްތެރިވި މައްސަލައިގައި އިއްވާފައިވާ އަށް އަހަރުގެ ހުކުމެވެ.


Raees Yaameen Aa Dhekolhah Hekibas Dhinee Raavaigen: Vakeelun – Iru\nރައީސް ޔާމީނާ ދެކޮޅަށް ހެކިބަސްދިނީ ރާވައިގެން: ވަކީލުން\nމިއަދު ބޭއްވި އަޑުއެހުމުގައި ރައީސް ޔާމީންގެ ވަކީލުން ވިދާޅުވީ، ކްރިމިނަލް ކޯޓުގައި ހިނގި ޝަރީއަތުގައި ދައުލަތުގެ ހެކިވެރިން ހެކިބަސް ދީފައި ވަނީ ރާވައިގެން ކަމަށެވެ. އަދި އެ ފަރާތްތަކުގެ ހެކިބަހަށް ނުފޫޒު ފޯރުވާފައިވާ ކަމަށާއި، ހެކި ބަސް ދީފައި ވަނީ ވަކި ކޮޅަކަށް ބަރުވެ ތިބެ ކަމަށް ވެސް ވަކީލުން ބުނެއެވެ.\nރައީސް ޔާމީނާއި ދެކޮޅަށް ކްރިމިނަލް ކޯޓުގައި ހެކިބަސް ދެއްވި ބޭފުޅުންގެ ތެރޭގައި އެމަނިކުފާނުގެ ނައިބު ރައީސް އަދި ހިޔާނާތުގެ މައްސަލައިގައި މަގާމުން ދުރުކޮށް ޖަލަށްލެވުނު އަހުމަދު އަދީބާއި އެމްއެމްޕީއާރްސީގެ އޭރުގެ މެނޭޖިން ޑިރެކްޓާރ އަބްދުﷲ ޒިޔަތާއި އޭސީސީގެ އޭރުގެ ރައީސް މުއައްވިޒު ރަޝީދު ފާހަގަ ކޮށްފައެވެ.\nރައީސް ޔާމީންގެ ވަކީލުން މިއަދުގެ ޝަރީއަތުގެ މަޖިލީހުގައި ވިދާޅުވެފައިވަނީ، އެއް ދުވަހެއްގައި ހެކިބަސް ނެގޭނެ އިންތިޒާމު ހަމަޖައްސައި ދިނުމަށް އެދުމުން އެކަން ކޮށްފައިނުވާކަމަށާއި، އަދި ވަގުތުން ލައިވްކޮށް ދައްކަމުން ދިޔަ ޝަރީއަތުގެ މަޖިލީހެއްގައި އެއް ހެކިވެރިޔަކު ދައްކާ ވާހަކަ އަނެއް ހެކިވެރިޔަކަށް އެނގި އެއާ ގުޅޭ ގޮތުން ވާހަކަ ދެއްކުމުގެ ފުރުސަތު ހެކިންނަށް ލިބިގެންދިޔަކަމަށެވެ.\nޝަރީއަތުގެ މަޖިލިސް ނިންމާލަމުން ރިޔާސަތުން ބުނީ، މި މައްސަލާގައި ދެން އަޑުއެހުމެއް ބާއްވާނީ އަންނަ ބުރާސްފަތި ދުވަހު ކަމަށް ރިޔާސަތުން ބުނިއެވެ.


Nasheed ge vaahakafulhu fuluhun dhogukoffi | Mihaaru\nއެމްޑީޕީ ހަރުގެ ކައިރިއަށް އެއްވި ބަޔަކު ފޮނުވާލަން ފުލުހުން ހަރަކާތްތެރިވަނީ -- ފޮޓޯ: ހުސެއިން ވަހީދު/ މިހާރު\n10 ފެބުރުއަރީ 2018 - 17:05 29 comments\nއިސްލާމިކް ސްޓޭޓް (އައިއެސް)ގެ ހަނގުރާމަތަކުގައި ބައިވެރިވުމަށް ފަހު އެނބުރި ރާއްޖެ އަންނަ ދިވެހިން، ފުލުހުންގެ ތެރޭގައި ވެސް އުޅޭ ކަމަށް ކުރީގެ ރައީސް މުހައްމަދު ނަޝީދު ވިދާޅުވި ވާހަކަފުޅު ފުލުހުން މިއަދު ދޮގުކޮށްފި އެވެ.\nއިންޑިއާގެ ނޫހެއް ކަމަށްވާ، "ދަ ޓައިމްސް އޮފް އިންޑިއާ"އަށް މިއަދު ދެއްވި އިންޓަވިއުއެއްގައި ނަޝީދު ވިދާޅުވީ އިރާގާއި ސީރިއާއިން އައިއެސްގެ ހަނގުރާމަވެރިން ފަހާލުމުން، އޭގެ ތެރޭގައި ތިބި ބައެއް ދިވެހިން އެނބުރި ރާއްޖެ އައިސް، ފުލުހުންނާއި ސިފައިންނާއި ކަސްޓަމްސް އަދި އިމިގްރޭޝަންގެ ތެރޭގައި މަސައްކަތް ކުރަމުން ދާ ކަމަށެވެ. އެހެންވެ، ދިވެހި ދައުލަތުގެ ތެރޭގައި މިހާރު އިތުރު ދައުލަތެއް އުފެދިފައިވާ ކަމަށް އެ މަނިކުފާނު ވިދާޅުވި އެވެ.\nކުރީގެ ރައީށް މުހައްމަދު ނަޝީދު ވާހަކަފުޅު ދައްކަވަނީ.-- ފޮޓޯ: ރައީސް އޮފީސް\nނަޝީދުގެ މި ތުހުމަތު ދޮގުކުރައްވައި ފުލުސް އޮފީހުން މިއަދު ނެރުނު ނޫސް ބަޔާނެއްގައި ބުނީ އެއީ ފުލުހުންގެ މުއައްސަސާގެ އަގުވައްޓާލަން އެމަނިކުފާނު ދެއްކެވި އެއްވެސް ހަގީގަތެއް ނެތް ވާހަކަފުޅުތަކެއް ކަމަށެވެ. އަދި އެއީ ފުލުހުންނާ މެދު ދެކޭ ގޮތް ބަދަލުކޮށް، ކުރާ އިތުބާރު ގެއްލުވާލަން، ނަޝީދުގެ އަމިއްލަފުޅު އެދުމެއްގައި ދެއްކެވި ވާހަކަފުޅުތަކެއް ކަމަށް ވެސް އެ ބަޔާނުގައި ބުންޏެވެ.\n"އެހެންވެ، ފުލުހުންގެ އިދާރާއާ ގުޅޭ ގޮތުން މިފަދަ ހަގީގަތެއް ނެތް ވާހަކަތައް ނުފެތުރުމަށް އިލްތިމާސްކުރަމެވެ،" ފުލުހުން ލިއެފައިވެ އެވެ.\nފުލުހުން ބުނީ ފުލުހުންނާ ގުޅޭ ގޮތުން މި ފަދަ ވާހަކަ ފަތުރާ ނަމަ، އެކަމާ ދެކޮޅަށް ފިޔަވަޅު އަޅާނެ ކަމަށެވެ.\nދިވެހިންގެ ގިނަ ބަޔަކު ސީރިޔާ ފަދަ ގައުމުތަކުގައި ހަނގުރާމަ ކުރަމުން ދާ އިރު، އޭގެ ތެރެއިން ބައެއް މީހުން ވަނީ މަރުވެފަ އެވެ. އެކަމަކު ސަރުކާރުން ބުނީ ބޭރު ގައުމުތަކަށް ހަނގުރާމައަށް ދާ މީހުން ހުއްޓުވަން ގިނަ މަސައްކަތްތަކެއް ކުރަމުން އަންނަ ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު އިންޑިއާ ފުލުހުން ޖިހާދު ރާއްޖެ-އިންޑިއާ ހައްދުފަހަނައެޅުން ސީރިއާ އެމްޑީޕީ އިދިކޮޅު ފަރާތްތައް ކުއްލި ނުރައްކަލުގެ ހާލަތު


ސޫފިޔާނާ ޚިޔާލެއް: ބައެއް އަސްހާބު ބޭކަލުން ލޯބިކުރެއްވި ތިން ކަމެއްގެ ވާހަކަ |\nފުރަތަމަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. ސަލާމާއި ސަލަވާތް ލެއްވި މާތް ރަސޫލާއަށް ޚަރަދުކުރެއްވުމަށެވެ. އަދި އެކަލޭގެފާނުންގެ އަރިހުގައި ވެވަޑައިގަތުމަށެވެ. އަދި އެކަލޭގެފާނުންގެ މޫނުފުޅަށް ބައްލަވައި ނަޒަރު ހިންގެވުމަށެވެ."\nދެވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "ހައްގު ގޮތް ދެކެއެވެ. އަދި ހައްގު ބަސް ވިދާޅުވުމަށެވެ. އަދި މުންކަރާތްތައް ނަހީކުރެއްވުމަށެވެ."\nތިންވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "ފަގީރުންނާއި ނިކަމެތިންނަށް ކާއެއްޗެއް ފޯރުކޮށްދެއްވުމަށެވެ. އަދި މީސްތަކުންނަށް ސަލާން ގޮވައި ސަލާން ގޮވުމުގެ އާދަ ފެތުރުއްވުމަށެވެ. އަދި، މީސްތަކުން ނިދާފައި ތިބޭ އިރު، ދަމު ނަމާދުކުރެއްވުމަށެވެ.\nހަތަރު ވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. "މެހެމާނުދާރީ އަދާކުރެއްވުމަށެވެ. އަދި، ހޫނު މޫސުމުގައި ރޯދަ ހިއްޕެވުމަށެވެ. އަދި، އިސްލާން ދީނުގެ އަދުއްވުން ބަލިކުރައްވައި އިސްލާން ދީނަށް ނަސްރު ދެއްވުމަށެވެ.\nފަސްވަނަ ސަހާބީ އަރިހު ދެންނެވުނެވެ. "ކަލޭގެފާނު އެންމެ ލޯބި ކުރައްވަނީ ކޮންކޮން ކަމަކަށްތޯއެވެ؟"\nދެން އެކަލޭގެފާނު ވިދާޅުވިއެވެ. ބަނޑުހައިވެ ހުންނެވުމަށެވެ. އަދި، ބަލިވެ އުޅުއްވުމަށެވެ. އަދި، އަވަހާރަވުމަށެވެ. ދެން، އެކަލޭގެފާނު އަރިހުގައި ދެންނެވުނެވެ. އެއީ ކީއްވެތޯއެވެ؟ ދެން، ޖަވާބުގައި އެކަލޭގެފާނު ވިދާޅުވިއެވެ. "ބަނޑުހައިވުމުން އަހުރެންގެ ހިތް މަޑުމޮޅިވެދެއެވެ. ބަލިވުމުން އަހުރެންގެ ފާފަތަކަށް އުނިވެގެން ދެއެވެ. މަރުވުމުން، އިރާދަކުރެއްވިއްޔާ އަހުރެންގެ ސާހިބުވަންތަ ރަސްކަލާނގެއާ ބައްދަލުވާނެއެވެ."


Hafthaa Ehge Thereygai Zuvaan Sifa Genesdhey "Jaadhuleh" - Vaguthu\nހަފްތާއެއްގެ ތެރޭގައި ޒުވާން ސިފަ ގެނެސްދޭ "ޖާދުލެއް"\nފުރިހަމަ ސިއްޙަތެއް އެދޭ ފަދައިން، ހަށިގަނޑާއި ހަންގަނޑުގެ ރީތިކަމާއި، ޒުވާން ސިފަ ގެނެސް އެ ސިފަ ދަމަހައްޓަން އެދޭ މީހުން ގިނައެވެ. ޚާއްސަކޮށް މޫނުގެ ހަންގަނޑު ތާޒާވެފައި ރީތިވުމަކީ، މީހަކާއި ދިމާވާ ވަގުތު ތިމާގެ ޒުވާންކަމާއި ރީތިކަން އެންމެ ބޮޑަށް ދައްކައިދޭނެ ގޮތް ކަމަށް ގިނަ ބަޔަކު ޤަބޫލު ކުރެއެވެ. އެހެންކަމުން މި އުންމީދު ހާސިލް ކުރުމަށް އެފަދަ ފަރާތްތަކުން ވަރަށް ގިނަ މަސައްކަތްތަކެއް ކުރެއެވެ.\nމި ބޭނުމުގައި އުފައްދާފައި ހުންނަ އެކި ފާޑު ފާޑުގެ އުފެއްދުންތައް ދުނިޔޭގެ އެކި ކަންކޮޅުތަކުގައި ހާހުން ގުނާލެވެއެވެ. ނަމަވެސް އޭގެތެރެއިން ގިނަ ބާވަތްތައް ވެގެން ދަނީ ގެއްލުން ހުރި ބޭކާރު ޚަރަދަކަށެވެ. އަދި ހަންގަނޑު ރީތިކޮށް ޒުވާން ސިފަ ގެނައުމުގެ ފޮނި އުންމީދުގައި ކުރާ އެ މަސައްކަތް ބޭކާރުވެ ނާކާމިޔާބު ވެގެންދާއިރު ހިތާމައާއި ކުރިމަތިލާން ޖެހޭ ފަހަރު އަންނަނީ މަދެއްކޮށެއް ނޫނެވެ. އެއީ ބައެއް ފަހަރަށް އެފަދަ ތަކެތީގެ ސަބަބުން ހަންގަނޑުގެ ރީތިކަން އިހުނަށްވުރެ ބޮޑަށް ގެއްލި ނުރައްކާތެރި ހާލަތުތައްކަށްވެސް އެފަދަ ބައެއް ތަކެތީގެ ސަބަބުން މަގުފަހި ވާތީއެވެ.\nޒުވާން ސިފަ، ހައިރާންވާހައި މަދު ދުވަސްކޮޅެއްގެ ތެރޭގައި ގެނެސް، ދޮންވާން އެދޭ ފަރާތްތަކަށް މިއީ އުފާވެރި ޚަބަރެކެވެ. ރާއްޖޭގައި އެތައް ބައެއްގެ އިތުބާރާއި ޔަޤީންކަން ހޯދާފައިވާ އޮންލައިން ވިޔަފާރި، "ލިބޭ" އިން މިހާރު ވިއްކަމުންދާ މަޝްހޫރު "ކްލިނިކް" ބްރޭންޑުގެ "ފްރެޝް ޕްރެސްޑް -7ޑޭއި ސިސްޓަމް" އަކީ އެފަދަ ފަރާތްތަކުން ކުރަމުންދާ ދިގު އިންތިޒާރުގެ ނިމުމެވެ. ހަންގަނޑަށް ފައިދާހުރި ބައިތައް ހިމަނަގެން އުފައްދާފައިވާ މި މޮއިސްޗަރައިޒާގައި މައިގަނޑު ގޮތެއްގައި އެކުލެވެނީ ހަންގަނޑަށް ފައިދާކުރާ ވިޓަމިންއެވެ.\nހުރިހާ ވައްތަރެއްގެ ހަންގަނޑަކާއި ވެސް ގުޅޭގޮތަށް އުފައްދާފައިވާ މި މޮއިސްޗަރައިޒާއަކީ ގިނަ ބަޔަކު ތަޖުރިބާކޮށް، އެތައް ބައެއްގެ އިތުބާރު ހޯދާފައިވާ މޮއިސްޗަރައިޒާއެކެވެ. "ފްރެޝް ޕްރެސްޑް -7ޑޭއި ސިސްޓަމް" ބޭނުންކުރާ ފަރާތްތަކުން ބުނާގޮތުގައި ގިނަވެގެން ހަތް ދުވަހުގެ ތެރޭގައި މި މޮއިސްޗަރައިޒާގެ ފުރިހަމަ ނަތީޖާ ފެނިގެންދެއެވެ. ހަމަ އެހެންމެ މޮއިސްޗަރައިޒާ ބޭނުންކުރަން ފަށާތާ ދެތިން ދުވަސްތެރޭގައިވެސް ހަންގަނޑަށް ހެޔޮ ބަދަލުތައް އަންނަކަން އެފަރާތްތަކުން ފާހަގަކުރެއެވެ.\nދެޖިންސުގެ މީހުންނަށްވެސް ބޭނުންކުރެވޭގޮތަށް އުފައްދާފައިވާ މި މޮއިސްޗަރައިޒާއަކީ މަދު ދުވަސްކޮޅެއްގެ ތެރޭގައި ހަންގަޑަށް ގެންނަ ބަދަލާއެކު ޒުވާން ސިފަ ގެނެސްދިނުމަށް އޮތް ޖާދުލެކެވެ. އެގޮތުން ދުވާލު، މި މޮއިސްޗަރައިޒާގެ ދެ ބާވަތުގެ ތެރެއިން ވިޓަމިން ސީ ބޭނުންކުރަން ޖެހޭއިރު، ރޭގަނޑުގެ ވަގުތުގައި ކްލިނިކް ފްރެޝް ޕްރެސްޑްގެ ވިޓަމިން އޭ ބޭނުން ކުރަން ޖެހެއެވެ. ބޭނުން ނަމަ މިއިން ކޮންމެވެސް އެއް ވައްތަރެއްވެސް އިޚްތިޔާރު ކުރެވިދާނެއެވެ. ނަމަވެސް މި މޮއިސްޗަރައިޒާގެ ދެ ބާވަތް ދުވާލާއި ރޭގަނޑު ބޭނުން ކުރާނަމަ ނަތީޖާ އަވަސް ވެގެންދާނެއެވެ. މި މޮއިސްޗަރައިޒާ ބޭނުން ކުރުމުން ހަންގަނޑުގައި ހިފާފައި ހުންނަ ޖަރާސީމާއި ހިރަފުހާއި މަރުވެފައި ހުންނަ ހަންތައް ފަސޭހަކަމާއެކު ފިލުވާލާއެވެ. މިކަމުގެ ސަބަބުން ހަންގަނޑުގެ ސާފުކަމާއި ތާޒާކަން އިތުރުވެ، ހަންގަނޑުގެ ކުލަ ވަގުތުން އަލިވެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ "ކްލިނިކް" ބްރޭންޑުގެ "ފްރެޝް ޕްރެސްޑް -7ޑޭއި ސިސްޓަމް" އަކީ ޒުވާން ސިފަ ގެނައުމަށް އުފައްދާފައިވާ ޕްރޮޑަކްޓުތަކުގެ ތެރެއިން އެންމެ ގިނަ ބަޔަކަށް ރަނގަޅު ނަތީޖާ ދައްކައިދިން އެންމެ މޮޅު އެއް ޕްރޮޑަކްޓަށެވެ. މި ޕްރޮޑަކްޓު، ރާއްޖޭގައި އޮންލައިން ވިޔަފާރިކުރާ ފޭސްބުކް ޕޭޖް "ލިބޭ" އިން މިހާރު ވަނީ ވިއްކަން ފަށާފައެވެ.\nއެކި ފަހަރު މަތިން ގިނަ ދުވަހު ބޭނުންކުރެވޭ "ކްލިނިކް" ބްރޭންޑުގެ "ފްރެޝް ޕްރެސްޑް -7ޑޭއި ސިސްޓަމް" ފުޅިއެއް "ލިބޭ" އިން ވިއްކަނީ 1000 ރުފިޔާއަށެވެ. މި ޕްރޮޑަކްޓު ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 7660630 ނަމްބަރު ފޯނަށް ގުޅުމަށް ނުވަތަ "ލިބޭ" ޕޭޖަށް މެސެޖު ކުރުމަށް އެފަރާތުން އެދެއެވެ. މި ޕްރޮޑަކްޓު މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ.\nލިބޭ އިން ވިއްކާ އިތުރު ބައެއް ޕްރޮޑަކްޓުތަކުގެ ތެރޭގައި:\n1. ވަޓްސަން ބޮޑީ ވޮޝް (410 ގްރާމް: 190 ރުފިޔާ) [އިތުރު މައުލޫމާތު]\n2. ސްޕާކަލް - ޓްރިޕަލް ވައިޓް ޓޫތް ޕޭސްޓް (100 ގްރާމް: 200 ރުފިޔާ / 60 ގްރާމް: 120 ރުފިޔާ / 20 ގްރާމް: 50 ރުފިޔާ) [އިތުރު މައުލޫމާތު]\n3. ސްޕާކަލް - ވައިޓްނިންގް މައުތްގާޑް ޕެކް (520 ރުފިޔާ) [އިތުރު މައުލޫމާތު]\nސްޕާކަލް މައުތްގާޑް ޕެކް\n20 ރުފިޔާއަށް ދޭ މާސްކް ހުޅުމާލެ ސަމާ ސްޕޯޓްސް އިން\nހަތަރު ލޭޔާ ފޭސް މާސްކެއް ލިބޭ އިން އެންމެ 20 ރުފިޔާ އަށް!\nޖޫން 20, 2019 20:33\nހަފްތާއެއްގެ ތެރޭގައި ޒުވާން ސިފަ ގެނެސްދޭ ނަމަ މިއެއްޗެހި އުގުޅަންވީ ނަސީދުގާގައި އެއީ އެބޭ މުސްކުޅިވެ މޫނުމަތީގަ ރޫޖެހޭތީވެ!!!\nޖޫން 20, 2019 21:54\nޔާންޓެގެ ކުލަ އަލިކުރަމާ


Yaameen minivan kureveyne, kuran ves jeheyne: Dr Jameel\nޔާމީން މިނިވަން ކުރެވޭނެ، ކުރަންވެސް ޖެހޭނެ: ޑރ. ޖަމީލް\nއަވަސްގެ މިއަދުގެ ޓޯކް ޝޯ "ސުވާލަކަށް ފަހު ސުވާލެއް" ޕްރަގްރާމް\nކުރިއަަށް އޮތް 2023 ގެ ރިޔާސީ އިންތިހާބުގައި ޕީޕީއެމްގެ ރިޔާސީ ކެންޑިޑޭޓަކީ އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް ކަމަށާ އިންތިހާބު ކުރިމަތިވާއިރު އިންތިހާބުގެ ވާދަ ކުރަން އުނި ވާނެ އެއްވެސް ޝަރުތެއް އެމަނިކުފާނު ނޯންނާނެ ކަމަށް ކުރީގެ ނާއިބު ރައީސް އަދި ރައީސް ޔާމީންގެ އިސް ވަކީލު ޑރ. މުހައްމަދު ޖަމީލް އަހުމަދު މިއަދު ވިދާޅުވެއްޖެ އެވެ.\nޖަމީލް މިހެން ވިދާޅުވީ އަވަސްގެ ހުކުރު ދުވަހުގެ ޓޯކް ޝޯ "ސުވާލަކަށް ފަހު ސުވާލެއް" ގައި ބައިވެރިވެވަޑައިގެން ދެއްކެވި ވާހަކަފުޅުގަ އެވެ. ޖަމީލް ވަނީ 2023 ގެ އިންތިހާބުގައި ރައީސް ޔާމީނަށް ފުރުސަތު އޮތް ކަމަށް އެމަނިކުފާނު ގަބޫލު ކުރައްވާ ވަރަށް ގިނަ ސަބަބުތަކާއި ގުޅޭގޮތުން ވާހަކަ ދައްކަވާފައެވެ.\nރައީސް ޔާމީންގެ މައްޗަށް މިހާރުވެސް ފަސް އަހަރުގެ ޖަލު ހުކުމެއް އެބައޮތެވެ. އެ މައްސަލައިގެ އިސްތިއުނާފު މިހާރު ސުޕްރީމް ކޯޓްގައި ކުރިއަށްދާއިރު ދަށު ކޯޓްގެ ހުކުމް ދަމަހަައްޓައިފިނަމަ ރައީސް ޔާމީނަށް އިންތިހާބުން ފުރުސަތެއް ނޯންނާނެ އެވެ. އަދި އެ ހުކުމް ބާތިލުކުރި ނަމަވެސް މިހާރު ދަށު ކޯޓް މަރުހަލާގައި ހިންގާ ޝަރީއަތްތަކުން އިތުރު ހުކުމެއް އައި ނަމަވެސް އިންތިހާބުން ފުރުސަތު ނުލިބޭނެ އެވެ. އެހެން ކަމުން 2023 ގެ އިންތިހާބުން ރައީސް ޔާމީނަށް ފުރުސަތު ލިބިވަޑައިނުގަންނަވާނެ ކަމަށް ގަބޫލު ކުރާ މީހުން ގިނަ އެވެ.\nއެ ވާހަކަތަކަށް ރައްދު ދެއްވާ ޖަމީލް ވިދާޅުވީ ސިޔާސީ ރައީސް ޔާމީނަށް އިންތިހާބުން ފުރުސަތު ގެއްލޭނެ އެއްވެސް މަންޒަރެއް ފެނިވަޑައިނުގަންނަވާ ކަމަށެވެ. އެ ބޭފުޅުންވެސް މިދިޔަ ދިގު މުއްދަތުގައި މަސައްކަތް ކުރެއްވީ ސިޔާސީ ދާއިރާގައި ކަމަށާ އެއްވެސް ބަޔަކަށް ގަދަބާރުން ކަންކަން ނުކުރެވޭނެ ކަމަށެވެ. އަދި ބަޔަކު ކަންކުރާހާ ގޮތް ބަލަހައްޓައިގެން ރައްޔިތުން ނުތިބޭނެ ކަމަށްވެސް ވިދާޅުވިއެވެ.\n"އަޅުގަނޑަކަށް ހަމަ އެއްވެސް ދިމާއަކުން ބަލާ ބަލާ ނުފެނޭ ރައީސް ޔާމީނަށް ކުރިމަތިނުލެވޭނޭ އެ ވިދާޅުވާ ބޭފުޅުން އެ ބަލާ މަންޒަރެއް އަޅުގަނޑަށް ނުފެނޭ އިނގޭތޯ. އެއީ ސަބަބުތަކެއްވެސް ހުރެގެން. އެއީ މިއީވެސް ގައުމެއް. މި ގައުމުގައިވެސް ކަންތައްތައް ހިނގާ ވަކި ތަރުތީބެއް އޮވޭ. ވަކި ކަންތައްތަކެއް ކުރެވޭނީ ވަކި ބަޔަކާއެއްކޮށް. މިތާންގައި ޓޫރިޒަމްގެ ބޮޑު ކަމެއް ހިންގަންޏާ އަޅުގަނޑަށް އެނގޭ އެކަން ކުރެވޭނެ ހަތަރު ފަސް މީހެއްގެ ނަން. އެ މީހުން ނުހިމެނޭ ގޮތަށް މަޓީއެއް އެކުލަވާ ނުލެވޭނެ. އެހެންވީމަ ކުރިއަށް އޮތް ދިހަ ބާރަ އަހަރުގައި ރައީސް ޔާމީން، ރައީސް ނަޝީދު، އިބްރާހިމް މުހައްމަދު ސޯލިހް، ރައީސް މައުމޫން، މި ބޭބޭފުޅުންގެ ބަހަކާ ނުލާ މި ބޭފުޅުން ނުހިމެނޭ ގޮތަށް ހިނގާ އިންތިހާބެއް، އަޅުގަނޑަކަށް ނުފެނޭ،" ޖަމީލް ވިދާޅުވިއެވެ.\nކުރީގެ ނާއިބު ރައީސް އަދި ރައީސް ޔާމީންގެ އިސް ވަކީލު ޑރ. މުހައްމަދު ޖަމީލް އަހުމަދު އަވަސްގެ ޓޯކް ޝޯގައި ބައިވެރިވެވަޑައިގަންނަވަނީ: ރިޔާސީ ރޭހުގައި ޔާމީން ބައިވެރިވެވަޑައިގަންނަވާނެ ކަމަށް ވިދާޅުވި -- މުހައްމަދު ހުމާމް އަހުމަދު | އަވަސް\nޖަމީލް މިއަދުވެސް ވިދާޅުވީ ރިޔާސީ އިންތިހާބުގައި ރައީސް ޔާމީނަށް ފުރުސަތު އޮންނަން ޖެހޭނެ ކަމަށާ އެމަނިކުފާނު ބައިވެރިކުރާން ޖެހޭނެ ކަމަށެވެ. އަދި ޕީޕީއެމް އާއި ޕީއެންސީއަކީ މިއަދު ރާއްޖޭގެ މެޖޯރިޓީ ރައްޔިތުންގެ ވިސްނުން ކަމަށް ވިދާޅުވެ އިދިިކޮޅު ކޯލިޝަންގެ ރައްޔިތުޖްގެ ރުހުމެއް ނެތި ރާއްޖޭގައި ރިޔާސީ އިންތިހާބެއް ނުބޭއްވޭނެ ކަމަށެވެ.\n"ފުރަތަމަ ކަމަކަށް މި ފަޅީގެ [އިދިކޮޅު ޕީޕީއެމް އާއި ޕީއެންސީ] ރުހުމެއްް ނެތި ރިޔާސީ އިންތިހާބެއް ނުބޭއްވޭނެ. އެގޮތަކަށް ގަދަ ބާރުން ކަންކަން ކުރެވޭނެ ގޮތަކަށް ނޫން ރާއްޖޭގެ ޑިމޮކްރަސީ މި އޮތީއެއް. އެއީ އެއް ކަންތައްތައް. ދެވަނަ ކަމަކީ މިކޮޅުގެ [އިދިކޮޅު] ރުހުން ލިބޭނީ ކިހިނެތް ހެއްޔޭ. އެ ރުހުން ލިބޭ ލީޑަރު އެ އިންތިހާބުގައި ބައިވެރި ކޮށްގެން. ދެން ބައެއް ބޭފުޅުން ކުރައްވާނެ ސުވާލެއް މިނިވަން ނުވެއްޖެއްޔާ ދެންވާނީ ކިހިނެތްހޭ. މިނިވަންވެސް ވާނެ. މިނިވަން ކުރަންވެސް ކުރެވޭނެ. އަދި ކުރަންވެސް ޖެހޭނެ،"\nޖަމީލް ވިދާޅުވީ 2008 ވަނަ އަހަރުގެ ރިޔާސީ އިންތިހާބުގައި ރައީސް ނަޝީދަށްވެސް ފުރުސަތު ނުލިބޭނެ ކަމަށް ވަރަށް ގިނަ ބަޔަކު ހީކުރި ކަމަށެވެ. ނަމަވެސް އިންތިހާބު ބޯމަތިވެގެން އައިއިރު ނަޝީދު ހުންނެވީ ރިޔާސީ ރޭހުގައި ކަމަށެވެ. އަދި އެމަނިކުފާނުގެ ޝަރުތުތަކާ ދޭތެރޭ އުފެއްދި ސުވާލުވެސް ނެތިގެން ދިޔަ ކަމަށެވެ. 2023 ގެ އިންތިހާބުގައިވެސް ކަން ހިނގާނީ އެ މަގުން ކަމަށް ވިދާޅުވެ ޖަމީލް ވަނީ މާނަ ފުން ވާހަކަތަކެއް ވިދާޅުވެފައެވެ.\n"މޭޒު ދޮށުގައި އިށީންދެގެން ތިބެގެންވެސް ވަރަށް ގިނަ ކަންކަން ނިމިގެންދާނެ. އެހެންވީނަ ގަބޫލު ކުރައްވާ. އިންތިހާބު ބޭއްވޭނީ ރައީސް ޔާމީނާ އެކީގައި. 2023 ގައި ޕީޕީއެމްގެ ރިޔާސީ ކެންޑިޑޭޓަކަށް ރައީސް ޔާމީން ވަޑައިގަންނަވާނީ. އެއީ އަޅުގަނޑުގެ ވަރަށް ބޮޑު އަގީދާއެއް،" ރައީސް ޔާމީންގެ ފުރަތަމަ ނާއިބު ރައީސް ވިދާޅުވިއެވެ.\nޖަމީލް ވިދާޅުވީ ޕީޕީއެމްގައި ރިޔާސީ ޓިކެޓަށް ވާދަވެރިކަން ނެތް ކަމަށާ މުޅި ލީޑާޝިޕްގެ ވިސްނުމަކީވެސް 2023 ގައި ރައީސް ޔާމީނާއެކު ކުރިއަށް ވަޑައިގަތުމުން ކަމަށެވެ. އަދި އެއީ ވަރަށް އިހުލާސްތެރިކަމާއެކު އޮތް ނިންމުމެއް ކަމަށް ވިދާޅުވިއެވެ. ޖަމީލް ވިދާޅުވި ގޮތުގައި ވަރަށް ގިނަ ފުރުސަތުތައް ދެއްވުމުންވެސް ރައީސް ޔާމީން ރާއްޖެއިން ބޭރަށް ވަޑައިނުގެން ހުންނެވީ އެމަނިކުފާނުވެސް ރިޔާސީ އިންތިހާބަށް "ހިސާބު"ތަކެއް ޖައްސަވާތީ ކަމަށެވެ.\n"ޕީޕީއެމުން އިތުރު ބޭފުޅަކު ނުހުންނަވާނެ. ހުންނަވާނީ ރައީސް ޔާމީން. އެކަން ގަބޫލުކުރައްވާ،"\nއިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް: ރިޔާސީ ރޭހުން އެމަނިކުފާނު އެކަހެރި ނުކުރެއްވޭނެ ކަމަށް އިސް ވަކީލު ވިދާޅުވި -- އަވަސް ފައިލް ފޮޓޯ\nފުރަތަމަ ކަމަކަށް މި ފަޅީގެ [އިދިކޮޅު ޕީޕީއެމް އާއި ޕީއެންސީ] ރުހުމެއްް ނެތި ރިޔާސީ އިންތިހާބެއް ނުބޭއްވޭނެ. އެގޮތަކަށް ގަދަ ބާރުން ކަންކަން ކުރެވޭނެ ގޮތަކަށް ނޫން ރާއްޖޭގެ ޑިމޮކްރަސީ މި އޮތީއެއް. އެއީ އެއް ކަންތައްތައް. ދެވަނަ ކަމަކީ މިކޮޅުގެ [އިދިކޮޅު] ރުހުން ލިބޭނީ ކިހިނެތް ހެއްޔޭ. އެ ރުހުން ލިބޭ ލީޑަރު އެ އިންތިހާބުގައި ބައިވެރި ކޮށްގެން. ދެން ބައެއް ބޭފުޅުން ކުރައްވާނެ ސުވާލެއް މިނިވަން ނުވެއްޖެއްޔާ ދެންވާނީ ކިހިނެތްހޭ. މިނިވަންވެސް ވާނެ. މިނިވަން ކުރަންވެސް ކުރެވޭނެ. އަދި ކުރަންވެސް ޖެހޭނެ\nސުޕްރީމް ކޯޓްގައި ހިނގަމުންދާ ރައީސް ޔާމީންގެ އިސްތިއުނާފު ޝަރީއަތާއި ގުޅޭގޮތުންވެސް ޖަމީލް ވަނީ ވަރަށް ތަފްސީލުކޮށް ވާހަކަ ދައްކަވާފައެވެ. ޖަމީލް ވިދާޅުވީ ޔާމީންގެ މައްޗަށް މަނީލޯންޑަރިންގެ ދައުވާ އުފުލާފައިވަނީ އޮޅުވާލުމުގެ ތެރެއިން ކަމަށެވެ. އަދި އެ ދައުވާއަކީ އެމަނިކުފާނުގެ މައްޗަށް ކުރެވޭނެ ދައުވާއެއްވެސް ނޫން ކަމަށެވެ.\nމަނީލޯންޑަރިންގެ ދައުވާ އުފުލަނީ ކަޅު ފައިސާ އެއީ ކޮން ފައިސާއެއްކަން ނޭންގޭ މިންވަރަށް އޮޅުވާލުމުން ކަމަށާ ނަމަވެސް ރައީސް ޔާމީންގެ މައްސަލަ ހުރިހާ ގޮތަކުންވެސް ތަފާތެވެ.\n"އެ ފޮނުވި ފައިސާ ބެންކުގައިވެސް އެބަހުުރި އަދި އެކްސްކްރޯގައިވެސް އެބަހުރި. އެހެންވީމަ އަޅުގަނޑު ދަންނަވަން މި އުޅެނީ މަނީލޯންޑާ މިތާންކު ނެތޭ. ކަޅު ފައިސާ ދޮވުމުގެ އެއްވެސް ކަމެއް ނެތޭ. އެ ފައިސާގެ ޓްރޭސް ގެއްލުވާލުމަށް ކުރި އެއްވެސް ކަމެއް ނެތޭ. އެހެންވީމަ މި ދަންނަވަނީ އަޅުގަނޑަށް މިކަން ވަރަށް ސާފޭ. އެއީ ކިރިއާވެސް މިކިޔާ މަނީލޯޑަރިންގެ ގާނޫނު އޮންނަ ގޮތް ދުނިޔޭގެ ގައުމުތަކުގައި ބަލައިފިނަމަ މި މައްސަލަ އަޅުގަނޑަށް ޔަގީން މި މައްސަލައަކު ނެތް މި ކުށް ހިފެހެއްޓޭނެ އެއްވެސް ގޮތެއް ނޫން،"\nސުޕްރީމް ކޯޓްގައި ހިނގަމުންދާ އިސްތިއުނާފުގެ އަޑުއެހުންތަކާއިމެދު ޖަމީލް ވަނީ ހިތްހަމަޖެހުން ފާޅު ކުރައްވާފައިވެއެވެ. ވިދާޅުވީ ފަނޑިޔާރުން ގިނަ ވަގުތު ހޭދަކުރައްވައިގެން އެ ބޭފުޅުން ދެއްކެވި ހުރިހާ ވާހަކަތައް އަޑުއައްސަވައިފި ކަމަށެވެ. އަދި ދައުލަތުން އޮޅުވާލަން އުޅޭ އުޅުން އެ ފަނޑިޔާރުންނަށް އޮޅޭނެ ކަމަށް ގަބޫލު ނުކުރައްވާ ކަމަށެވެ.\n"މިއީ ސަމާސާ ވާހަކައެއް ނޫން. އެއީ މިގޮތަށް މި ގާނޫނު މާނަކޮށްފި ކަމަށްވާނަމަ އެއީ މީހަކު އެހެން މީހަކަށް ދަރަންޏަށްދޭ ފައިސާ ނަގައިގެން ހުއްޓާވެސް އައިސް މަނީލޯންޑާ ކޮށްފާނެ. އެއީ ފަހުން ބުނެފާނެ އެއީ އެ މީހާ ކުށަކުން ހޯދި ފައިސާ ކަމަށް. މި ހަމަ ތެދަން މި ދަންނަވަނީ،"\nކުރީގެ ނާއިބު ރައީސް އަދި ރައީސް ޔާމީންގެ އިސް ވަކީލު ޑރ. މުހައްމަދު ޖަމީލް އަހުމަދު އަވަސްގެ ޓޯކް ޝޯގައި ބައިވެރިވެވަޑައިގަންނަވަނީ: ޔާމީންގެ މައްޗަށް ހިންގަނީ އަސާސެއް ނެތް ކަމެއްގެ މައްޗަށް އުފުލާފައިވާ ދައުވާއެއް ކަމަށް ވިދާޅުވި -- މުހައްމަދު ހުމާމް އަހުމަދު | އަވަސް\nޖަމީލް ވިދާޅުވީ ދައުލަތުން މަސައްކަތް ކުރަމުން ދަނީ އެންމެ ފަހު ވަގުތުވެސް މި މައްސަލަ އޮޅުވާލަން ކަމަށެވެ. އަދި އެ މަގުސަދުގައި ކޮންމެ މަރުހަލާއެއްގައިވެސް އެކި ގޮތްގޮތަށް ސްޓޭންޑް ބަދަލު ކުރަމުންދާ ކަމަށެވެ. ދަށު މަރުހަލާގައި ރައީސް ޔާމީނަށް ދައުވާ ކުރި މައްސަލާގައި ހިމެނެނީ ކޮން ފައިސާއެއްކަން ބުނެދޭން ނުޖެހޭ ކަމަށް ދައުލަތުން ބުނިއިރު ހައިކޯޓްގައި މައްސަލަ އޮޅުވާލަން އެ ފައިސާއަކީ ވަކި ރަށަކުން ހޯދި ފައިސާއަށް ވާން ނުޖެހޭ ކަމަށް ބުނެފައިވާ ކަމަށެވެ.\nއަދި އެއީ ގޯސްކޮށް ހޯދި ފައިސާ ކަމަށް ބުނުން ފިޔަވައި އެހެން އެއްވެސް ކަމެއް ސާބިތުކޮށްދެވިފައިނުވާ ކަމަށެވެ. ނަމަވެސް ސުޕްރީމް ކޯޓްގެ އެންމެ ފަހުގެ އަޑުއެހުމުގައި އީސް ޔާމީންގެ އެކައުންޓަށް ވަނީ ސީދާ ވޮޑަމުއްލާގެ ފައިސާ ކަމަށް ދައުލަަތުން ބުނެފައިވާ ކަމަށް ޖަމީލް ވިދާޅުވިއެވެ.\nމިއީ މި މައްސަލާގައި މިހާތަނަށް ދައުލަތުން ނުދައްކާ ވާހަކައެއް ކަމަށްވެސް ވިދާޅުވިއެވެ.\n"ވަރަށް ބޮޑެތި ދޮގުތަކާއި ވާހަކަތައް މި ދައްކަން ޖެހެނީ ވަކި މީހަކު ފްރޭމްކޮށް ވަކި ދައުވާއަކަށް ފިޓް ކުރަން މަސައްކަތް ކުރާތީ. އަޅުގަނޑަށް ޕްރޮސެކިއުޓަރުގެ މި އަމަލު ސިފަ ކުރެވެނީ ކްރިމިނަލް އެކްޓެއްގެ ގޮތުގައި،" ކުރީން އިސް ގާޒީ ކަމާއި ޖަސްޓިސް މިނިސްޓަރުކަންވެސް ކުރެއްވި ޖަމީލް ވިދާޅުވިއެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ޕީޕީއެމް ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހުމަދު އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ސުވާލަކަށްފަހު ސުވާލެއް


ނަފްސާނީ ބަލިތަކަށް ފަރުވާ ހޯދާ 4000 މީހުން ރާއްޖޭގައި އެބަ އުޅޭ: މިނިސްޓަރ އަމީން | | Sangu News\nނަފްސާނީ ބަލިތަކަށް ފަރުވާ ހޯދާ 4000 މީހުން ރާއްޖޭގައި އެބަ އުޅޭ: މިނިސްޓަރ އަމީން\n10 އޮކްޓޯބަރ 2019 - 11:27\nމިނިސްޓަރ އޮފް ހެލްތް އަބަދުﷲ އަމީން- (ފޮޓޯ - ހެލްތް މިނިސްޓްރީ)\nނަފްސާނީ ސިއްަޙަތަށް ފަރުވާ ހޯދަމުންދާ4ހާހެންހާމީހުން ދިވެހިރާއްޖޭގައި އުޅޭކަމަށް ހެލްތް މިނިސްޓަރ އަބްދުﷲ އަމީން ވިދާޅުވެއްޖެއެވެ.\nމިނިސްޓަރ އަމީން މިފަދައިން ވިދާޅުވީ ބައިނަލްއަޤްވާމީ ގޮތުން މިއަދު ފާހަގަ ކުރަމުންދާ ދުނިޔޭގެ ނަފްސާނީ ސިއްޙަތު ދުވަހާގުުޅިގެން ދެއްވި ހިތޯބުގައެވެ.\nދުނިޔޭގެ ހުރިހާ ޤައުމެއްގައިވެސް ކޮންމެ އަހަރެއްގެ އޮކްޓޯބަރު މަހުގެ 10 ދުވަސް ފާހަގަކުރަމުންދަނީ ބައިނަލްއަޤްވާމީ ގޮތުން ދުނިޔޭގެ ނަފްސާނީ ސިއްޙަތު ދުވަހުގެ ގޮތުގައެވެ. މިދުވަހުގެ ޝިއާރެއްގެ ގޮތުގައި މިއަހަރު ރާއްޖޭގައި ބޭނުން ކުރަނީ " ނަފްސާނީ ދުޅަހެޔޮކަން" މި ޝިޔާރެވެ.\nމި ދުވަސް ފާހަގަ ކުރުމުގެ މަޤްޞަދަކީ ނަފްސާނީ ބައްޔާމެދު ހޭލުންތެރިކަން އިތުރުކޮށް މަދަނީ ޖަމިއްޔާ ޖަމާއަތްތަކުން ނަފްސާނީ ދުޅަހެޔޮކަން އިތުރުކުރުމަށް އެއްބާރުލުމާއި ބައިވެރިވުން އިތުރު ކުރުމަށެވެ.\nމިއަހަރަކީ ނަފްސާނީ ސިއްހަތު ކުރިއެރުވުމުގެ ގޮތުން ރާއްޖޭގައި އެތައްކަމެށް ކުރެވިފައިވާކަން ފާހަގަކުރަށްވާ މިނިސްޓަރ އަމީން ވިދާޅުވެފައިވަނީ މި ސަރުކާރުން ނޭޝަނަލް މެންޓަލް ހެލްތު އިންސްޓިޓިއުޓް އުފައްދައި ނަފްސާނީ ބަލިތަކަށްދެވޭ ފަރުވާއަށް އާސަންދަ ލިބޭނޭ އިންތިޒާމު ހަމަޖައްސާފައިވާ ކަމަށެވެ.\nމެންޓަލް ހެންތު ސެންޓަރ ގާއިމް ކޮށްފައިވަނީ މިއަހަރު މާރޗް 25 ވަނަ ދުވަހު އިންދިރާގާނދީ މެމޯރިއަލް ހޮސްޕިޓަލް (އައި.ޖީ.އެމް.އެޗް)ގައެވެ. މި ދުވަހުން ފެށިގެން އައި.ޖީ.އެމް.އެޗްގެ މެންޓަލް ހެލްތު ސެންޓަރ އިން މެދު ނުކެނޑި ނަފްސާނީ އެކި ބަލިތަކަށް ފަރުވާދެމުންދާއިރު، މި އަދުގެ ނިޔަލަށް މި ސެންޓަރ މެދުވެރިކޮށް4ހާހެއްހާ މީހުންނަށް ޚިދުމަތް ވަނީ ދެވިފައިވާކަމަށްވެސް އަމީން ވިދާޅުވިއެވެ.\nމުޅި ރާއްޖޭގެ ހުރިހާ ސަރަހައްދަކަށް ނަފްސާނީ ބައްޔާމެދު މުޖުތަމައު ހޭލުންތެރިކުރުމަށާއި މިފަދަ ބަލިމީހުންނަށް އާއިލާއާއި މުޖުތަމައުން ދޭންވާ އަޅާލުމަށް އަހުލުވެރިކުރުމަށް ހޭލުންތެރިކުރުމުގެ ކެމްޕޭނެއް ކުރިއަށް ގެންދިއުމުގެ މަސައްކަތްތައް ވެސް ވަނީ ފަށާފައެވެ. މީގެ އިތުރުން މި ޚިދުމަތް ހަރުދަނާ ގޮތެއްގައި ދިނުމާއި، ޚިދުމަތް ދެމުންދާ ގޮތް މޮނިޓަރކޮށް ބެލެހެއްޓުމަށްޓަކައި ހެލްތު ޕްރޮޓެކްޝަން އެޖެންސީގައި ވެސް މެންޓަލް ހެލްތާބެހޭ ވަކި ޔުނިޓެއް ގާއިމްކުރުމުގެ މަސައްކަތްވެސް ދަނީ ކުރެވެމުންކަމަށް މިނިސްޓަރ ވަނީވިދާޅުވެފައެވެ.


Pakistan gai lava hushahelhuneethee India meehunge kibain maafah edhen Mika Singh beynun vehje\nޕާކިސްތާނުގައި ލަވަ ކިޔުނީތީ މިކާ ސިންގް މައާފަށް އެދެން ބޭނުންވެއްޖެ\nއިންޑިއާގެ މަޝްހޫރު ލަވަކިޔުންތެރިޔާ މިކާ ސިންގް މިމަހުގެ އަށް ވަނަ ދުވަހު ޕާކިސްތާނުގެ ކަރާޗީގައި ޝޯ ދެވުނީތީ އިންޑިއާ ރައްޔިތުންގެ ކިބައިން މައާފަށް އެދެން މިކާ ބޭނުންވެފައިވާ ކަމަށް ނޫސްތަކުން ބުނެފިއެވެ.\nއިންޑިއާ ރައްޔިތުންގެ ކިބައިން މިކާ މައާފަށް އެދެން ބޭނުންކަމަށްވާ ކަމަށް އިންޑިއާ ނޫސްތަކުން ބުނެފައި މިވަނީ ހަތުރުވެރި ޕާކިސްތާނުގައި މިކާ ޝޯ ދިނުމާ ގުޅިގެން އިންޑިއާގައި ޕާފޯމުކުރުން މިކާއަށް އޯލް އިންޑިއަން ސިނެ ވޯކާސް އެސޯސިއޭޝަނުން މަނާކޮށްފައިވަނިކޮށެވެ.\nއިންޑިއާ އާއި ޕާކިސްތާނަކީ ޒާމާނުއްސުރެ ރުޅިވެރިކަން އޮންނަ ދެ ގައުމެވެ. އެގޮތުން މިކާއަށް އިންޑިއާގައި ޝޯ ދިނުން މަނާކޮށްފައި މިވަނީ ގައުމުގެ ހަމަޖެހުމަށްވުރެ ފައިސާ އިސްކުރުމާ ގުޅިގެންނެވެ.\nއޯލް އިންޑިއަން ސިނެ ވޯކާސް އެސޯސިއޭޝަނުން ނެރުނު ބަޔާނުގައި ބުނީ، އިންޑިއާގައި ޕާފޯމުކުރުން މިކާއަށް މިހާރު މަނާކޮށްފައިވާ ކަމަށާއި ފިލްމު އުފައްދާ ފަރާތްތަކާއި މިއުޒިކް ކުންފުނިތައް އަދި އޮންލައިންކޮށް މިއުޒިކު ކޮންޓެންޓް ޕްރިވައިޑަރުންވެސް އެ އެންގުމާއި ހިލާފުވެއްޖެނަމަ ހަރުކަށި ފިޔަވަޅު އަޅާނެ ކަމަށް ބުނެފައެވެ.\nއިންޑިއާގެ ނޫސްތަކުން ބުނާ ގޮތުގައި މިކާ ވަނީ އޭނާއަށް ކުށެއް ކުރެވިފައިވާ ކަމަށާއި އެހެންވެ އެކަމަށް މައާފަށް އެދެން ބޭނުންވެފައެވެ. އަދި ވަރަށް އަވަހަށް އެ އެސޯސިއޭޝަނުގެ މީހުންނާ ބައްދަލުކޮށް އެކަމަށް މައާފަށް އެދޭނެ ކަމަށް ވެސް ވެއެވެ.\nއިންޑިއާގެ ނޫސްތަކުން ބުނާ ގޮތުގައި މިކާ ޝޯ ދީފައި ވަނީ ޕާކިސްތާނުގެ ކުރީގެ ރައީސް ޕަރުވޭޒް މުޝައްރަފުގެ އާއިލާ މީހެއްގެ ދަރިއެއްގެ ކައިވެނީގެ ކުރިން ބޭއްވި ހަފުލާއެއްގައެވެ.\nޕާކިސްތާނުގައި މިކާ ޝޯއެއް ދިންކަން އެނގުނީ ޕާކިސްތާނުގެ ނޫސްވެރިއަކު ސޯޝަލް މީޑިއާއަށް އޭނާ އެ ހަފުލާގައި ލަވަކިޔަނިކޮށް ނަގާފައިވާ ވީޑިއޯއެއް ހިއްސާކުރުމުންނެވެ.\nމިއުޒިކީ ދާއިރާގައި ގިނަ ކާމިޔާބީތަކެއް ހޯދާފައިވާ މިކާއަކީ ބޮލީވުޑުގެ ލަވަކިޔުންތެރިއެކެވެ. "އަޖް ކީ ޕާޓީ" އާއި "ހަވާ ހަވާ" އަދި "ޖުއްމޭ ކީ ރާތު" އާއި "ދިންޗަކް ޗިކާ" ފަދަ ލަވަތައް ބޮލީވުޑުގެ ފިލްމުތަކަށް ކިޔައިދީފައިވާ މިކާ އެންމެ ފަހުން ކިޔާ ފައި ވަނީ ރޯހިތު ޝެޓީ ޑައިރެކްޓުކޮށް ނެރޭ ފިލްމު "ސިމްބާ" ގެ އާންކް މާރޭ އެވެ.\nމިކާ ސިންގް މުނިފޫހިފިލުވުން


Noorul-islam.NET :: ނަށާ އަންހެނުންނާއި ފާޙިޝް ލަވަތަކާއި މިއުޒިކު ޢާއްމުވެއްޖެނަމަ ޢުޤޫބާތް ދެއްވަފާނޭކަމުގެ އިންޒާރު ކީރިތި ރަސޫލާ ޞައްލަﷲ ޢަލައިހި ވަސައްލަމް ދެއްވާފައި ނުވޭތޯއެވެ؟\nނަށާ އަންހެނުންނާއި ފާޙިޝް ލަވަތަކާއި މިއުޒިކު ޢާއްމުވެއްޖެނަމަ ޢުޤޫބާތް ދެއްވަފާނޭކަމުގެ އިންޒާރު ކީރިތި ރަސޫލާ ޞައްލަﷲ ޢަލައިހި ވަސައްލަމް ދެއްވާފައި ނުވޭތޯއެވެ؟\nތާރީޚް:2އޭޕްރީލް 2012\nމި ޞަފްޙާތަކަކީ މިއުޒިކާލަވަޔާއި ބެހޭގޮތުން އަޅުގަނޑު ތައްޔާރުކޮށްފައިވާ ކުޑަކުޑަ ދިރާސާއެކެވެ. މިދިރާސާ ތައްޔާރުކުރަންޖެހުނީ ޢަދާލަތު ޕާޓީގެ ރައީސް އަޅުގަނޑުގެ ޢިއްޒަތްތެރި އަޚު ފަޟީލަތުލްއުސްތާޛު ޙުސައިން ރަޝީދު އަޙްމަދު މިފަދަ ދިރާސާއެއް ތައްޔާރުކުރުމަށް އަޅުގަނޑަށް އިލްތިމާސްކުރައްވާފައިވާތީއާއި މިވަގުތު ފެތުރިގެން އުޅޭ ބައެއް ފަތުވާތަކާގުޅިގެން ވަރަށް ގިނަ ރަޙްމަތްތެރީން މިކަމަމާބެހޭ ގޮތުން އެއްޗެއް ލިއުމަށް އެދެމުންދާތީއާއި އަދި މިކަމުގައި އަމިއްލަ ބޭނުމެއް، ވަކި ތަޢައްޞުބެއްނެތި ދީނުގެ ޙުކުމް ބަޔާން ކުރުމަކީ އަޅުގަނޑުގެ ވެސް ވާޖިބުކަމުގައި ދެކޭތީއެވެ. ﷲ އަޅުގަނޑަށް ޙައްޤު ގޮތް ބަޔާންކޮށް ދެއްވައި އަޅުގަނޑުގެ ޤަލަމް ޙައްޤަށްޓަކައި ކިޔަމަން ކުރައްވައިފާނދޭވެ!\nމައްސަލައިގެ ތަފްޞީލު ބެއްލެވުމެއްނެތި ލަވަޔާއި މިއުޒިކު އެކީއެކައްޗަކަށް ހުއްދަކަމުގައި ވިދާޅުވެ އެކަންކުރުމަށް ބާރުއަޅުއްވައި ފަތުވާދެއްވާ ބޭފުޅުންގެ އެއްދަލީލަކީ ކީރިތި ރަސޫލާ صلى الله عليه وسلم ގެ އަނބިކަބަލުންގެ ޙާދިޘާއެވެ. އުއްމުލްމުއުމިނީން ޢާއިޝާ ރަޟިޔަﷲ ޢަންހާ ލަވަގުރޫޕެއް ގެންނަވައިގެން އެގްރޫޕް ލައްވައި ނެއްޓުވީ ޖިންސީ ޣަރީޒާ އިންސާނާގެ ހިތުގެ ތެރޭގައި ހިލުވާލާ ފަދަ ޢިޝްޤީ ނާޒުކީ ނެށުމާއެކު ބަރަހަނާ ޙާލުގައިތޯއެވެ؟ އެއީ އަނެއްކާ ތިޔަ ބުނާ ޒާތުގެ ގްރޫޕެއްތޯއެވެ؟ ނުވަތަ ކުޑަ ދެ އަންހެން ކުދީންތޯއެވެ؟ ބާލިޣު ނުވާ އެދެ ކުދީން ކީލަވަޔަކީ " ހިތް އެދޭތީ މަ އެދެމޭ ސަމާސާކުރަން" ފަދަ ލަވައެއްތޯއެވެ؟\nޙަދީޘް ޢިލްމުގެ ފޮތްތައް ބައްލަވާށެވެ! އެއީ ބާލިޣުނުވާ ކުޑަ ދެ އަންހެނުން ކުދީން ކަމުގައި ބަޔާންކުރެވިފައިވާނެއެވެ. އެކުދީން ކީލަވަޔަކީ ޙަރާމް މިއުޒިކީ ލަވައެއް ނޫނެވެ. ޢަރަބީން ޢީދު ދުވަހު އުފާކުރުމަށް ކިޔާ ފަދަ ޢާއްމު ލަވައެކެވެ. އެދުވަހަކީ ޢީދު ދުވަހެކެވެ. އަދި އެފަދަ ރަނގަޅު ލަވައެއް އަޑު އިވިވަޑައިގަތުމުންވެސް އެކަމަށް އިންކާރު ކުރައްވައި އަބޫބަކުރުއްޞިއްދީޤަށް ވިދާޅުވެވުނީ " ކީރިތި ރަސޫލާގެ ކޮޓަރިކޮޅުތެރެއިން ޝައިޠާނާގެ އަޑު އިވެނީހެއްޔެވެ؟ " ނަމަވެސް ކީރިތި ރަސޫލާ صلى الله عليه وسلم އެކަން ނުހުއްޓުވީ އޭގައި ޙަރާމް ފާހިޝްކަމެއް ނެތީމައާއި އެއީ ކުޑަ ދެކުދީންކަމުގައިވީތީއާއި އަދި ޢީދު ދުވަސްކަމުގައިވީތީކަމުގައި ޢިލްމުވެރިން ބަޔާންކުރައްވާފައިވެއެވެ. އަދި މިދެކުދިންނަކީ އާއްމުކޮށް ލަވަކިޔައިނަށައިއުޅޭ ކުދިންނޫންކަން ވެސް ޢާއިޝަތުގެފާނުގެ ބަސްފުޅުން ދޭހަވެއެވެ. ބުޚާރީއާއި މުސްލިމްގައި ވަނީ މިފަދައިންނެވެ. " وَلَيْسَتَا بِمُغَنِّيَتَيْنِ " މާނައީ: އެއީ ލަވަކިޔައިއުޅޭ ކުދިންނެއްނޫނެވެ.\nއިމާމު އިބްނު ޚަޖަރު ބުޚާރީގެ ޝަރަޙަ ފަތުޙުލްބާރީގައި މިޙަދީޘުގެ ޝަރަޙަ ކުރެއްވުމުގައި އިމާމު ޤުރުޠުބީގެ މިބަސްފުޅު ނަގުލުކުރައްވާފައި ވެއެވެ. وَاسْتَدَلَّ جَمَاعَة مِنْ اَلصُّوفِيَّةِ بِحَدِيثِ اَلْبَابِ عَلَى إِبَاحَةِ اَلْغِنَاء وَسَمَاعِهِ بِآلَةٍ وَبِغَيْرِ آلَة , وَيَكْفِي فِي رَدِّ ذَلِكَ تَصْرِيح عَائِشَة فِي اَلْحَدِيثِ بِقَوْلِهَا " وَلَيْسَتَا بِمُغَنِّيَتَيْنِ " މާނައީ: މިޙަދީޘުގެ އަލީގައި މިއުޒިކާއިއެކުގައްޔާއި މިއުޒިކު ނުލައި ލަވަކިއުމާއި ލަވަ އަޑުއެހުން ބައެއް ޞޫފީން ހުއްދަ ކުރެއެވެ. އެމީހުން ރައްދުދިނުމުގައި ޢާއިޝަތުގެފާނު ޙަދީޘުގައި ވިދާޅުވެފައިވާ މިބަސްފުޅު "وَلَيْسَتَا بِمُغَنِّيَتَيْنِ" ފުދެއެވެ. އަދިވެސް އިބްނު ޙަޖަރު މިޙަދީޘުގެ ޝަރަޙައިގައި ވިދާޅުވެފައި ވެއެވެ. وَهَذَا اَلنَّوْع إِذَا كَانَ فِي شِعْرٍ فِيهِ وَصْف مَحَاسِنِ اَلنِّسَاءِ وَالْخَمْرِ وَغَيْرهمَا مِنْ اَلْأُمُورِ اَلْمُحَرَّمَةِ لَا يُخْتَلَفُ فِي تَحْرِيمِهِ ، قَالَ : وَأَمَّا مَا اِبْتَدَعَهُ اَلصُّوفِيَّة فِي ذَلِكَ فَمِنْ قَبِيلِ مَا لَا يُخْتَلَفُ فِي تَحْرِيمِهِ މާނައީ: މިފަދަ ލަވަޔާއި ޅެމުގައި އަންހެނުންގެ ސިފަތައް ބަޔާންކުރުމާއި ރާގެ ވާހަކަ ދެއްކުމާއި މިފަދަ ޙަރާމްކުރެވިގެންވާ ކަމެއް ހިމެނޭ ކަމުގައި ވަނީނަމަ އެއީ ޙަރާމް ކަމެއްކަމުގައި ދަންނަބޭކަލުންގެ މެދުގައި ތަފާތުވުމެއް ނެތެވެ. އަދިވެސް ވިދާޅުވެފައި ވެއެވެ. ޞޫފީންގެ މީހުން މިކަމާމެދު މިގެންގުޅޭ ގޮތްތަކަކީ ޚިލާފުކަމެއްނެތި ޙަރާމްވެގެންވާ ކަންކަމެވެ.\nޙައްސާން ބިން ޘާބިތު، ޢަލީ ބިން އަބީޠާލިބު ފަދަ އަޞްޙާބުބޭކަލުން ލައްވައި ހަނގުރާމަތަކުގައި މުސްލިމުންގެ ލަޝްކަރުގައި ތިއްބަވައިގެން ދުޝްމަނުން ބަލިކުރުމަށް ޅެންކިޔުއްވައި އުޅުއްވިއެވެ. ހަނގުރާމައެއްގައި ކީރިތި ރަސޫލާ ޞައްލަﷲ ޢަލައިހި ވަސައްލަމް ޙައްސާން ބިން ޘާބިތަށް ހިއްވަރު ދެއްވިއެވެ. "ޙައްސާން އެވެ. ކުރިއަށް ގެންދަވާށެވެ! ތިބާއެކު ޖިބްރީލް ވެއެވެ."\nޚައިބަރުގެ ދުވަހުގައި ހިއްވަރު ދެއްވައި ބައެއް އަޞްޙާބު ބޭކަލުން ޅެންކިޔުއްވިއެވެ. އަންބާތައް ވިދާޅުވިއެވެ. މިފަދަ ދަލީލުތަށް ނަގައިގެން މިއުޒިކާއި ހުރިހާ ލަވަތަކެއް ހުއްދަކުރެވިދާނޭ ކަމަށް މުޢުތަބަރު އެއްވެސް ދަންނަބޭކަލަކު ވިދާޅުވެފައިނުވެއެވެ.\nޚައިބަރުގެ ދުވަހު އިތުރު އެކަލޭގެފާނު ޅެންބައިތުތަކެއް ވިދާޅުވާން އުޅުއްވައި ރަނގަޅަށް ވިދާޅުނުވެވިގެން އުޅުއްވާތީވެ އެތަން ފެނިވަޑައިގެން އަބޫބަކުރުގެ ފާނު ކީރިތި ކުރައްވައި ވިދާޅުވީ ޔާސީން ސޫރަތުގެ 69 ވަނަ އާޔަތެވެ! އެ އާޔަތުގައި ވަނީ "އެކަލޭގެފާނަށް ތިމަން ﷲ ޅެންވެރިކަން ދަސްކޮށް ދެއްވާފައި ނުވަމުއެވެ. ޅެންވެރިޔަކަށް ވެވަޑައިގަތުމަކީ އެކަލޭގެފާނަށް އެކަށީގެންވާ ކަމެއްނޫނެވެ. ނަމަވެސް އެކަލޭގެފާނަށް އުނގަންނަވައިދެއްވީ ޤުރްއާނެވެ. އެއީ ބުއްދީގެ އަހުލުވެރީންނަށް ހުރި ހަނދުމަކޮށްދިނުމެކެވެ. އަދި އެއީ ބަޔާންވެގެންވާ ޤުރްއާނެވެ."\nލަވަކިޔުމަކީ ހުއްދަކަމެކޭ ވިދާޅުވެ ވާހަކަ ދައްކަވާ ބޭކަލުން މިކަމުގައި ތަފްޞީލް ދެއްވަން ޖެހޭނެއެވެ. އެހެންނޫނީ މިކަމުގައި ބަޔަކު މަގުފުރެދި އުންމަތް ހަލާކުވެދާނެއެވެ.ރަސޫލާ صلى الله عليه وسلم ގެ އިންޒާރުގެ ބަސްފުޅެއްގައިވެއެވެ.\n''ތިމަންކަލޭގެފާނުގެ އުންމަތުގައި ބަޔަކު ގަންބަވައިލެއްވުމާއި، ބައެއްގެ މައްޗައް އުޑުން ހިލަވެއްސެވުމާއި ބިންހެލުމާއި ސިފަ ބަދަލުކުރެއްވުން، މިކަންތައް ފަހުން އަންނަހުއްޓެވެ. އެހެން ރިވާޔަތެއްގައިވެއެވެ. އެކަލޭގެފާނަށްދެއްނެވުނެވެ. އެކަންދިމާވާނީ لا إله إلا الله ކިޔައިގެން އުޅޭބަޔަކަށްތޯއެވެ؟ ޙަދީޘްކުރެއްވިއެވެ. އާއެކެވެ. އެބައިމީހުންގެތެރޭގައި ލަވަކިޔާ ނަށާ އަންހެނުންނާއި މިއުޒިކާއި ފާޑުފާޑުގެ ބަނގުރާ ފާޅުވެ ޢާންމުވެއްޖެނަމައެވެ.''\n" މި އުންމަތުގެ މީހުންގެ ތެރެއިން ބަޔަކުމީހުން ކުޅިވަރާއި މަޖަލާއި ފާހިޝް ލަވަތަކާއި މިއުޒިކާ ނަށާ ބަރަހަނާ އަންހެނުނާ އެކު އެބައިމީހުން ރޭތައް ދިރުވަން ތިއްބާ އިރު އެރުމުގެ ކުރީން ރާމާމަކުނާއި އޫރުގެ ސިފަ އެބައިމީހުން ޖައްސަވައި ﷲ އެބައިމީހުން ހަލާކު ކުރައްވައި ޢަޛާބު ދެއްވާނެއެވެ. އަދި ހެނދުނު ވުމުން މީސްތަކުން ބުނާނެތެވެ! ﷲ އެބައިމީހުންގެ ސިފަ ބަދަލުކުރެއްވައިފިއެވެ."\n" ތިމަންކަލޭގެފާނުގެ އުންމަތުގެ މީހުންގެތެރޭގައި ފަނަރަ ކަމެއް ޢާއްމުވެއްޖެ ނަމަ ބަލާވެރިކަން ފެތުރިދާހުއްޓެވެ" ....... އެކަންތައްތައް ބަޔާންކޮށްދެއްވަމުން އޭގެ ތޭގައި ... " ނަށާ އަންހެނުންނާއި މިއުޒިކު ޢާއްމުވުން " ހިމެނޭ ކަމުގައި ލޮބުވެތި ރަސޫލުﷲ ޙަދީޘްކުރައްވާފައިވެއެވެ.\n1- އަލްއިސްރާއު ސޫރަތުގެ 64 އާޔަތުގައި ޝައިޠާނާ ﷲގެ އަމުރުފުޅަށް އާދަމްގެ ކުރިފުޅުމައްޗަށް ސަޖިދަ ނުޖެހުމުން އޭނާ ބިމަށް ފައްސަވައިލައްވަމުން އޭނާ އަށް ވަޙީކުރެއްވި ބަސްފުޅު ބަޔާންކުރައްވާފައިވެއެވެ. "وَاسْتَفْزِزْ مَنِ اسْتَطَعْتَ مِنْهُمْ بِصَوْتِكَ" މާނައަކީ" އޭ ޝައިޠާނާއެވެ! ކަލޭގެ އަޑު އެބައިމީހުންނަށް އިއްވައިގެން އެބައިމީހުން މަގުފުރެއްދޭތޯ ނިކަން ކަލޭ ބަލާށެވެ! ) ޝައިޠާނާގެ އަޑުކަމުގައި އެވަނީ މިއުޒިކާއި ފާހިޝް ލަވަތައް ކަމުގައި އެތައް އެތައް އަޞްޙާބު ބޭކަލުންނާއި ތާބިޢީ އިމާމުންގެ އަރިހުން އުންމަތުގެ ބޮޑެތި މުފައްސިރުންނާއި ދަންނަބޭކަލުން ރިވާކުރައްވާފައިވެއެވެ. ތަފްސީރުލްބަޣަވީ/ ތަފްސީރު އިބުކަޘީރު/ ތަފްސީރު ފަތުޙުލްޤަދީރު/ ތަފްސީރުލްޖަލާލައިން/ ތަފްސީރުއްޠަބަރީ އިން މިއާޔަތުގެ ތަފްސީރަށް ބައްލަވާށެވެ!\nމަތީގައި ބަޔާންވެދިޔަ އާޔަތާ ޖެހިގެން އޮތް އާޔަތަކީ 65 ވަނަ އާޔަތެވެ. އޭގައި ވަނީ މިފަދައިންނެވެ."إِنَّ عِبَادِي لَيْسَ لَكَ عَلَيْهِمْ سُلْطَانٌ وَكَفَى بِرَبِّكَ وَكِيلاً" މާނައީ: ޝައިޠާނާ އެވެ! ތިމަންﷲ އަށް ކިޔަމަންވެ ތިމަންﷲގެ ރަސޫލާއަށް ތަބާވީ މީހުން ކަލޭގެ ބަހެއް އަދި އަޑެއް ނާހާނެއެވެ. އެބައިމީހުންގެ މައްޗަކަށް ކަލެއަށް ބާރެއް ނުފޯރާނެއެވެ. އަދި އޭ މުޙައްމަދުގެފާނެވެ. ކަލޭގެފާނުގެ ވެރިރަސްކަލާނގެ ވަކީލަކު ކަމުގައި ފުދެއެވެ. މުޝްރިކުންގެ ދުއްތުރާތަކާމެދު ކަލޭގެފާނު ހިތާމަފުޅުނުކުރައްވާށެވެ! މިއެވެ. އަދި އެހެން އާޔަތްކުގައި އައިސްފައިވަނީ ޝައިޠާނާ ބާރު ފޯރާނީ އޭނާގެ ވަސްވާސްތަކުގައި ޖެހި ޝިކާރައަކަށް ވެފައިވާ މީހުންނެވެ. އެމީހުން އޭނާ އަމުރުކުރި ކޮންމެ ކަމެއްކުރާނެއެވެ.\n2- އަދި ލުޤްމާން ސޫރަތުގެ6ވަނަ އާޔަތުގައި އެވާ " وَمِنَ النَّاسِ مَنْ يَشْتَرِي لَهْوَ الْحَدِيثِ لِيُضِلَّ عَنْ سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُوًا أُولَئِكَ لَهُمْ عَذَابٌ مُهِينٌ " މިއާޔަތުގައި އެބަޔާންކުރާ لَهْوَ الْحَدِيثِގެ މާނައަކީ މިއުޒިކާއި ﷲ ހަނދުމަ ނައްތާލާ ކުޅިވަރާއި މަޖަލާއި ލަވަ ކަމުގައި އަޞްޙާބު ބޭކަލުން ކުރެ އިބުނު މަސްޢޫދު ތިންފަހަރު ތަކުރާރުކޮށް ހުވާކުރައްވާފައި ވިދާޅުވެފައި ވެއެވެ. އަދި މިގޮތައް މާތް ޞަޙާބީ އިބުނު އައްބާސް ވިދާޅުވެފައިވެއެވެ. އުންމަތުގެ ހުރި އެންމެ ބޮޑު ޤުރުއާނުގެ މުފައްސިރަކީ އިބުނު ޢައްބާސްކަމުގައި ޚުދު ކީރިތި ރަސޫލާ صلى الله عليه وسلم ގެ ޙަދީޘްފުޅުކުރައްވާފައިވެއެވެ.\nމިއާޔަތުގެ ތަފްސީރު ބަޔާންކުރައްވަމުން އިމާމު ޠަބަރީއާއި އެހެނިހެން ވަރަށް ގިނަ މުފައްސިރުން ކީރިތި ރަސޫލާގެ ޙަދީޘްކުރައްވާފައިވާ ކަމަށް އަބޫ އުމާމަތުގެ އަރިހުން ރިވާކުރައްވާފައިވެއެވެ. އިތުރު އެކަލޭގެފާނު ޙަދީޘްކުރެއްވިއެވެ. "لا يحِلُّ بَيْعُ المُغَنِّيَاتِ، وَلا شِرَاؤُهُنَّ، وَلا التِّجارَةُ فِيهِنَّ، وَلا أثمَانُهُنَّ،" " ލަވަކިޔާ އަންހެނުން ގަނެ ވިއްކުމާއި އެމީހުންގެ ވިޔަފާރިކުރުމާއި އެމީހުންގެ މަސައްކަތުން ލިބޭ އުޖޫރަ ހުއްދައެއްނުވާނެއެވެ"\n3- މިއުޒިކާއި ބަދުއަޚްލާޤީ ލަވަޙަރާމްކަމުގައި ދަންނަބޭކަލުން ޤުރްއާނުން ނަންގަވާ ތިންވަނަ ދަލީލަލީ ( وَتَضْحَكُوْنَ وَلاَ تَبْكُوْنَ * وَأَنتُمْ سَامِدُونَ ) މިއީ އަންނަޖުމު ސޫރަތުގެ 60-61 މާނައަކީ: " ﷲގެ ތިޔަބައިމީހުންނަށް އާޚިރަތް ދުވަހުގެ އިންޒާރުދެއްވައި އެކަމުގެ ބިރުވެރިކަމުގެ ޚަބަރު ކުރައްވައި ޤުރްއާން ބާވައިލައްވަމުން ދާހިދު، އެއީ ތެދެއްކަމާމެދު ޙައިރާންވެ އަޖައިބުވަނީ ހެއްޔެވެ؟ އަދި އެއަށް މަލާމާތްކޮށް ތިޔަބައިމީހުން ހީ ހަދަނީއެވެ. އެއީ އޭގައިވާ ވަޢީދުގެ ބަސްފުޅުތަކާމެދު ބިރުން ރުއިމުގެ ބަދަލުގައެވެ. ތިޔަބައިމީހުން ވަނީ އެއަށް ފުރަސްގަސްދީ ކުޅިވަރާއި މަޖަލުގައެވެ." އިބު އައްބާސް ވިދާޅުވެފައިވަނީ މިތަނުގައި އެބަޔާންކުރައްވަނީ ލަވައިގެ ވާހަކައެވެ. އިބުނު އައްބާސް ވިދާޅުވެފައިވެއެވެ ޢަރަބިންގެ ޙިމްޔަރު ބަހުން ބުނެއުޅޭ ބަހެއް ވެއެވެ. (اسمدي لنا ) މާނައަކީ: "ކަނބުލޭގެޔާއެވެ! އަހަރުމެންނަށް ލަވަކިޔާލަދީ ނަށާލަބަލާށެވެ!" މިހެންނެވެ.\nމި ލިޔުމަކީ 2008 ވަނަ އަހަރުގެ ފެބްރުއަރީ މަހުގެ މެދުތެރޭގައި ނޫރުލްއިސްލާމްގައި ޝާއިޢު ކުރެވުނު ލިޔުމެކެވެ.


vnews - Maldives LivingExpo 2018 hulhuvaifi\nމޯލްޑިވްސް ލިވިންގް އެކްސްޕޯ 2018 ހުޅުވައިފި\nގޯތިގެދޮރުގެ ވިޔަފާރި ކުރާ ކުންފުނިތަކަށް ޚާއްސަކޮށްގެން ހައިރައިޒުން އިންތިޒާމްކޮށްގެން ބާއްވާ މޯލްޑިވްސް ލިވިންގް އެކްސްޕޯ 2018 ފަށައިފި އެވެ.\nތިން ދުވަހުގެ މުއްދަތަށް އާޓް ގެލަރީގައި ކުރިއަށްދާ މޯލްޑިވްސް ލިވިންގް އެކްސްޕޯއަކީ ހައިރައިޒުން ބާއްވާ މީގެ ހަވަނަ އެޑިޝަނެވެ.\nލިވިންގް އެކްސްޕޯގެ މެއިން ސްޕޮންސަރަކީ ސްރީލަންކާގެ މިކްސްޑް ޑިވެލޮޕްމެންޓް ޕްރޮޕަޓީ ކޮލޮމްބޯ ސިޓީ ސެންޓަރ އެވެ. ކޯ ސްޕޮންސަރުންނަކީ މާލޭ ރަސްފަންނުގައި ތަރައްގީކުރާ ކޮރަލް ބޮލެވާޑާއި، ސްރީލަންކާގައި ތަރައްގީކުރާ ލަގްޒަރީ އެޕާޓްމެންޓް ޕްރޮޕަޓީ އަލްޓެއާ އެވެ.\nލިވިންގ އެކްސްޕޯ އާއި ގުޅޭގޮތުން ހައިރައިޒްގެ ޖެނެރަލް މެނޭޖަރު މުހައްމަދު ޝާމިން ވިދާޅުވީ، މިފަހަރުގެ ލިވިންގ އެކްސްޕޯގައި ރައްޖޭގެ އިތުރުން ބޭރުގެ ގިނަ ކުންފުނިތަކަކުން ބައިވެރިވެފައިވާ ކަމަށެވެ.\nޝާމިން ވިދާޅުވީ ލިވިންގ އެކްސްޕޯއަށް ޒިޔާރަތް ކުރާ ފަރާތްތަކުގެ މެދުގައި ގުރުއަތުލުމެއް ބޭއްވުމަށް ހަމަޖެހިފައިވަ ކަމަށާއި ގުރުއަތުން ހޮވޭ ފަރާތްތަކަށް އަގުހުރި އިނާމްތަކެއް ހުށަހެޅިފައިވާ ކަމަށެވެ. އެގޮތުން މުނި ހޯމްކެއާ އަދި ލިންޓެލް އިންވެސްޓްމަންޓް އެންޑް މެނޭޖްމަންޓް ސާވިސްގެ ފަރާތުން ހުށަހަޅާފައިވާ އިނާމުތަކުގެ ތެރޭގައި ބެޑްރޫމް ސެޓު، ސޯފާ ސެޓު އަދި ޑައިނިންގ ޓޭބަލް ފަދަ އަގުހުރި އިނާމުތައް ހިމެނޭ ކަމަށް ޝާމިން ވިދާޅުވި އެވެ.\nހައިރައިޒް އިން އިންތިޒާމްކޮށްގެން 2013 ވަނަ އަހަރުން ފެށިގެން ބާއްވަމުން އަންނަ ލިވިން އެކްސްޕޯއަކީ ގޯތިގެދޮރުގެ ވިޔަފާރި ކުރާ ރާއްޖެއާއި ރާއްޖެއިން ބޭރުގެ ކުންފުނިތަކަށް އަމާޒުކޮށްގެން ބާއްވަމުން އަންނަ މައުރަޒެކެވެ.


ރައީސުލްޖުމްހޫރިއްޔާގެ ނާއިބު، މާފުށީ ޖަލަށް ވަޑައިގެން މާފުށީ ޖަލުގައި އަލަށް ޤާއިމުކުރެވުނު މެޑިކަލް ސެންޓަރު ހުޅުވައިދެއްވައިފި\n16 އޯގަސްޓް 2021\nމޯލްޑިވްސް ކަރެކްޝަނަލް ސަރވިސް (އެމްސީއެސް) ގެ މާފުށީ ޖަލުގައި ޤާއިމުކޮށްފައިވާ މެޑިކަލް ސެންޓަރު2މިއަދު ރަސްމީކޮށް ހުޅުވުމުގެ ރަސްމިއްޔާތު ބާއްވައިފިއެވެ.\nމިއަދު ބޭއްވުނު ރަސްމިއްޔާތުގައި، މެޑިކަލް ސެންޓަރު2ހުޅުއްވައިދެއްވީ ޝަރަފްވެރި މެހެމާން، ރައީސުލްޖުމްހޫރިއްޔާގެ ނާއިބު ފައިޞަލް ނަސީމްއެވެ. ނާއިބު ރައީސްގެ އިތުރުން މި ރަސްމިއްޔާތުގައި މިނިސްޓަރ އޮފް ހޯމް އެފެއަރޒް ޝެއިޙް އިމްރާން ޢަބްދުﷲ، މިނިސްޓަރ އޮފް ހެލްތް އޮނަރަބަލް އަޙްމަދު ނަސީމް، ރައީސުލްޖުމްހޫރިއްޔާގެ އޮފީހުގެ މިނިސްޓަރ އަޙްމަދު ޞަމީރު، ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު، ޑެޕިއުޓީ ކޮމިޝަނަރ އޮފް ޕްރިޒަންސް އަލްއުސްތާޛް އިބްރާހިމް މުޙައްމަދު ދީދީ، އެސިސްޓަންޓް ކޮމިޝަނަރ އޮފް ޕްރިޒަންސް މުޙައްމަދު އާޞިފް އަދި ކޮމިޝަންޑް އޮފިސަރުން ބައިވެރިވެލެއްވިއެވެ.\nމިއަދު ހުޅުވުނު މި މެޑިކަލް ސެންޓަރަކީ ތިން ފޭސްއަކަށް ބަހާލައިގެން ޤާއިމުކުރެވުނު، ދެ ފަންގިފިލާގެ އިމާރާތެކެވެ. މިގޮތުން ފުރަތަމަ ފޭސްގައި ކޮންކްރީޓާއި ގްރައުންޑް ފްލޯރ އަޅާފައިވާއިރު، ދެވަނަ ފޭސްގައި ފުރަތަމަ ފްލޯ އަދި ތިން ވަނަ ފޭސްގައި ފަރުނީޗަރާއި ބޭނުންވާ އާލާތްތަކާއި ތަކެތި ހޯދާފައިވެއެވެ. މި ޕްރޮޖެކްޓަކީ އެމްސީއެސްއަށް ދައުލަތުން ކަނޑައަޅާފައިވާ ބަޖެޓްގެ ތެރެއިން ޕީއައިއެސްޕީ ޕްރޮޖެކްޓެއްގެ ތެރެއިންނެވެ.\nމި ސެންޓަރުގައި އޯޕީޑީ ކޮންސަލްޓޭޝަންތަކާއި އެކްސް ރޭ ނެގުމުގެ އިތުރުން ޓެލެ ކޮންސަލްޓޭޝަންގެ ޚިދުމަތް ފޯރުކޮށްދެވޭނެއެވެ. އަދި ނަފްސާނީ ގޮތުން އެހީތެރިކަންބޭނުންވާ ފަރާތްތަކަށް ކްރައިސިސް ސެންޓަރ އެއްވެސް މި ސެންޓަރުގައި ވަނީ ޤާއިމުކުރެވިފައެވެ. މި ސެންޓަރުގައި ލެބޯޓަރީއަކާއި ދަތުގެ ޚިދުމަތް ފޯރުކޮށްދެން ބޭނުންވާ އާލާތްތައް ހުރިނަމަވެސް، މި ވަގުތު ލެބޯޓަރީ ޓެކްނީޝަނަކާއި ދަތުގެ ބަލިތަކަށް ޚާއްސަ ޑޮކްޓަރެއް ނެތުމުން މިޚިދުމަތްތައް މުސްތަޤްބަލެއްގައި ދެވެން ފެށޭނެއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ނާއިބު ރައީސް ވިދާޅުވީ މި ހުޅުވުނު ސެންޓަރުގެ ސަބަބުން ޤައިދީންނަށް ޖަލުގައި ތިބެގެން ގާތުން ސިއްޙީ ފަރުވާ ފޯރުކޮށްދެވޭނެކަމަށެވެ. އަދި އެމްސީއެސްގެ އޮފިސަރުންކުރާ ޚިދުމަތަކީ ޤައުމީ އަދި ވަރަށް މުހިއްމު ޚިދުމަތެއްކަމަށާއި ބަލަންވާނީ ޖަލުގައި ތިބި އެންމެންނަކީވެސް މުޖްތަމައަށް ރަނގަޅު ފަރުދުންގެ ގޮތުގައި ވީހާވެސް އަވަހަށް ނެރެވޭނެ ބަޔަކަށް ހެދުމަށް ކަމަށް އެ މަނިކުފާނު ވިދާޅުވިއެވެ.\nމިނިސްޓަރ އޮފް ހޯމް އެފެއަރޒް ޝެއިޙް އިމްރާން ޢަބްދުﷲ، ޤައިދީންނަށް ސިއްޙީ ޚިދުމަތް ފޯރުކޮށްދިނުމަށް ހުރި ދަތިތައް ފާހަގަކުރައްވައި ވިދާޅުވީ މިއަދަކީ ދެކެންވަރަށް ބޭނުންވި ދުވަހެއްކަމަށެވެ. އަދި ވޭތުވެ ދިޔަ 50 އަހަރުގެ ތެރޭގައި އޮފިސަރުން ބައިނަލްއަޤްވާމީ މިންގަނޑުތަކަށް ތަމްރީންކުރެވި، މިހާރު ރަނގަޅު ޓީމެއް ބިނާވެފައިވާކަން ފާހަގަކުރެއްވިއެވެ.\nހެލްތް މިނިސްޓަރގެ ވާހަކަފުޅުގައި ފާހަގަކުރެއްވީ ޤައިދީންނަކީ ޖަލަށް އައުމުން އެކަނިވެރިވާނެ ބައެއްކަމަށާއި، އެފަރާތްތަކަށް އަނިޔާވެރިނުވުމަށާ އޭގެ ބަދަލުގައި އެފަރާތްތައް ޖަލުން މިނިވަންވުމުންވެސް ރައްޓެހިންގެ ގޮތުގައި ދެކޭގޮތަށް އިޙްސާންތެރިކަމާއި އޯގާތެރިކަމާއެކު މުހާތަބުކޮށް، ގާތްގުޅުމެއް ބާއްވަން ބާރުއެޅުއްވިއެވެ. އަދި ޖަލުގައި ރިހެބިލިޓޭޝަން ސެންޓަރެއް ޤާއިމުކުރުމުގެ މުޙިއްމުކަން ފާހަގަކުރައްވާ، ހެލްތް މިނިސްޓްރީގެ ފަރާތުން ދެވެން އޮތް ހުރިހާ އެއްބާރުލުމެއް ދެއްވާނެކަމަށް ވިދާޅުވިއެވެ.\nކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު، ނާއިބު ރައީސް ފައިޞަލް ނަސީމް، ހޯމް މިނިސްޓަރ ޝެއިޙް އިމްރާން ޢަބްދުﷲ، ހެލްތް މިނިސްޓަރ އޮނަރަބަލް އަޙްމަދު ނަސީމް އަދި އޮނަރަބަލް ޞަމީރު، އެމްސީއެސްއަށް ދެއްވާ އެހީތެރިކަމަށް ވަރަށް އިޙްލާސްތެރިކަމާއެކު ޝުކުރު ދެންނެވިއެވެ. ސިއްޙީ ޚިދުމަތް ފޯރުކޮށްދިނުމަށް ޤައިދީން އެއްތަނުން އަނެއް ތަނަށް އުފުލުމަކީ ތަކުލީފު ބޮޑު ކަމައްކަމަށާއި ސެކިއުރިޓީގެ ގޮތުން ބޮޑެތި ގޮންޖެހުންތަކެއް ކެނޑިނޭޅި ދިމާވަމުން އަންނަ ކަމައްކަމަށް ކޮމިޝަނަރ ފާހަގަކުރެއްވިއެވެ. އަދި މިއަދު މި ހުޅުވުނު މެޑިކަލް ސެންޓަރުގެ ސަބަބުން، ޓެލެ ކޮންސަލްޓޭޝަންގެ ޚިދުމަތާއެކު އަސާސީ ގިނަ ޚިދުމަތްތަކެއް އެއްތަނަކުން ފޯރުކޮށްދެވޭނެކަމަށާއި މުސްތަޤްބަލުގައި އިތުރު އާލާތާއި ޑޮކްޓަރުން ހޯދައި، މިހާރަށްވުރެ އިތުރު ޚިދުމަތްތައް ފޯރުކޮށްދެވޭނެކަމަށް ވިދާޅުވިއެވެ.


Fainu narudhama nizam ge gina masakkaiythakeh kodhdheyne faraatheh hoadhanee | Fainu Online\nފައިނު ނަރުދަމާ ނިޒާމްގެ ގިނަ މަސައްކަތްތަކެއް ކޮށްދޭނެ ފަރާތެއް ހޯދަނީ\nއިބްރާހިމް ފަހީމް 13 ޖެނުއަރީ 2021, ބުދަ, 22:25\nފައިނު ނަރުދަމާ ނިޒާމްގެ ގިނަ މަސައްކަތްތަކެއް ކޮށްދޭނެ ފަރާތެއް ހޯދަން އިޢުލާން ކޮށްފިއެވެ.\nފައިނުގެ ފެނާއި ނަރުދަމާގެ ނިޒާމްގެ މަސައްކަތް ސަރުކާރުން ޙަވާލު ކޮށްފައިވާ އެމް.ޑަބްލިއު.އެސް.ސީން ކޮށްފައިވާ އިޢުލާނެއްގައި ބުނެފައިވަނީ، ރ. ފައިނުގައި އާރް.އޯ އެޑްމިން ބިލްޑިންގ، ޕާކިންގ ޝެޑް އަދި ބައުންޑްރީ ވޯލް ޢިމާރާތް ކޮށްދޭނެ ފަރާތެއް ހޯދަން ބޭނުންވާ ކަމަށެވެ. ބީލަމުގައި ބައިވެރިވުމަށް ފުރިހަމަ ވާންޖެހޭ މުހިންމު ޝަރުތުތަކުގެ ތެރޭގައި ހިމެނެނީ، މިނިސްޓްރީ އޮފް އިކޮނޮމިކް ޑިވޮލޮޕްމަންޓް އިން ވިޔަފާރި ކުރުމުގެ ހުއްދަ ލިބިފައިވާ ފަރާތްތަކަށްވުމާއި މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގައި ރެޖިސްޓްރީވެފައިވާ ފަރާތަކަށްވުން އަދި މުއްދަތު ހަމަނުވާ ނެޝަނަލް ކޮންޓްރެކްޓަރސް ރެޖިސްޓްރޭޝަން އޮންނަ ފަރާތަކަށްވުމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަނި ކަމަށާއި ބީލަން ފޮތް ބައްލަވައިގަތުމަށް ބޭނުންވާ ފަރާތްތަކުން ފައިސާދެއްކުމަށް ބެންކު ޓްރާންސްފަރ ފޯރމް ފުރިހަމަ ކުރުމަށް އެދިފައިވެއެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 500.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 13 ޖަނަވަރީ 2021 އިން 18 ޖަނަވަރީ 2021 އަށެވެ. ބީލަންފޮތް ދޫކުރުން އޮންނާނީ 20 ޖަނަވަރީ 2021 ގެ ހެނދުނު 10:00 އިން މެންދުރު ފަހު 04:00 އަށް ފެން ބިލްޑިންގ5ވަނަ ފަންގިފިލާ އިންނެވެ.\nއިޢުލާނުގައިވާ ގޮތުން ޕްރީބިޑް މީޓިންގް ބޭއްވުމަށް ހަމަޖެހިފައިވަނީ 21 ޖަނަވަރީ 2021 ވާ ދުވަހު 10:00 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 26 ޖަނަވަރީ 2021 ވާ ދުވަހު 10:00 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10،000 ރުފިޔާގެ ބިޑް ސެކިއުރިޓީ ހުށަހަޅަންޖެހެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރކަމަށް ބުނެފައިވެއެވެ. ބިޑް އެވާރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ ބިޑް އެވޯރޑްކުރެވޭތާ 14 ދުވަސްތެރޭގައި ހުށައަޅަންވާނެ ކަމަށްވެސް އިޢުލާނުގައި ބުނެފައިވެއެވެ.\nއިތުރު ލިޔުންތައް ރ. ފައިނު\nއިންނަމާދޫ އަދި ފައިނުގެ ނަރުދަމާގެ މަސައްކަތަށް އެކްސްކަވޭޓަރ އޮޕަރޭޓަރުން ހޯދަނީ\nފައިނުގައި ފަށާ ދަނޑުވެރިކަން ދަސްކޮށްދޭ ޕްރޮގްރާމްގައި ބައިވެރިވުމުގެ ފުރުޞަތު


MMPRC massala aa gulhigen fuluhun kuran jehey evves kameh nukoh nubaavvaanan: Police | ThePress\nއެމްއެމްޕީއާރްސީ މައްސަލައާ ގުޅިގެން ކުރަން ޖެހޭ އެއްވެސް ކަމެއް ނުކޮށް ނުބާއްވާނަން: ފުލުހުން\n14 July 2019, 16:53\nފުލުހުންގެ ބައެއް ވެރިން ކޮމިޓީ އަށް ހާޒިރު ކޮށްފައި / ފޮޓޯ: މަޖިލިސް\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ)ގެ ހިޔާނާތުގެ މައްސަލައާ ގުޅިގެން ތަހުގީގު މަރުހަލާގައި ކުރަން ޖެހޭ އެއްވެސް ކަމެއް ނުކޮށް ނުބާއްވާނެ ކަމަށް ފުލުހުން ބުނެފިއެވެ.\nއެމްއެމޕީއާރްސީ މައްސަލައިގެ ތަހުގީގުތައް ކުރިއަށްދާ ގޮތް އޮޅުންފިލުވުމަށް ފުލުހުންގެ ބައެއް ވެރިން ރައްޔިތުންގެ މަޖިލީހުގެ ކޮމިޓީ އަށް ހާޒިރު ކުރުމުން އެސިސްޓަންޓް ކޮމިޝަނާ އޮފް ޕޮލިސް މުހައްމަދު ރިޔާޒް ވިދާޅުވީ އެ ހިޔާނާތުގެ މައްސަލައާ ގުޅިގެން ތަހުގީގު މަރުހަލާގައި ފުލުހުން ކުރަން ޖެހޭ އެއްވެސް ކަމެއް ނުކޮށް ނުބާއްވާނެ ކަމަށެވެ.\nއެމްއެމްޕީއާރްސީގެ މައްސަލައިގައި ފުލުހުން ހިންގާ ތަހުގީގަކީ އެއްވެސް ފަރުދަކަށް ޓާގެޓްކޮށްގެން ހިންގާ ތަހުގީގެއް ނޫން ކަމަށާއި އެމްއެމްޕީއާރުސީގެ ފައިސާ ވަން އެސްއޯއެފް ކުންފުންޏާ އެކު ފައިސާގެ މުއާމަލާތް ހިންގި ހުރިހާ އެންމެންގެ ތަހުގީގުތައް ވެސް ހިންގާނެ ކަމަށް ރިޔާޒު ވިދާޅުވިއެވެ.\nއެންޓި ކޮރަޕްޝަން ކޮމިޝަން (އޭސީސީ) އިން އެކުލަވާލި ތަހުގީގު ރިޕޯޓުގައިވާ ގޮތުން 155 ފަރާތަކަށް އެސްއޯއެފުން ވަނީ ލައްކަ އިންނާއި މިލިއަނުން ޑޮލަރު ޖަމާކޮށްފައެވެ. އެގޮތުން ކޮމިޓީގައި ވާހަކަ ދައްކަވަމުން، ރިޔާޒު ވިދާޅުވީ، އެއްވެސް މީހަކަށް ނޭނގި، އެ މީހެއްގެ އެކައުންޓަށް ފައިސާއެއް ރައްދުވެފައި އޮވެއްޖެ ނަމަ، އެ ފަރާތަކަށް ފައިސާ ހަވާލު ކުރުމަކީ އެ މީހެއްގެ މައްޗަށް އޮތް ގާނޫނީ ޒިންމާއެއް ކަމަށާއި، ފައިސާ ރައްދު ނުކޮށް ފައިސާ ބޭނުން ކުރުމަކީ ކުށްވެރިވެދާނެ ކަމެއް ކަމަށެވެ.\nއެމްއެމްޕީއާރްސީއަކީ ރާއްޖޭގެ ތާރީހުގައި މިހާތަނަށް ހިންގި އެންމެ ބޮޑު ހިޔާނާތް ހިންގި ކުންފުންޏެކެވެ. އެކުންފުނީގެ ބޮޑު ހިޔާނާތުގެ މައްސަލައިގައި ދައުލަތަށް ލިބެންޖެހޭ 1.3 ބިލިއަން ރުފިޔާ އަމިއްލަ ކުންފުންޏެއް ކަމަށް ވާ އެސްއޯއެފް ގެ އެކައުންޓަށް ޖަމާ ކޮށްފައި ވާކަން އޭސީސީން މިއަހަރުގެ ފެބްރުއަރީ މަހު އާންމު ކުރި ތަހުގީގުގެ ރިޕޯޓުން ހާމަވެފައި ވެއެވެ. މި ރިޕޯޓްގައި ބުނެފައިވާ ގޮތުން 57 ރަށެއްގެ މައްސަލަ އެ ކޮމިޝަނުން ބަލާފައި ވާއިރު، އެ ރަށްރަށާއި ފަޅުތަކުގެ އެކުއިޒިޝަން ކޮސްޓްގެ ގޮތުގައި 77.5 މިލިއަން ޑޮލަރު ލިބެން ޖެހެއެވެ. ނަމަވެސް، އެމްއެމްޕީއާރުސީ އަށް ވަދެފައި ވަނީ އެއިން އެންމެ 12.5 މިލިއަން ޑޮލަރެވެ.\nކޮރަޕްޝަން އެންޓި ކޮރަޕްޝަން ކޮމިޝަން އެމްއެމްޕީއާރުސީގެ ކޮރަޕްޝަން ސިޔާސީ ޕޮލިސް


އޭއެފްސީގެ ރައީސް ކަމަށް ވާދަކުރައްވާ ޔޫއޭއީގެ ސްޕޯޓްސް މިނިސްޓަރ ރުމެއިތީގެ ކެމްޕޭން މިއަދު ފަށަނީ - Maldives Football\nއޭއެފްސީގެ ރައީސް ކަމަށް ވާދަކުރައްވާ މޭޖަރ ޖެނެރަލް މުހައްމަދު ހަލްފާން އަލް ރުމެއިތީ (ފޮޓޯ: ރުމެއިތީ2019/ޓްވިޓަރ)\nއޭއެފްސީގެ ރައީސް ކަމަށް ވާދަކުރައްވާ ޔޫއޭއީގެ ސްޕޯޓްސް މިނިސްޓަރ ރުމެއިތީގެ ކެމްޕޭން މިއަދު ފަށަނީ\nއެމްއެފް ނިއުސް07 މާރޗް 2019 09:10\nއަބޫ ދާބީ، ޔޫއޭއީ - އޭޝިއަން ފުޓްބޯލް ކޮންފެޑަރޭޝަން (އޭއެފްސީ) ގެ ރައީސް ކަމަށް ވާދަކުރައްވާ ޔޫއޭއީ ގެ މޭޖަރ ޖެނެރަލް މުހައްމަދު ހަލްފާން އަލް ރުމެއިތީގެ ކެމްޕޭން މިއަދު ރަސްމީކޮށް ފެށުމަށް ހަމަޖެހިފައިވާކަމަށް ރުމެއިތީގެ ކެމްޕޭން އޮފީހުން ހާމަކޮށްފި އެވެ.\n2013 ވަނަ އަހަރުން ފެށިގެން އޭއެފްސީގެ ރައީސް ކަމުގެ މަގާމުގައި ހުންނެވި ބަހްރޭންގެ ޝާހީ އާއިލާގެ މެމްބަރ ޝެއިހް ސަލްމާމް ބިން އިބްރާހިމް އަލް ޚަލީފާ އާއި ވާދަކުރައްވަން އަލް ރުމެއިތީ ނިންމެވުމުގެ ކުރިން ގިނަ ބަޔަކަށް ގަބޫލުކުރެވިފައިއޮތީ ޝެއިހް ސަލްމާން އާއި ވާދަކުރައްވާނީ ސައުދީ އަރަބިއްޔާގެ ކެންޑިޑޭޓެއް ކަމަށެވެ.\nނަމަވެސް ޔޫއޭއީގެ ކުޅިވަރާއި ބެހޭ އެންމެ އިސް ވުޒާރާ، ޖެނެރަލް އޮތޯރިޓީ ފޯ ޔޫތް ސްޕޯޓްސް އެންޑް ވެލްފެއާގެ ޗެއާމަން ކަމުގެ މަގާމުގެ އިތުރުން ޔޫއޭއީގެ ފުލުހުންގެ ކޮމާންޑަރ އިން ޗީފްގެ މަގާމުވެސް ފުރުއްވާފައިވާ ރުމެއިތީ އޭއެފްސީގެ ރައީސް ކަމަށް ވާދަކުރައްވާނެކަމަށް އިއުލާންކޮށް ކެންޑިޑެސީ ހުށައެޅުމާއެކު ގިނަބަޔަކަށް ލިބިގެންގޮސްފައިވަނީ ކުއްލި ސިހުމެކެވެ. 2008 އިން 2011 އަށް ޔޫއޭއީގެ ފުޓްބޯލް އެސޯސިއޭޝަންގެ ރައީސް ކަން ކުރެއްވުމުގެ އިތުރުން އޭއެފްސީގެ އެގްޒެކްޓިވް ކޮމިޓިގެ މެމްބަރުކަން މިހާރުވެސް ކުރައްވަމުން ގެންދަވާ ރުމެއިތީ ވަނީ ދާދި ފަހުން ޔޫއޭއީގައި ނިމިގެންދިޔަ އޭޝިއަން ކަޕްގެ ލޯކަން އޮގަނައިޒިން ކޮމިޓީގެ ޗެއާމަން ކަމުގެ މަގާމް ވެސް ފުރުއްވާފަ އެވެ.\nޔޫއޭއީގެ ޖެނެރަލް އޮތޯރިޓޯ ފޯ ޔޫތް ސްޕޯޓްސް އެންޑް ވެލްފެއާ އަކީ އެ ގައުމުގެ ކުޅިވަރާއި ބެހޭ ކަންތައްތައް ނިންމާ ސަރުކާރުގެ އެންމެ މަތީ ވުޒާރާ އެވެ. އެގޮތުން މަތީ ފަންތީގެ ކުޅިވަރު ވަސީލަތްތައް ގާއިމު ކުރުމާއި އެފަދަ ކަންތައްތައް ހާސިލުކުރުމަށްޓަކައި ކުރަންޖެހޭ އެންމެހާ ދިރާސާތައް ކޮށް އެކަންކަން ތަންފީޒުކުރުމަކީ އެ ވުޒާރާގެ މަސްއޫލިއްޔަތުގެ ތެރޭގައި ހިމެނޭ ކަމެކެވެ.\nރުމެއިތީ ގެ ކެމްޕޭން ރަސްމީކޮށް ފެށުމަށް ހަމަޖެހިފައިވަނީ ރާއްޖެ ގަޑިން މިއަދު މެންދުރު 12 ޖަހާއިރު އެވެ.


Forex Trading In Bodu Faidhaaeh Hoadhaane Goeh Miothee - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 53 މިނެޓް ކުރިން\nފޮރެކްސް ޓްރޭޑިން އިން ބޮޑު ފައިދާއެއް ހޯދާނެގޮތް މިއޮތީ!\nފޮރެކްސް ޓްރޭޑިން އަކީ މިހާރު ވަރަށް ގިނަ ދިވެހިން ވެސް އާމްދަނީ ހޯދުމަށް ބޭނުން ކުރާ ވަސީލަތެކެވެ. ރަނގަޅަށް ފޮރެކްސްގައި އާމްދަނީ ހޯދާ ކިތަންމެ ބަޔަކު ވެސް އެބަތިއްބެވެ. ނަމަވެސް ބައެއް މީހުންނަށް، މާކެޓްގެ ވާނުވާ ނޭނގުމުގެ ސަބަބުން، ނުވަތަ އެކަށީގެންވާ ވަރަށް މައުލޫމާތު ލިބިފައި ނެތުމުން ފޮރެކްސްގައި ފައިދާ ހޯދަން ދަތިތައް ވެސް ކުރިމަތިވެއެވެ. މިފަދަ ފަރާތްތަކަށް ފަސޭހަވާނެ ވަރަށް ގިނަ ޕްރޮގްރާމްތައް އެބަހުއްޓެވެ. އެގޮތުން މިލިޔުމުގައި މިއޮތީ ފޮރެކްސްގައި ފައިދާ ހޯދަން ފަސޭހަ ކޮށްދޭނެ ބައެއް ޕްރޮގްރާމްތަކެވެ.\n1000ޕިޕް ކްލައިމްބާ ފޮރެކްސް ސިސްޓަމް\n1000ޕިޕް ކްލައިމްބާ ފޮރެކްސް ސިސްޓަމް ޑައިޒަން ކޮށްފައި ވަނީ ފޮރެކްސްގައި ފައިދާ ހޯދަން ބޭނުންވާ މީހުންނަށް ބޭނުންވާ މުހިއްމު ހުރިހާ ފީޗާސްތަކެއް ހިމަނައިގެންނެވެ. މި ޕްރޮގްރާމުން އަމިއްލައަށް ފޮރެކްސް މާކެޓް ދިރާސާކޮށް އެންމެ ރަނގަޅު އަގުތައް ދެނެގަންނާނެއެވެ. ޓްރޭޑެއް ޖައްސަން އެންމެ ރަނގަޅު ގަޑި ވިޝުއަލީކޮށް، އަދި އޯޑިއޯ އިންނާއި އީމެއިލް އިން ވެސް އަންގައިދޭނެއެވެ.\nފޮރެކްސް ޓްރޭޑް ކުރާ ގިނަ ބަޔަކު މި ޕްރޮގްރާމް ބޭނުން ކުރެއެވެ. މީގެ އަގަކީ 299 އެމެރިކާ ޑޮލަރެވެ. ނަމަވެސް ހާއްސަ ޕްރޮމޯޝަނަކާއި އެކު މިހާރު 97 އެމެރިކާ ޑޮލަރަށް މި ޕްރޮގްރާމް ލިބެން އެބަހުއްޓެވެ. މި ޕްރޮގްރާމަށް ފައިސާ ދައްކަން ޖެހޭނީ އެންމެ ފަހަރަކު އެވެ. އޭގެ ފަހުން ކިތަންމެ ދުވަހެއް ވަންދެން ވެސް ޕްރޮގްރާމް ބޭނުން ކުރެވޭނެއެވެ. އިތުރު ޗާޖެއް ނުކުރާނެއެވެ.\n1000ޕިޕް ކްލައިމްބާ ފޮރެކްސް ސިސްޓަމްގެ އިތުރު މައުލޫމާތު މިލިންކުން ފެންނާނެއެވެ.\nފޮރެކްސް ޓްރޭޑް ކުރާ މީހުންނަށް ފައިދާ ހޯދައިދީ، ގެއްލުން ކުޑަކޮށްދިނުމުގައި އެންމެ ގިނަ ދުވަސްވީ އެއް ޕްރޮގްރާމަކީ 1000ޕިޕް ބިލްޑާއެވެ. މި ޕްރޮގްރާމަށް މިހާރު ދިހަ އަަހަރު ވެއްޖެއެވެ. ގިނަ ރިވިއުތައް ބުނާ ގޮތުގައި މިއީ ވަރަށް ފުރިހަމަ ޕްރޮގްރާމެކެވެ. ގެއްލުން ކުޑަ، ފައިދާ ބޮޑު ޕްރޮގްރާމެއް އިހްތިޔާރު ކުރާނަމަ މި ޕްރޮގްރާމް އިހްތިޔާރު ކުރަން ގިނަ މީހުން ލަފާދެއެވެ. މިއީ ހުރިހާ ގައުމެއްގެ ޓައިމް ޒޯންތަކަށް ވެސް ފައްކާކޮށްފައިވާ ފުރިހަމަ ޕްރޮގްރާމެކެވެ. ޓްރޭޑެއް ކުރަން އެންމެ ރަނގަޅުގަޑި އީމެއިލް މެދުވެރިކޮށާއި އެސްއެމްއެސް މެދުވެރިކޮށް މި ޕްރޮގްރާމުން ފޮނުވައި ދޭނެއެވެ. 1000ޕިޕް ބިލްޑާގެ މައުލޫމާތު މިލިންކުން ފެންނާނެއެވެ.\nފޮރެކްސް ޓްރެންޑީ އަކީ އަލަށް ފޮރެކްސް ޓްރޭޑިން ފަށާ މީހަކަށް ވެސް ވަރަށް މުހިއްމު ޕްރޮގްރާމެކެވެ. މި ޕްރޮގްރާމްގެ އެންމެ ހާއްސަ އެއް ކަމަކީ ބޭނުންވާ މައުލޫމާތު ލައިވް ޗެޓް މެދުވެރިކޮށް ލިބޭނެއެވެ. ޓްރޭޑް ކުރަން އެންމެ ރަނގަޅު ވަގުތުތައް އަންގައިދޭން ނޮޓިފިކޭޝަން ފޮނުވައި ދޭނެެއެވެ. އަދި އެންމެ ހާއްސަ ކަމަކީ އޮޓޮމެޓިކުން ޓްރޭޑް ކުރެވޭނެ ގޮތައް މި ޕްރޮގްރާމްގައި ގަޑިތައް ވެސް ކަނޑައެޅިދާނެއެވެ.\nފޮރެކްސް ޓްރޭޑް ކުރާ މީހުން އެންމެ އާއްމުކޮށް ބޭނުންކުރާ މެޓަޓްރޭޑް، ނިންޖާޓްރޭޑާ، ޓްރޭޑްސްޓޭޝަން އަދި އިތުރު އެތައް ޕްލެޓްފޯމެއްގައި ޓްރޭޑް ކުރާ ފަރާތްތަކަށް ވެސް މިއީ ވަރަށް ފުރިހަމަ ރަނގަޅު ޕްރޮގްރާމަކަށް ވާނެއެވެ.\nފޮރެކްސް ޓްރެންޑީގެ އިތުރު މައުލޫމާތު މިލިންކުން ފެންނާނެއެވެ.\nފޮރެކްސް ޓްރޭޑިންގައި އެންމެ ތަޖުރިބާކާރު މީހުންނަށް ވެސް އަދި އެންމެ އަގުބޮޑު، ސޮފްޓްވެއާތަކަށް ވެސް ސައްތައިން ސައްތަ ފައިދާއެއް ނެރެވުމަކީ ނާދިރު ކަމެކެވެ. ނަމަވެސް ގެއްލުން ކުޑަކޮށް ވީވަރަކުން ފައިދާ އިތުރުކުރެވޭނެ މަގުތައް ހުރެއެވެ. އަހަރެން މިގެނެސްދެނީ އިތުބާރުކުރެވޭ ވެބްސައިޓްތަކުގައި ހުރި މިފަދަ ޕްރޮގްރާމްތަކުގެ މައުލޫމާތެވެ.\nފޫހިފިލުވަން ނަގާ ފޮޓޯތަކުން އާމްދަނީ ހޯދިދާނެ!\nބިޓްކޮއިންގެ އަގު މައްޗަށް، ގޭގައި އިނދެ ބޮޑު އާމްދަނީއެއް ހޯދިދާނެ!\nގޭގައި އިނދެގެން ބޮޑު މަހުޖަނަކަށް ވެވިދާނެތަ؟\nމާޗް 30, 2020 12:06\nމާޗް 30, 2020 13:28\nތީ ކަޑަ އައިޑިއާ އެއް މިދުވަސްކޮޅު. 1000 ޑޮލަރު ވަރު ދުއްވާނުލާ ޕުރޮފިޓަބަލް ޓްރޭޑާ އަކަށް ނުވާނެ.5އަހަރުގެ ތަޖުރިބާގެ އަލީގަ މި ބުނީ.


Komandoo dhaairaa ge bahus: Corruption huttuvumaai gaabiliyyathu kamuge ethah nukuthaa eh | Jazeera\tކޮމަންޑޫ ދާއިރާގެ ބަހުސް: ކޮރަޕްޝަން ހުއްޓުވުމާއި ގާބިލިއްޔަތުކަމުގެ އެތައް ނުކުތާއެއް - Jazeera\nޕީޕީއެމް އަދި އެމްޑީޕީ ކެންޑިޑޭޓުން ވަނީ ބަހުގެ ހަމަލާތަކެއް ދީފަ\nއަދި އިންތިހާބުވެއްޖެނަމަ ދައްކާނެ ތަފާތުގެ ވާހަކަވެސް ކެންޑިޑޭޓުން ދެއްކި\nތިން ކެންޑިޑޭޓުންވެސް ވަނީ ގިނަ ނުކުތާތަކަށް އަލިއަޅުވާލާފަ\nމަރިޔަމް ނިމާ ހަސަން January 26, 2022 383 views0\nކޮމަންޑޫ ދާއިރާގެ ބަހުސްގައި ދާއިރާއަށް ވަދަކުރާ ކެންޑިޑޭޓުން\nކުރިޔަށް އޮތް ރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަނުގެ ކެންޑިޑޭޓުންގެ މެދުގައި މިރޭ އޮތް މަޖިލިސް ބަހުސްގައި އިންތިހާބު ކާމިޔާބުވެއްޖެނަމަ ކޮރަޕްޝަން ހުއްޓުވުމަށް ކެންޑިޑޭޓުން ގެންގުޅުއްވާނެ ތަސައްވުރާއި ދާއިރާގެ ރައްޔިތުންނަށް ކޮށްދޭން ރާވާފައިވާ ކަންކަމާއި އެ ކެންޑިޑޭޓެއްގެ ގާބިލިއްޔަތުކަމާއި ދޭތެރޭ ގިނަ ވާހަކަތަކެއް ތިން ކެންޑިޑޭޓުންވެސް ދައްކަވައިފިއެވެ.\nނިއުސް ހޯސްޓް އަބްދުﷲ މުއާޒް މޮޑަރޭޓްކުރެއްވި އެ ބަހުސް ޕީއެސްއެމުން މިރޭ ކުރިޔަށްގެންދިޔައިރު މުއާޒް ވަނީ ދާއިރާއަށް ކުރިމަތިލާފައިވާ ތިން ކެންޑިޑޭޓުންކަމުގައިވާ ޕީޕީއެމްގެ މޫސާ ފަތުހީ، އެމްޑީޕީގެ މުހައްމަދު ރާޝިދު އަދި އެމްއެންޕީގެ އަބްދުލް ހަންނާން އިދުރީސާއި ރާއްޖެއަށް ކުރިމަތިވެފައިވާ ކޮރަޕްޝަނުގެ މައްސަލަ ހައްލު ކުރުމަށް މަޖިލީހުގެ ތެރެއިން ކުރައްވަން ގަސްދުކުރާ ކަންކަމަކީ ކޮބައިތޯ ސުވާލުކޮށްފައެވެ. އެ ސުވާލުގެ ޖަވާބުގައި ތިން ކެންޑިޑޭޓުންވެސް ވަނީ ގިނަ ނުކުތާތަކެއް ފާހަގަކުރައްވާފައެވެ. އަދި ބައެއް ކެންޑިޑޭޓުން ވަނީ އެކަކު އަނެކަކަށް އެ ސުވާލާއި ގުޅިގެން ފާޑުވެސް ކިޔައިފައެވެ.\nކަންކަން އިސްލާހު ނުކުރެވޭނަމަ އިސްތިއުފާ ދޭނަން\nއެމްޑީޕީގެ ފަރާތުން ދާއިރާއަށް ވާދަކުރާ ކެންޑިޑޭޓް މުހައްމަދު ރާޝިދު އެ ސުވާލުގެ ޖަވާބުގައި ވިދާޅުވީ މިހާރު ވެރިކަމުގައި އޮތް އެމްޑީޕީ ސަރުކާރަކީ ކޮރަޕްޝަނާ ދެކޮޅަށް އިންތިހާއަށް މަސައްކަތް ކުރާ ސަރުކާރެއް ކަމަށެވެ.\nއަދި މިނިވަންކަމާއެކު މަސައްކަތް ކުރުމުގެ ފުރުސަތު ވުޒާރާތަކަށް ދީފައިވީނަމަވެސް އެކަށީގެންވާގޮތަށް މަސައްކަތް ނުކުރާނަމަ އެ މަގާމުތަކުގައި ތިބޭ ފަރާތްތައް ޒިންމާދާރުކުރުވައި މަގާމުން ދުރުކުރަން އޭނާ ތާއިދުކުރާ ކަމަށެވެ.\nރާޝިދު ވިދާޅުވީ ނިމިދިޔަ ޕީޕީއެމްގެ ސަރުކާރަކީ ކޮރަޕްޝަނުގެ ހާއްޔެއް ކަމަށެވެ. އަދި އޭރު މަގާމުތަކުގައި ތިއްބެވި ބޭފުޅުން އިސްތިއުފާ ނުދެއްވީ ކީއްވެތޯވެސް ސުވާލު ކުރެވޭ ކަމަށެވެ. އަދި މިދިޔަ ސަރުކާރުގައި ކޮރަޕްޝަންގެ އަމަލުތައް ހިންގިއިރުވެސް އިދިކޮޅު ޕީޕީއެމުގެ ފަރާތްތައް ފިނި ކޮޓަރީގައި އަޅާނުލާ ތިއްބެވީކަމަށް ރާޝިދު ތުހުމަތުކުރެއްވިއެވެ.\nމަޖިލީހުގެ ގޮނޑީގައި އިންނަވައިގެން ރާޝިދު ވިދާޅުވީ އޭނާއަށް ކަންކަން އިސްލާހު ނުކުރެވިއްޖެނަމަ އިސްތިއުފާ ދެއްވާނެ ކަމަށެވެ.\nކެމްޕޭން ކޮށްދެއްވަނީ ކޮރަޕްޝަނުގެ ތުހުމަތު ކުރެވޭ މީހެއް\nކޮރަޕްޝަންގެ ސުވާލަށް ޖަވާބު ދެއްވަމުން ޕީޕީއެމްގެ ފަރާތުން ވާދަކުރާ ކެންޑިޑޭޓް މޫސާ ފަތުހީ ވިދާޅުވީ ކުރިޔަށް އޮތް އިންތިހާބުގައި ވެރިކަން ކުރާ އެމްޑީޕީގެ ކެމްޕޭނުގައި ރާޝިދަށް ވޯޓު ހޯދައިދިނުމަށްޓަކައި ކޮރަޕްޝަނުގެ ތުހުމަތު ކުރެވޭ ވަޒީރަކު ގަދައަޅައި މަސައްކަތް ކުރައްވާކަމަށެވެ.\nސަރުކާރަށް ބަހުގެ ހަމަލާތައް އަމާޒުކުރަމުން އޭނާ ވިދާޅުވީ ކޮރަޕްޝަނުގެ ތުހުމަތު ކުރެވޭ ޔޫތު މިނިސްޓަރު އަހުމަދު މަހުލޫފުގެ މައްސަލަ ކުރިއަށް ނުދާ ކަމަށެވެ. ނަމަވެސް ފާހަގަކޮށްލެވޭ ކަމަކީ ފަތުހީ އިޝާރަތްކުރެއްވި މިނިސްޓަރު މަހުލޫފްގެ މައްސަލަ މިހާރު ޝަރީއަތުގެ މަރުހަލާގައި އޮތް ކަމެވެ.\nއޭގެ އިތުރުންވެސް ފަތުހީ ވަނީ ސަރުކާރުގެ ޒީރޯ ޓޮލަރެންސްގެ ސިޔާސަތުގެ އެއްވެސް އަސަރެއް ނެތްކަމަށް މިރޭ ވިދާޅުވެފައެވެ.\nކޮރަޕްޝަނަށް ޒީރޯ ޓޮލެރެންސް ދޭނަމޭ ބުނެ އައި ސަރުކާރުގެ ހާލަތު މިއޮތީ ފެންނަން،"\nފަތުހީ އިތުރަށް ވިދާޅުވީ މިއަދު ގައުމުގެ ކޮރަޕްޝަނުގެ ހާލަތު މިހާރު 10 ގުނަ ދަށަށް ގޮސްފައިވާ ކަމަށެވެ. އަދި މި ސަރުކާރު މިއޮތްގޮތަށް އޮވެ ރާއްޖޭގައި ކޮރަޕްޝަން ނައްތާލުމަކީ ވާނެކަމެއް ނޫން ކަމަށާއި ވެންޓިލޭޓަރު ހިޔާނާތާއި ރައްޔިތުންގެ ކަންބޮޑުވުން އޮތް "މެޑިކަލް މާފިއާ" ގެ މައްސަލަތައްވެސް ސަރުކާރަށް ނުބެލޭކަން ފަތުހީ ފާހަގަކުރެއްވިއެވެ.\nފަތުހީ ވަނީ މިހާރު ކަންކަން އޮތް ގޮތާއި ދޭތެރޭ ރައްޔިތުން ހިތްހަމަޖެހޭތޯވެސް ސުވާލު އުފައްދަވައިފައެވެ.\nއަދި ދާއިރާގެ ރައްޔިތުންގެ ލޯތްބާއެކު އިންތިހާބުވެއްޖެނަމަ މަޖިލީހުގައި ހަމައެކަނި ސްވިޗަކަށް ފިއްތަން އިންނަ ފަރާތަކަށް އޭނާ ނުވެ ކަންކަން ބަދަލުކުރައްވާނެ ފަތުހީ މިރޭ ވިދާޅުވިއެވެ.\nއޭސީސީ މެންބަރުންނަށް ނުފޫޒު ނުފޯރުވޭނެހެން ބާރުތައް ދޭނަން\nކޮމަންޑޫ ދާއިރާއަށް އެމްއެންޕީގެ ފަރާތުން ވާދަކުރާ ކެންޑިޑޭޓް އަބްދުލް ހަންނާން އިދުރީސް ވިދާޅުވީ ކޮރަޕްޝަނަކީ ޒަމާނުއްސުރެ ހައްލެއް ލިބިފައިނުވާ ކަމެއް ކަމަށެވެ. އަދި ވޭތުވެދިޔަ ސަރުކާރުގައި ވަރަށް ބޮޑެތި ކޮރަޕްޝަން ހިންގާފައިވާ ވާހަކަ އަޑުއިވެމުންދާއިރު، މި ސަރުކާރު އައީ އެކަންކަމަށް ހައްލު ގެނައުމަށް ވައުދުވެގެން ކަން އޭނާ ފާހަގަކުރިއެވެ.\nނަމަވެސް މި ސަރުކާރަށްވެސް ތަފާތެއް ދެއްކިފައިނުވާތީވެ އޭނާ ގޮވާލީ އަލަށް އުފެއްދި އެމްއެންޕީއަށް ދާއިރާގެ ރައްޔިތުން ދެން ވޯޓު ދިނުމަށެވެ.\nއަޅުގަނޑަށް ފެންނަނީ މިހާރުވެސް އެކަންކަން އެހެންވަމުންދާތަން،"\nހަންނާން ފާހަގަކުރެއްވީ މިހާރުވެސް އޭސީސީގައި އެއްވެސް މެމްބަރަކު ނެތް ކަމަށެވެ. އަދި އެ މެމްބަރުން އިސްތިއުފާދޭން ދިމާވަނީ ކޮންމެވެސް ހިސާބަކުން ނުފޫޒު ފޯރާތީ ކަމަށެވެ.\nހަންނާން ވިދާޅުވީ އޭނާ އިންތިހާބުވެއްޖެނަމަ މަޖިލިހުގައި ގާނޫނުތަކަށް އިސްލާހު ހުށަހަޅައިގެން އޭސީސީގެ މެންބަރުންނަށް ފުރިހަމަ އިހްތިޔާރާއި ބާރުލިބޭގޮތަށް ގާނޫނު ހެދުމަށް މަސައްކަތް ކުރައްވާނެ ކަމަށެވެ.\nބަހުސްގައި ކެންޑިޑޭޓުން އިތުރަށް ދެއްކެވި ވާހަކަތަކަށް ބަލާލާއިރު ފަތުހީ ވަނީ ސުޕަމެޖޯރިޓީއެއް އޮތް އެމްޑީޕީއަށް އިތުރު މަޖިލިސް ގޮނޑިއެއް ދީގެން ރައްޔިތުންނަށް ކޮށްދެވޭނެ ކަމެއް ނެތްކަމަށް ވިދާޅުވެފައެވެ.\nފަތުހީ ވިދާޅުވީ އޭނާ އިންތިހާބުވެއްޖެނަމަ ކުރިއާއި މިހާރުގެ ވައުދުތައް ފުއްދުމަށް ވަކާލާތު ކުރައްވާނެ ކަމަށެވެ. އަދި އޭނާއަކީ އަބަދުވެސް ރައްޔިތުންގެ ހިދުމަތުގައި ގިނަ މަގާމުތަކެއް ފުރުއްވާފައިވާ ފަރާތެއްކަން އޭނާ ފާހަގަކުރިއެވެ.\nއަދި ޕީޕީއެމްގެ ސަރުކާރެއްގައި ކޮމަންޑޫ ދާއިރާއަށް އެއްވެސް ކަމެއް ނުކޮށްދޭކަމަށް އެމްޑީޕީން ބުނާ ބުނުން ދޮގުކޮށް ފަތުހީ ވަނީ އޭނާގެ މަސައްކަތްވެސް އޭގެ ތެރޭގައި ހިމެނޭ ބައެއް މަސައްކަތްތައް މިރޭ ފާހަގަކުރައްވާފައެވެ. އެގޮތުން މިދިޔަ ސަރުކާރުގައި ދާއިރާގެ ރަށްރަށުގައި ޕޮލިސް ސްޓޭޝަން އަޅައިދިން ނުކުތާއެއް އޭނާ ފާހަގަކުރެއްވިއެވެ.\nބަހުސްގައި ރާޝިދު ވަނީ ހަމައެއާއެކު ދާއިރާގެ ރަށްތަކުގައި މަޝްރޫއުތައް ހިންގާކަން ފާހަގަކުރައްވައި އެހެން ކެންޑިޑޭޓުން ހިތްހަމަނުޖެހުން އެމްޑީޕީއަށް އޮތީ މަޝްރޫއުތައް ހިންގާތީތޯ ސުވާލުކުރައްވާފައެވެ. އޭނާ ވިދާޅުވީ ކުރީ ސަރުކާރުން އެ ދާއިރާގެ ރަށްތަކަށް އިހުމާލުވެފައި އޮތްއޮތުން މި ސަރުކާރުން ބަދަލުކޮށްފައިވާކަމަށެވެ.\nއަދި އޭނާއަކީ ސަރުކާރުގެ ކެންޑިޑޭޓްކަން ހަދާންކޮށްދެއްވަމުން އޭނާ ވަނީ އެމްޑީޕީން ރައްޔިތުންނަށް ވާ ވައުދުތައް އަބަދުވެސް ފުއްދާނެކަމަށް ވިދާޅުވެފައެވެ. އޭގެ އިތުރުންވެސް ރާޝިދުވެސް ވަނީ އޭނާއަކީ ދިގު މުއްދަތަކަށް ސަރުކާރަށާއި ރައްޔިތުންނަށް ހިދުމަތްކޮށްދިން ފަރާތެއްކަމަށް ވިދާޅުވެފައެވެ. އެހެންކަމުން އޭނާއަކީ ދާއިރާއަށް ހިދުމަތްކޮށްދޭން ހުރި އެންމެ ރަނގަޅު ކެންޑިޑޭޓްކަމަށް ރަޝިދު މިރޭގެ ބަހުސްގައި ފާހަގަކުރެއްވިއެވެ.\nއެމްއެންޕީގެ ފަރާތުން ވާދަކުރާ ހަންނާން ވިދާޅުވީ އޭނާއަކީ ސިޔާސީ ދާއިރާއަށް އާ ބޭފުޅަކަށްވިޔަސް ދާއިރާގެ ތިން ރަށުގެ ހުރިހާ ގެޔަކަށް ޒިޔާރަތްކޮށް ހުރިހާ ރައްޔިތުންނާ ބައްދަލުކޮށް އެ މީހުންގެ ވާހަކަތަކާއި ޝަކުވާތައް އޭނާ އަޑު އަހާފައިވާކަމަށް މިރޭ ވިދާޅުވެފައެވެ. އަދި އެހެންކަމުން ރައްޔިތުންގެ ކަންބޮޑުވުންތައް އޭނާއަށް އެނގޭތީ އެކަންކަން ހައްލުކޮށްދޭންވެސް އޭނާގެ ތައުލީމީ ދާއިރާގެ ތަޖުރިބާއިން މަސައްކަތް ކުރައްވާނޭކަމަށް ހަންނާން ވިދާޅުވިއެވެ.\nދާއިރާގެ ތިން ކެންޑިޑޭޓުންވެސް މިރޭ ގިނަ ވާހަކަތަކެއް ދެއްކިއިރު، އެންމެ ބޮޑަށް ބަހުގެ ހަމަލާތައް އަދި ފާޑުކިޔުންތައް އަމާޒުވެގެން ދިޔައީ ބޮޑު ދެ ޕާޓީ ޕީޕީއެމް އަދި އެމްޑީޕީގެ ދެ ކެންޑިޑޭޓުންގެ ދެމެދުގައެވެ. ކޮމަންޑޫ ދާއިރާގެ އިންތިހާބު ތާވަލުކޮށްފައިވަނީ އަންނަ މަހުގެ ފަސް ވަނަ ދުވަހަށެވެ.


Maguhedhumuge masahkathaaeku Traffic ah badhaluthakeh Maguhedhumuge masahkathaaeku Traffic ah badhaluthakeh\nމަގުހެދުމުގެ މަސައްކަތާ އެކު ޓްރެފިކަށް ބަދަލުތަކެއް\nބޮޑުތަކުރުފާނު މަގު މަރާމާތު ކުރަނީ : ފޮޓޯ ޕީއެސްއެމް ނިވްސް\nމާލޭ ރިންގް ރޯޑް ހެދުމު މަސައްކަތް ކުރަމުންދާތީ އެއްގަމު ދަތުރުފަތުރުގެ ނިޒާމަށް ބަދަލުތަކެއް ވަނީ ގެނެސްފައެވެ. މިގޮތުން މަގު ހަދާ ސަރަޙައްދުގެ ޓްރެފިކް ފްލޯއޯއަށް ބަދަލުތަކެއް ގެނެސްފައިވާކަންވެސް ފާހަގަކުރެވެއެވެ.\nރާއްޖޭގައި މިވަގުތު ކުރިއަށްދާ އެންމެ ތަފާތު ބިޔަ މަޝްރޫޢު ޗައިނާ މޯލްޑިވްސް ފްރެންޑް ޝިޕް ބްރިޖާއެކު ވެރިރަށް މާލެއަށް އާދައާޚިލާފު ބޮޑުބަދަލެއް އަންނާނެއެވެ. މިބިޔަ މަޝްރުޢުގެ ނިމުމުގެ ކުލަވަރު ފެންނަމުންދާއިރު، ބްރިޖު ހިމެނޭ ސަރަޙައްދުގެ މަގުތަކާއި، މުޅި މާޙައުލުވެސް ހިތްގައިމު ބަދަލުތަކެއް އަންނާނެކަން ޔަގީނެވެ.\nބްރިޖަށް އަރާ ފޭބުމަށް ބޭނުންކުރާނެ ބޮޑު މަގު ނުވަތަ "މާލޭ ރިންގް ރޯޑު" ހެދުމަށް ހައުސިންގ މިނިސްޓްރީން ވަނީ މިހާރު މަސައްކަތްފަށާފައެވެ. މި މަގުގެ މަސައްކަތް މުޅިން ނިމުމުން މާލެ ވަށައިގެން އޮންނަ މަގުގައި އުޅަނދުތަށް ދުއްވުމަށް ބޮޑު ލުޔެއް ލިބިގެންދާނެއެވެ.\nމާލޭގެ ބޮޑުތަކުރުފާނު މަގު ފުޅާކުރުމަށް ރާޅުގަނޑު ސަރަހައްދު ކޮންނަމުންދާއިރު، ތާރުއަޅައިގެން މަގު ހެދުމުގެ މަސައްކަތް ކުރަމުން އަންނާތީ، އިންޑަސްޓްރިއަލް ވިލެޖު ސަރަހައްދުން ފެށިގެން ހުޅުމާލެ ފެރީ ޓާމިނަލާ ދިމާލުގެ އެކި ގޯޅިތަކާއި މަގުތައް ވަނީ ބަންދުކޮށްފައެވެ.\nބޮޑުތަކުރުފާނު މަގު ބަންދުކުރުމާ ގުޅިގެން އެސަރަޙައްދުގެ ޓްރެފިކް ފްލޯއަށް ވަނީ ބަދަލުތަކެއް ގެނެސްފައެވެ. މިގޮތުން ކުރިން ހެންވޭރު ޕެޓްރޯލް ޝެޑްއިން މޫކާއި ހޮޓެލް ކައިރިން ދަތުރުކެވޭއިރު މިހާރު އެގޮތް ބަދަލުކޮށް މިހާރު ވަނީ ބޮޑުތަކުރުފާނު މަގުން ނަސަންދުރާއާ ޖެހިގެން އޮންނަ މެހެލި ގޯޅި އަށް ވަދެގެން މޫކައި ހޮޓެލް ކައިރިން އުތުރަށް ދެވޭ ގޮތަށް ހަދައިފައެވެ. އަދި އަލައް ގެނައި ބަދަލާއެކު މިގޯޅިން ދެކޮޅަށް ދުއްވޭގޮތަށް ވަނީ ހަމަޖައްސާފައެވެ.\nމީގެ އިތުރުން ހަތަރު ފުރޮޅުލީ އުޅަނދު ވަނުން މަނާ މަގުތައް ކަނޑައަޅާފައިވާއިރު އުޅަނދުތައް ޕާރކްކުރާ ތަންތަންވެސް ވަނީ އިތުރުކޮށްފައެވެ. މިގޮތުން މަޖީދީ މަގުގެ ވަކި ހިސާބަކަށް ހަތަރު ފުރޮޅުލީ އުޅަނދު ވަނުން ވަނީ މަނާކޮށްފައެވެ.\nމި މަގުތައް ބަންދުކޮށް ޓްރެފިކް ފްލޯއަށް ބަދަލުތައް ގެނެސްފައިވަނީ އެ ސަރަޙައްދަށް އުޅަނދުތައް ވަނުމާ އެކު މަގު ހެދުމަށް ދަތިތަކެއް ވުމާއެކު އާއްމުންގެ ރައްކާތެރިކަމަށްޓަކައެވެ. އެހެންނަމަވެސް ބަންދުކޮށްފައިވާ ސަރަޙައްދަށްވެސް އާއްމު ވަންނަމުންދާކަން ފާހަގކުރެވެއެވެ. މަގު ބަންދުކޮށް ޓްރެފިކް ފްލޯއަށް ގެނައި ބަދަލުތަކަށް ރައްޔިތުން ޢަމަލުނުކުރާނަމަ އެކިވަރުގެ އަނިޔާތައް ލިބުމަކީ އެކަށީގެންވާކަމެކެވެ.\nބޮޑުތަކުރުފާނު މަގުގެ ބޮޑު ބައެއް ބަންދުކޮށްފައިވާތި، މަގުތަކާއި ގޯޅިތަކުގެ ޓްރެފިކަށް ބަދަލު ގެނެސްފައިވާވުމާއެކު އެ ސަރަޙައްދުގައި ހަރުކޮށްފައިވާ ޓްރެފިކް ނިޝާންތަކާ އެއްގޮތަށް އަމަލުކުރަން ޓްރާންސްޕޯޓް އޮތޯރިޓީން ވެސް ވަނީ އިލްތިމާސް ކޮށްފައެވެ.\nމާލޭގެ ރިންގު ރޯޑަކީ ހަތަރު ލޭނަށް ދެކޮޅަށް ދުއްވޭ ގޮތަށް ހަދަމުން އަންނަ މަގެކެވެ. މި މަގުގެ މަސައްކަތް މުޅިން ނިމުމާއެކު މާލެ ވަށައިގެން ފަސޭހަކަމާއެކު ވެހިކަލްތައް ދުއްވޭނެ ކަމަށް ހައުސިންގ މިނިސްޓްރީން ބުނެއެވެ.


PHOTO GALLERY: Nov3ge meysthiriya Luthufee raajje genaun | Mihaaru\nފޮޓޯގެލަރީ / އަބްދުﷲ ލުތުފީ\nނޮވެމްބަރު3ގެ މޭސްތިރިޔާ ލުތުފީ ރާއްޖެ ގެނެސް ކަރެކްޝަންސްއާ ހަވާލުކުރުން\nޖުލައި 9، 2019- މީގެ 31 އަހަރު ކުރިން ރާއްޖެއަށް ދިން އުދުވާނީ ހަމަލައިގެ މޭސްތިރިޔާ ހ. ހާޖަރާގޭ އަބްދުﷲ ލުތުފީ، ދިވެހި ފުލުހުންގެ ބެލުމުގެ ދަށުން ސްރީ ލަންކާ އިން ރާއްޖެ ގެނައުން: ކުށެއް ނެތް އެތައް ދިވެހިންނެއް މަރައިލި ހަމަލާގެ ފަހަތުގައި ހުރި ބާޣީ ލުތުފީ، ނުވަ އަހަރު ވަންދެން ރާއްޖެ އިން ބޭރުގައި ފިލައިގެން އުޅުމަށް ފަހު، ސްރީ ލަންކާގައި ހުންނަ ދިވެހި އެމްބަސީގެ ބެލުމުގެ ދަށަށް އަމިއްލަ އަށް ދިއުމާ ގުޅިގެން، ދިވެހި ފުލުހުންގެ ބެލުމުގެ ދަށުން އޭނާ މިރޭ ވަނީ ރާއްޖެ ގެނެސް މޯލްޑިވްސް ކަރެކްޝަންސް ސާވިސްއާ ހަވާލުކޮށްފައި. އަދި އޭނާ ފިލައިގެން އުޅުނު މައްސަލަ ތަހުގީގު ކުރަން ފުލުހުން ވަނީ ނިންމާފައި.---ފޮޓޯތައް: ހުސައިން ވަހީދު/ މިހާރު\nކުށެއް ނެތް އެތައް ދިވެހިންނެއް މަރައިލުމުގެ މޭސްތިރިޔާ ބާޣީ ލުތުފީ (ކ-ވ): މީގެ 31 އަހަރު ކުރިން ރާއްޖެ އަށް ހަމަލާ ދިނުމަށް ފަހު، އެ ދުވަސްވަރު ފުލުހުން ނަގާފައިފާ ފޮޓޯ އަކާއި މީގެ ގާތްގަނޑަކަށް ނުވަ އަހަރު ކުރިން އޭނާ ބޭސްރުވާ އަށް އިންޑިއާ އަށް ގޮސް ފިލުމުގެ ދުވަސްކޮޅެއް ކުރިން ނަގާފައިވާ ފޮޓޯއެއް އަދި މިރޭ ރާއްޖެ ގެނައި ވަގުތު ނަގާފައިވާ ފޮޓޯއެއް: ލުތުފީގެ ސިފަ އަށް ބޮޑު ބަދަލެއް އައިސްފައިވާ ކަމަށް އެތައް ބަޔަކު އަންނަނީ ބުނަމުން.\nވެލާނާ އިންޓަނޭޝަނަލް އެއާޕޯޓު: ޖުލައި 9، 2019- މީގެ 31 އަހަރު ކުރިން ރާއްޖެ އަށް ދިން ހަމަލައިގެ މޭސްތިރިޔާ ހ. ހާޖަރާގޭ އަބްދުﷲ ލުތުފީ ފުލުހުންގެ ބެލުމުގެ ދަށުން ލަންކާ އިން ރާއްޖެ އަށް ގެނައުމަށް ފަހު، މާލެ ގެންދިއުމަށްޓަކައި ފުލުހުންގެ ވެހިކަލަށް އަރުވަން ގެންދަނީ.---ފޮޓޯ: ހުސައިން ވަހީދު/މިހާރު\nމާލެ: ޖުލައި 9، 2019- ނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލައިގެ ފަހަތުގައި އެންމެ އިސްކޮށް ހުރި އަބްދުﷲ ލުތުފީ، ފުލުހުންގެ ބެލުމުގެ ދަށުން މިރޭ ރާއްޖެ ގެނެސް ޝަހީދު ހުސައިން އާދަމް ބިލްޑިންގަށް ވެއްދި ވަގުތު އެ އިމާރާތުގެ ބޭރުގައި ފުލުހުން ހަރަކާތްތެރިވަނީ: އުމުރު ދުވަހުގެ ޖަލު ހުކުމް (25 އަހަރު) ގައި ހުރި ލުތުފީ ވަނީ ބޭސް ފަރުވާ އަށް 2010 ގައި އިންޑިއާ އަށް ފޮނުވާލުމުން ނުވަ އަހަރު ވަންދެން ފިލައިގެން ލަންކާގައި އުޅެފައި.---ފޮޓޯ: ހުސައިން ވަހީދު/މިހާރު\nމާލެ: ޖުލައި 9، 2019- ނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލައިގެ ފަހަތުގައި އެންމެ އިސްކޮށް ހުރި އަބްދުﷲ ލުތުފީ، ފުލުހުންގެ ބެލުމުގެ ދަށުން މިރޭ ރާއްޖެ ގެނެސް ޝަހީދު ހުސައިން އާދަމް ބިލްޑިންގަށް ވެއްދި ވަގުތު އެ އިމާރާތުގެ ބޭރުގައި ފުލުހުންތަކެއް މަޝްވަރާ ކުރަނީ: އުމުރު ދުވަހުގެ ޖަލު ހުކުމް (25 އަހަރު) ގައި ހުރި ލުތުފީ ވަނީ ބޭސް ފަރުވާ އަށް 2010 ގައި އިންޑިއާ އަށް ފޮނުވާލުމުން ނުވަ އަހަރު ވަންދެން ފިލައިގެން ލަންކާގައި އުޅެފައި.---ފޮޓޯ: ހުސައިން ވަހީދު/މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެ އަށް ދިން ހަމަލައިގެ މޭސްތިރިޔާ ހ. ހާޖަރާގޭ އަބްދުﷲ ލުތުފީ މާލެ ގެނައުމަށް ފަހު، ކަރެކްޝަނަލް ސާވިސް އަށް ގެންދިއުމަށްޓަކައި ޝަހީދު ހުސައިން އާދަމް ބިލްޑިންގުން ނެރެނީ: އޭނާ ރާއްޖެ މި ގެނައީ ނުވަ އަހަރު ވަންދެން ފިލައިގެން އުޅުމަށް ފަހު، ލަންކާގައި ހުންނަ ދިވެހި އެމްބަސީ އަށް މިދިޔަ މޭ 1 ގައި ގޮސް އެތަނުގެ ބެލުމުގެ ދަށަށް އަމިއްލަ އަށް ގޮސް އަމާން ދިނުމުން.---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެ އަށް ދިން ހަމަލައިގެ މޭސްތިރިޔާ ހ. ހާޖަރާގޭ އަބްދުﷲ ލުތުފީ މާލެ ގެނައުމަށް ފަހު ކަރެކްޝަނަލް ސާވިސްއާ ހަވާލުކުރަން ގެންދިޔަ ވަގުތު އާންމުންގެ ބަޔަކު އަޑުގަދަކުރަނީ---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެ އަށް ދިން ހަމަލައިގެ މޭސްތިރިޔާ ހ. ހާޖަރާގޭ އަބްދުﷲ ލުތުފީ މާލެ ގެނައުމަށް ފަހު، ކަރެކްޝަންސް އަށް ގެންދިއުމަށްޓަކައި ޝަހީދު ހުސައިން އާދަމް ބިލްޑިންގް އިން ނެރެގެން ޕޮލިސް ވެހިކަލަށް އަރުވަނީ: އޭނާ ރާއްޖެ މި ގެނައީ ނުވަ އަހަރު ވަންދެން ފިލައިގެން އުޅުމަށް ފަހު، ލަންކާގައި ހުންނަ ދިވެހި އެމްބަސީ އަށް މިދިޔަ މޭ 1 ގައި ގޮސް އެތަނުގެ ބެލުމުގެ ދަށަށް އަމިއްލަ އަށް ގޮސް އަމާން ދިނުމުން.---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެއަށް ދިން ހަމަލައިގެ މޭސްތިރިޔާ އަބްދުﷲ ލުތުފީ މާލެ ގެނައުމަށް ފަހު ފުލުހުންގެ ވެހިކަލްގައި ކަރެކްޝަނަލް ސާވިސް އަށް ގެންދަނީ.---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެއަށް ދިން ހަމަލައިގެ މޭސްތިރިޔާ އަބްދުﷲ ލުތުފީ މާލެ ގެނައުމަށް ފަހު ފުލުހުންގެ ވެހިކަލްގައި ކަރެކްޝަންސް އަށް ގެންދަން އެ ވެހިކަލަށް އަރުވަނީ.---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- މީގެ 31 އަހަރު ކުރިން ރާއްޖެއަށް ދިން ހަމަލައިގެ މޭސްތިރިޔާ އަބްދުﷲ ލުތުފީ މާލެ ގެނައުމަށް ފަހު ފުލުހުންގެ ވެހިކަލްގައި ކަރެކްޝަންސް އަށް ގެންދަނީ.---ފޮޓޯ: ހުސައިން ވަހީދު/ މިހާރު\nމާލެ: ޖުލައި 9، 2019- ނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލައިގެ އެންމެ އިސްމީހާ އަބްދުﷲ ލުތުފީ ފިލައިގެން އުޅުމަށް ފަހު، ލަންކާގައި ހުންނަ ދިވެހި އެމްބަސީ އަށް ގޮސް އެތަނުގެ ބެލުމުގެ ދަށަށް އަމިއްލަ އަށް ދިއުމުން ދިވެހި ފުލުހުންގެ ބެލުމުގެ ދަށުން މިރޭ ރާއްޖެ ގެނެސް ވެހިކަލް ގައި ކަރެކްޝަނަލް ސާވިސްގެ މާލޭ ޖަލަށް ވައްދަނީ: އޭނާ އަކީ ނޮވެމްބަރު3ގައި ޝަހީދުވި 19 ދިވެހިންގެ ޒިންމާ ނަގަންޖެހޭ މީހާ.---ފޮޓޯ: ހުސައިން ވަހީދު/މިހާރު\nމާލެ: ޖުލައި 9، 2019- ނުވަ އަހަރު ވަންދެން ފިލައިގެން ލަންކާގައި އުޅުނު ހ. ހާޖަރާގޭ އަބްދުﷲ ލުތުފީ މިރޭ ރާއްޖެ ގެނެސް، ފުލުހުންގެ މައި އިދާރާ އަށް ހާޒިރު ކުރުމަށް ފަހު، ގެންދަނީ: ނޮވެމްބަރު3ގައި ރާއްޖެ އަށް ދިން އުދުވާނީ ހަމަލައިގެ ފަހަތުގައި އެންމެ އިސްކޮށް ހުރި ލުތުފީ ފިލައިގެން އުޅުމަށް ފަހު، އަމާންދިނީ ލަންކާގައި ހުންނަ ދިވެހި އެމްބަސީ އަށް މިދިޔަ މޭ 1 ގައި ގޮސް އެތަނުގެ ބެލުމުގެ ދަށަށް ދިއުމަށް ފަހު.---ފޮޓޯ: ހުސައިން ވަހީދު/މިހާރު


'ޖެނުއިން މޯލްޑިވިއަން ޕްރޮޑަކްޓް ލޯގޯ' ޑިޒައިން ކުރުމުގެ މުބާރާތް\nދިވެހިރާއްޖޭގެ އުފެއްދުންތައް ކުރިއަރުވައި ޕްރޮމޯޓްކޮށް، އަދި ރާއްޖޭގެ އުފެއްދުންތަކަށް ހަމަ އަގު ލިބޭނެގޮތް ފަހިކުރުމުގެ ބޭނުމުގައި، ރާއްޖޭގެ އުފެއްދުމެއްކަން އަންގައިދޭ ނިޝާން، "ޖެނުއިން މޯލްޑިވިއަން ޕްރޮޑަކްޓް ލޯގޯ" ރާއްޖޭގެ އުފެއްދުންތަކުގައި ޖަހައިދެވޭނެ އުސޫލެއް ނުވަތަ ސެޓިފިކޭޝަން ސްކީމެއް ތަޢާރުފުކުރުމަށް މިމިނިސްޓްރީން ކުރަމުންދާ މަސައްކަތުގައި، މި ސްކީމުގައި ބޭނުންކުރެވޭނެ ލޯގޯ، "ޖެނުއިން މޯލްޑިވިއަން ޕްރޮޑަކްޓް ލޯގޯ" ފަރުމާކުރުމުގެ މުބާރާތެއް ބޭއްވުމަށް ނިންމައި، މުބާރާތަށް ލޯގޯގެ ޑިޒައިން ހުށަހެޅުމުގެ ފުރުޞަތު 30 ސެޕްޓެންބަރު 2014ގެ ނަންބަރު IUL)101-AF/1/2014/134) އިޢުލާނުން މިނިސްޓްރީން ވަނީ ހުޅުވާލާފައެވެ.\nނަމަވެސް، މި އިޢުލާނާ ގުޅިގެން އެކަށީގެންވާ އަދަދަކަށް ލޯގޯގެ ޑިޒައިން ލިބިފައިނުވާތީ، މި މުބާރާތަށް ލޯގޯ ޑިޒައިން ހުށަހެޅުމުގެ ފުރުޞަތު އަލުން ހުޅުވާލަމެވެ.\nމި މުބާރާތުން އެއްވަނައަށްދާ ފަރާތަކަށް -/25,000 (ފަންސަވީސް ހާސް) ދިވެހިރުފިޔާގެ ފައިސާގެ އިނާމެއް ދޭގޮތަށް ވަނީ ހަމަޖެހިފައެވެ. އަދި އެއްވަނައަށްދާ ފަރަތެއްގެ ލޯގޯ، "ޖެނުއިން މޯލްޑިވިއަން ޕްރޮޑަކްޓް" ސެޓިފިކޭޝަން ސްކީމުގެ ލޯގޯގެ ގޮތުގައި ބޭނުންކުރެވޭނެއެވެ.\nމި މުބާރާތުގެ ސުންގަޑިއަކީ 18 ނޮވެންބަރު 2014 އެވެ.\nވީމާ، މި ސްކީމުގެ ލޯގޯ ފަރުމާކުރުމަށް ޢާންމުކޮށް ހުރިހާ ފަރާތްތަކަށް ހުޅުވާލަމެވެ.\nމި މުބާރާތުގެ ރޫލްސް އަދި ގައިޑްލައިންސް، އަދި މުބާރާތުގައި ބައިވެރިވުމަށް އެދޭ ފޯމު، މިމިނިސްޓްރީގެ ވެބްސައިޓް www.trade.gov.mv އިން ލިބިވަޑައިގަންނަވާނެއެވެ. އިތުރު މަޢުލޫމާތު ހޯއްދެވުމަށް، މިނިސްޓްރީގެ ނަންބަރު 3333199 އަށް ގުޅުއްވުން އެދެމެވެ. ނުވަތަ [email protected] އަށް އީމެއިލް ކުރެއްވުން އެދެމެވެ.


Everton In Liverpool Hifahahttaifi – adduLIVE\nOct 17, 2020, 19:00 ހަސަން ރަޝީދު\nއިނގިރޭސި ޕްރިމިއާ ލީގުގައި މިއަދު ހަވީރު އެވަޓަން އާއި ލިވަޕޫލް ބައްދަލުކުރި މެޗު 2-2 އިން އެއްވަރުވެގެން ނިމިއްޖެއެވެ.\nމި ނަތީޖާއާއެކު އެވަޓަން އޮތީ ކުޅުނު ފަސް މެޗުން ލިބުނު 13 ޕޮއިންޓާ އެކު ލީގުގެ އެއްވަނައިގައެވެ. ދެވަނައިގައި 10 ޕޮއިންޓާ އެކު އޮތީ ލިވަޕޫލް އެވެ.\nއެވަޓަންގެ ދަނޑުގައި ކުޅުނު މި މެޗުގެ ތިންވަނަ މިނެޓްގައި ސަޑިއޯ މާނޭ ވަނީ ލިވަޕޫލަށް ލީޑު ނަގާދީފައެވެ. މާނޭ މި ގޯލު ކާމިޔާބުކުރީ ރޮބަޓްސަން ބޯޅަ ހުރަސްކޮށްލުމުން އެވަޓަންގެ ޕެނަލްޓީއޭރިއާ ތެރޭ ހުރެ ފޮނުވާލި ހަމަލާއަކުންނެވެ.\nއަނިޔާގެ ސަބަބުން މެޗުގެ 11 ވަނަ މިނެޓްގައި ލިވަޕޫލްގެ އިތުބާރު ޑިފެންޑަރު ވެންޑައިކް ބަދަލުކުރިއިރު މެޗުގެ 19 ވަނަ މިނެޓްގައި އެވަޓަންގެ ޑިފެންޑަރު މައިކަލް ކީން ވަނީ އެޓީމަށް ނަތީޖާ އެއްވަރުކޮށްދީފައެވެ. ފުރަތަމަ ހާފް ނިމުމުގެ ކުރިން ލިވަޕޫލަށް ލީޑު ނަގަން ރަނގަޅު ފުރުސަތުތަކެއް ލިބި ބޭކާރުވެފައިވެއެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު މެޗުގެ 59 ވަނަ މިނެޓްގައި ރިޗާލިސަން އަށް ވަނީ އެވަޓަން އަށް ލީޑު ނަގައިދޭން ފުރުސަތެއް ލިބިގެން ގޮސްފައެވެ. ނަމަވެސް އޭނާ ބޮލުން ފޮނުވާލި ހަމަލާ އަމާޒުވީ ގޯލުގެ ދަނޑި އަށެވެ.\nމި ފުރުސަތުގެ ބޭނުން އެވަޓަން އަށް ނުހިފުނުއިރު މެޗުގެ 72 ވަނަ މިނެޓްގައި މުހައްމަދު ސަލާހު ވަނީ ހިތްގައިމު ގޯލެއް ކާމިޔާބުކޮށްދީ ލިވަޕޫލަށް އަލުން ލީޑު ނަގާދީފައެވެ. ނަމަވެސް މެޗުގެ 81 ވަނަ މިނެޓްގައި މިވަގުތު ރަނގަޅު ފޯމެއްގައި ހުރި އެވަޓަންގެ ޒުވާން ފޯވާޑް ޑޮމިނިކް ކަލްވެޓް ލެވިން ވަނީ އެވަޓަން އަށް އަލުން ނަތީޖާ އެއްވަރުކޮށްދީފައެވެ. މިއީ އޭނާ ލީގުގައި ކާމިޔާބުކުރި7ވަނަ ގޯލެވެ.\nމެޗުގެ 90 ވަނަ މިނެޓްގައި ލިވަޕޫލްގެ ތިއާގޯ އަށް ކުރި ނުރައްކާތެރި ފައުލަކާ ގުޅިގެން އެވަޓަންގެ ރިޗާލިސަން އަށް ރަތްކާޑު ދެއްކިއިރު މެޗުގެ ފަހު ވަގުތުކޮޅުތެރޭ ލިވަޕޫލް އިން އިތުރު ގޯލެއް ވަނީ ކާމިޔާބުކޮށްފައެވެ. ނަމަވެސް ހެންޑަސަން ކާމިޔާބުކުރި ގޯލުގައި މާނޭ އޮފްސައިޑް މަގާމެއްގައި ހުރުމުން އެ ގޯލު ރެފްރީ ވަނީ ކެންސަލްކޮށްފައެވެ.\nނަމަވެސް މާނޭ ހުރީ އޮފްސައިޑް މަގާމެއްގައި ނޫން ކަމަށް ބުނެ މެޗަށްފަހު ވެސް ލިވަޕޫލްގެ ކުޅުންތެރިން ވަނީ ރެފްރީގެ ގާތުގައި އެކަމާ ގުޅޭގޮތުން ޝަކުވާކޮށްފައެވެ.\nލީގުގައި ލިވަޕޫލް ދެން ބައްދަލުކުރާނީ ޝެފީލްޑް ޔުނައިޓެޑާ އެވެ. އެވަޓަން ނިކުންނާނީ ސައުތްހެމްޓަންއާ ދެކޮޅަށެވެ.


UK aaeku binakuruvanivi masaikaiythakeh kuran beynun: Sarukaaru\nއިނގިރޭސިވިލާތާއެކު ބިނާކުރުވަނިވި މަސައްކަތްތައް ކުރަން ބޭނުން: ސަރުކާރު\nއޭޕީޕީޖީގެ މެންބަރުންނާއެކު ފޮރިން މިނިސްޓަރު ދުންޔާ މައުމޫން - ފޮޓޯ: ފޮރިން މިނިސްޓްރީ\nމިހާރު ރާއްޖެ ވަޑައިގެން އުޅުއްވާ ބްރިޓިޝް މޯލްޑިވްސް އޯލް ޕާޓީ ޕާލިމެންޓްރީ ގްރޫޕް (އޭޕީޕީޖީ)ގެ މެންބަރުން ރާއްޖެގެ ހާލަތާ ގުޅޭ ގޮތުން ފާހަގަކުރެއްވި ކަންކަން މަރުހަބާ ކިޔައި އިނގިރޭސިވިލާތާއެކު ބިނާކުރުވަނިވި މަސައްކަތްތައް ކުރަން ބޭނުން ކަމަށް ސަރުކާރުން ބުނެފި އެވެ.\nއޭޕީޕީޖީގެ ތިން މެންބަރުން ވަނީ ރާއްޖޭގެ ސިޔާސީ ޕާޓިތަކާއި ސަރުކާރުގެ އިސް ވެރިންނާއި ބައެއް އާންމުންނާ ބައްދަލުކޮށް ހާލަތު ބެލުމަށް މާފުށީ ޖަލަށް ވެސް ޒިޔާރަތްކޮށްފައިވެ އެވެ.\nއޭޕީޕީޖީއިން މިއަދު ބޭއްވި ނޫސްވެރިންގެ ބައްދަލުވުމުގައި އެ ގުރޫޕަށް ފާހަގަވި ކަންތައްތައް ނޫސްވެރިންނާ ހިއްސާކުރައްވާފައިވާއިރު، ފޮރިން މިނިސްޓްރީން ވަނީ އެ ކަންތައްތަކަށް މަރުހަބާ ކިޔާ ޓްވީޓެއް ކޮށްފަ އެވެ. އެ ޓްވީޓްގައި، ކުރިއަށް އޮތް ދުވަސްތަކުގައި ވެސް އިނގިރޭސިވިލާތާއެކު ބިނާކުރުވަނިވި މަސައްކަތްތަކެއް ކުރަން ދިވެހި ސަރުކާރުން ތައްޔާރަށް އޮތް ކަމަށް ވެސް ބުނެފައިވެ އެވެ.\nމިއަދު ނޫސްވެރިންނާ ބައްދަލުކުރައްވާ އެ ގްރޫޕްގެ ޗެއާމަން އަދި އިނގިރޭސި ގާނޫނު ހަދާ މަޖިލީހުގެ މެންބަރު، ޑޭވިޑް އެމެސް ވިދާޅުވީ، ރާއްޖެއަކީ މިނިވަން ގައުމެއްކަމަށާއި އެހެން ގައުމުތަކުން ރާއްޖޭގެ ދާހިލީ ކަންކަމާ ބެހިގެންނުވާނެ ކަމަށެވެ. ރާއްޖެއިން ފާހަގަވި އެންމެ ބޮޑު މައްސަލައަކީ ރާއްޖެ ދިފާއުގައި ނިކުންނާނެ ދިވެހިން ނެތުން ކަމަށް ވެސް އޭނާ ވިދާޅުވި އެވެ.\n"ގާބިލު މީހުން އެބަތިބި ބައިވަރު، އަހަރެން ބައްދަލުކުރިން ޕާލިމެންޓް މެންބަރުންނާ ވެސް އެ މީހުން ވަރަށް ގާބިލް، ރާއްޖޭގެ މައްސަލަތަކާ ގުޅޭ ގޮތުން ބޭރުގެ ގައުމުތަކުގައި އެ ފަރާތްތަކަށް ވާހަކަ ދެއްކޭނެ، ސެލެބްރިޓީ ލޯޔަރެއް އެކަމަށް ބޭނުމެއް ނުވޭ،" ކޮންޒަވޭޓިވް ޕާޓީއަށް ނިސްބަތްވާ އެމްޕީ، ޑޭވިޑް ވިދާޅުވި އެވެ.\nޑޭވިޑް ވިދާޅުވީ، ރާއްޖޭގެ އިގްތިސޯދު ހަލާކުކޮށްލުމަށް ބަޔަކު މަސައްކަތް ކުރަމުންދާއިރު އެކަމަށް ފުރުސަތު ދީގެންނުވާނެ ކަމަށެވެ. މި ގުރޫޕްގެ މެންބަރުން ވިދާޅުވީ، ރާއްޖޭގެ ހާލަތު ރަނގަޅު ކުރުމަށް އިނގިރޭސިވިލާތުގެ ސަޕޯޓް ހޯދުމަށް މަސައްކަތް ކުރާނެ ކަމަށެވެ. އަދި އެކަމުގައި ރާއްޖެއަށް އިނގިރޭސިވިލާތުން ކަނޑައަޅުއްވަވާފައި ހުންނަވާ ސަފީރު އަމަލީ ގޮތުން ވަރަށް ހަރަކާތްތެރިކަމާއެކު މަސައްކަތް ކުރާނެ ކަމަށް ވެސް ވިދާޅުވި އެވެ.\nބްރިޓިޝް މޯލްޑިވްސް އޯލް ޕާޓީ ޕާލިމެންޓްރީ ގްރޫޕަކީ، ރާއްޖޭގެ ސިޔާސީ ކަންކަމާއި ތިމާވެއްޓާއި ތައުލީމާއި އިޖުތިމާއީ މައްސަލަތައް އިނގިރޭސިވިލާތުގެ ގާނޫނު ހަދާ މަޖިލީހުގައި ސަމާލުކަމަށް ގެނައުމަށް އުފައްދާފައިވާ ކޮމިޓީއެކެވެ. ކޮމެޓީގައި ތިއްބަވަނީ ހަތަރު މެންބަރުންނެވެ. ރާއްޖެ އައިސްފައިވަނީ ތިން މެންބަރުންނެވެ. އެ މެންބަރުން ވިދާޅުވީ ރާއްޖެއާ ގުޅޭގޮތުން ވަރަށް އަވަހަށް މަޖިލީހުގައި ބަހުސްކުރާނެ ކަމަށެވެ.